Dhakkaa dhogu vaahaka thakun masverikamah gellun libey: Shainee | Mihaaru\nޚަބަރު / ފިޝަރީޒް، އެގްރިކަލްޗާ މިނިސްޓްރީ\nދައްކާ ދޮގު ވާހަކަތަކުން މަސްވެރިކަމަށް ގެއްލުން ލިބޭ: ޝައިނީ\nޕީޕީއެމުން ވިލިމާލޭގައި މިދިޔަ ހޮނިހިރު ދުވަހުގެ ރޭ ބޭއްވި ކެމްޕެއިން ޖަލްސާގައި މިނިސްޓަރު ޝައިނީ ވާހަކަ ދައްކަވަނީ.---ފޮޓޯ: ރައީސް އޮފީސް\n19 ސެޕްޓެމްބަރ 2018 - 19:52\nމަސްވެރިކަމާ ބެހޭގޮތުން ދައްކާ ދޮގު ވާހަކަތަކުން މަސްވެރިކަމުގެ ދާއިރާ އަށް ގެއްލުން ލިބޭނެ ކަމަށް ފިޝަރީޒް މިނިސްޓަރު ޑރ. މުހައްމަދު ޝައިނީ މިއަދު ވިދާޅުވެއްޖެ އެވެ.\nއެ މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން މިނިސްޓަރު ވިދާޅުވީ މަސްވެރިކަމުން ރަނގަޅު ނަފާއެއް ލިބޭ ކަމަށެވެ. އެކަން ވެގެންދަނީ ސާފު، ދެމެހެއްޓެނިވި ގޮތެއްގައި އެކަން ކުރެވޭތީ ކަމަށް ވިދާޅުވި އެވެ. ނަމަވެސް ޒިންމާދާރުކަމާ އެކު ވާހަކަދައްކަން ޖެހޭ ސިޔާސީ ބޭފުޅުންގެ ވާހަކަތަކުން ސުވާލުތައް އެބަ އަންނަ ކަމަށް ވިދާޅުވި އެވެ.\nއޭނާ އެގޮތަށް އެ ވިދާޅުވީ، އަންނަ އާދިއްތަ ދުވަހު ބާއްވާ ރިޔާސީ އިންތިޚާބުގެ ކެމްޕެއިންގައި އިދިކޮޅު ކޯލިޝަންގެ ކެންޑިޑޭޓް އިބްރާހިމް މުހައްމަދު ސޯލިހު (އިބޫ) ދައްކަމުން އަންނަ ވާހަކަތަކަށް ރައްދުދެއްވަމުންނެވެ. ކެމްޕެއިނަށް މިދިޔަ މަހުގެ ފަހުކޮޅު ގދ. ތިނަދުއަށް ވަޑައިގެން އެ ރަށުގައި ވާހަކަދައްކަވަމުން އިބޫ ވިދާޅުވީ ލައިސަންސް ލިބިގެން ސާޅީހަކަށް ބޭރު ބޯޓު ރާއްޖޭގެ ކަނޑުތަކުގައި ދާ އަޅަމުންދާ އިރު، ލައިސަންސް ނެތި 100 އަށް ވުރެ ގިނަ ބޯޓު ރާއްޖޭގެ ކަނޑުތަކުގައި މަސައްކަތް ކުރަމުންދާ ކަމަށެވެ. އިދިކޮޅު ކޯލިޝަންގެ ވެރިކަމެއްގައި މަސް ކަނޑުތައް ރައްކާތެރި ކުރެވޭނެ ކަމަށް އޭނާ ވިދާޅުވި އެވެ.\nއެ ވާހަކަތަކަށް ރައްދު ދެއްވަމުން ޝައިނީ ވިދާޅުވީ ބޭރުގެ ބޯޓުތަކަށް ރާއްޖޭގެ ސަރަހައްދުގައި މަސްވެރިކަން ކުރުމުގެ ހުއްދަ 2000ގެ އަހަރުތަކުގެ ކުރީކޮޅުން ފެށިގެން ހުއްޓާލާފައިވާ ކަމަށެވެ. ނަމަވެސް ކުރިން ހުއްދަ ދިން ފަރާތްތަކުގެ ލައިސަންސް ބާތިލްވަންދެން މަސްވެރިކަން ކުރަމުން ދިޔަ ކަން ފާހަގަކުރެއްވި އެވެ. މި ސަރުކާރުން ވެރިކަމަށް އައި އިރު އެފަދަ ލައިސަންސެއް ބޭރުގެ އެއްވެސް ފަރާތެއްގެ އަތުގައި ނޯންނާނެ ކަމަށް ވެސް ވިދާޅުވި އެވެ.\n"ރާއްޖޭގެ ސަރަހައްދުގައި މަސްވެރިކަން ބޭރުގެ އުޅަނދުފަހަރުން ކުރެވޭނެ އެއްވެސް ގޮތެއް ނެތް،" ޝައިނީ ވިދާޅުވި އެވެ.\nއިބޫ އެ އިޝާރާތްކުރެއްވި ބޭރުގެ ބޯޓުތަކަކީ، ޝައިނީ ވިދާޅުވި ގޮތުގައި، 100 ޕަސެންޓް ދިވެހިން ހިއްސާވާ އުޅަނދުފަހަރެވެ.\n"މަސްވެރިކަން ކުރަން ބޭރުގެ ބޯޓު ފަހަރަށް ހުއްދަ ދެވޭނެ ގޮޮތް ކުރިން އޮތް ލޯކަލައިޒްކޮށްގެން. ނަމަވެސް 100 ޕަސެންޓް ދިވެހިންނަށް ފުރުސަތު ދިނުމަށްޓަކައި ގަވާއިދެއް ހަދާފައި މަޖުބޫރުކުރީ އެ އުޅަނދުފަހަރު ޖެހޭނީ އެ ލައިސަންސް ކުރި ތަނަކުން ޑީލައިސަންސް ކޮށްގެން ގެނެސްފައި 100 ޕަސެންޓް އޯނަޝިޕްގައި ގަނެގެން ގެނެސް ރާއްޖޭގައި ޑިއުޓީ ވެސް ދައްކާފައި ރާއްޖޭގައި ޖެހޭނީ އެ މީހެއްގެ އަމިއްލަ ބޯޓެއްގެ ގޮތުގައި އެކަން ކުރަން. އެހެންވީމަ މިހާރު މި ކުރެވެނީ އޭގެ ހަގީގީ ގޮތުގައި. ބޭރުގެ އެއްވެސް ފަރާތަކަށް ހުއްދަ ނުދެވޭ ގޮތަކަށް ސިޔާސަތުތައް ބައްޓަންކޮށްފައި ގަވާއިދުތައް ހަދާފައި ހުރީ ހަމައެކަނި މި ސަރުކާރުން،" ޝައިނީ ވިދާޅުވި އެވެ.\n"އަޅުގަނޑުމެންގެ ތެރޭގައި ހަމަ ދިވެހިންތަކެއް ކުރާ ވިޔަފާރިތަކަށް ނިސްބަތްކޮށްފައި އެގޮތަށް ދޮގު މައުލޫމާތު ފެތުރީމަ، ނޫނީ ނޭނގި ނަމަވެސް އެކަހަލަ ވާހަކަތައް ދެއްކީމަ ރާއްޖޭގެ މަސްވެރިކަމަށް ގެއްލުން ވެގެންދާނެ،" ޝައިނީ ވިދާޅުވި އެވެ.\nއިންޑިޔާ ކަނޑުގައި ދިވެހިން މަސްވެރިކަން ކުރަމުން އަންނަނީ އެތައް ބަޔަކާ ވާދަކޮށް ވަރަށް ނާޒުކު މާކެޓެއްގައި ކަމަަށް ޝައިނީ ވިދާޅުވި އެވެ. އެ މާކެޓަށް އަންނަ ލޮޅުމަކާ ހެދި މަސްވެރިންނަށް ލިބޭ އާމްދަނީ ދަށްވެގެންދާނެ ކަމަށް ވެސް ވިދާޅުވި އެވެ.\nއެހެންވެ މަސްވެރިކަމާ ބެހޭ ގޮތުން ހަގީގަތާ ހިލާފު ވާހަކަ ނުދެއްކުމަށް އޭނާ ވަނީ އެދިވަޑައިގެންފަ އެވެ.\nIbu ge gina vaudhu thakeh masverinah\nއެމްޑީޕީ މަސްވެރިކަން ފިޝަރީޒް، އެގްރިކަލްޗާ މިނިސްޓްރީ ރައީސް އިބްރާހިމް މުހައްމަދު ސޯލިހް ކުރީގެ މިނިސްޓަރު ޑރ. މުހައްމަދު ޝައިނީ\n20 ކޮމެންޓް, 93 ރިއެކްޝަންސް\nސައިނީ ދެއްކީ ރަގަޅުވާހަކަ އަސްލު ޒިންމާ ދާރުވެ އަމަ ޕާޓީމީހުން ބުނާހާ ވާހަލަ އިބޫ ދެއްކުމަކީ މަުލޫމާތުނެތި ދައްކާ ވާހަކަ ހަމަ ގިނައީ އެކަމުގެ ތަޖްރިބާ އަދި މައުލޫމާތުނެދި ދެއްކިފަހުރި ވާހަކަތައް ކަން ފާހަގަ ކުރެވޭ ސޮރީ އިބޫ ޑޯންޓްބީ އަ ޕަޕެޓް\nގެއްލުންވަނީ މަސްވެރިންނަކަށް ނޫން ބައެއްގެ ޖީބުތަކަށް\nޝައިނީ ގާތުގައި އިންމީހަކު ބުނީ ދިވެހިންނަށް ނުބޭނޭ މަހޭ އެވެރިން ބާނަނީ. ދިވެހި ކަނޑުތަކުގައި މިއުޅެނީ އެކަނޑުތަކުގައި ވިހައި އާލާވާ މަސްއެކަނިބާ މިހެން މިބުނީ. ދެން އެހެން ނޫނަސް ދިވެހިންނަށް ނުބޭނޭތީ ޖެހޭބާ ބޭރު ބަޔަކު ލައްވާ ކޮންމެހެންވެސް ވަކިތާކު އުޅޭ މަހެއް ބާނުވަން. ދެން ދިވެހިން މަސްވެރިކަންކުރާ ހިސާބަށް އެމަސް އައުން މަދުވީމާ މިބުނަނީ ދޮގުވާހަކަ ދައްކާތީ މަސްތައް ދިވެހިކަނޑުތައް ދޫކޮށްދަނީއޭ. އަޅެ މީހަކު ހައިރާނެއްނުވާނެތަ.\nކޮބާހޭ ހޯދި ތެޔޮވަޅު......ޕަކާސް ޕަސް\nބެޔަސް ނުބެޔަސް 10000 ކޮބާ، ވެއްޓެނީ\nދައްކާ ދޮގު ވާހަކަތަކުން މަސްވެރިކަމަށް ގެއްލުން ލިބޭ: ޝައިނީ، ކަލޭމެން ބެއަސް ނުބެއަސް ދިހަހާސް ދޭނަމޭ ކިޔާފަ، މަސްވެރިން ވާވައްދާފަ މަކަރާހީލަތުން މަސްވެރި އާއިލާގެ ވޯޓު ދަމައިގަތުމަށްފަހު އެއްކަލަ ދޭން ބުނި ފައިސާ ނުދިނީމަ މަސްވެރިންނަށް ލިބުނު ގެއްލުމުގެ ވާހަކަވެސް ދައްކަބަލަ.\nލޮލުން ކަރުނަ ފާއްދާލާފައިވުމުގެ ނިޝާނަކީ މީތި ގެއްލިއްޖެއޭ! ބޭފުޅާއަށް މަސްވެރިކަމުގެ ދާއިރާއަށް5އަހަރުގެތެރޭ ކޮށްދެވުނު މާބޮޑުތަރައްގީއެއް އަދި ކުރިއެރުމެއް ނެތް! ވަރަށް ވެދުން\nއެއީ ހުސްދޮގު..މަށަކީ މިދިޔަ އަހަރު ތިޔަ ވުޒާރާއިން ވަކިިވި މުއައްޒިފެއް..އެތަނުގެ ސީނިއަރ ސްޓާފުން މިހާރުތިބީ ސައިނީ ފްލެޓް ދޭނަމޭބުނީމާ މަޑުން.


Mohamed Shafiu: ޒުވާނުންނާއި ޤައުމުގެ ކުރިމަގު\nޒުވާނުންނާއި ޤައުމުގެ ކުރިމަގު\nއަލްއަޚް ޞާލިޙް އަޙްމަދު\nޒުވާނުންނަކީ ޤައުމުގެ އެންމެ އަގުބޮޑު ރައުސްމާލެވެ. ޤައުމެއް ކުރިއަރައި ދިއުމާއި ތަރައްޤީވުން ބިނާވެފައިވަނީ ޒުވާނުންގެ ހުނަރާއި، ސުލޫކާއި އަދި އެމީހުންގެ ހަރުދަނާކަމުގެ މައްޗަށެވެ. އެމީހުންގެ އަޚުލާގައި އުޅުމާއި ސުލޫކުގެ މައްޗަށެވެ. ޤައުމުގެ މުސްތަޤުބަލާމެދު ކުރެވޭ އުންމީދުތަކުގެ ހަޤީޤީ މޭސްތިރީންނަކީ އެޤައުމެއްގެ ޒުވާނުންނެވެ. މިހެންކަމުން އިސްލާމްދީނުގައި ޒުވާނުންނަށް ރަނގަޅު އިސްލާމީ ތަރުބިއްޔަތެއްދީ، ހަރުދަނާ ޤާބިލް ބަޔަކަށް ހެދުމަށް ބާރު އަޅުއްވާފައި ވެއެވެ.\nއަދި އަޅުގަނޑުމެންގެ ސްކޫލްތަކުން ހަރުދަނާގޮތެއްގައި އިސްލާމީ ތަރުބިއްޔަތު ހަރުދަނާކުރަން އެބަޖެހެ އެވެ. އަދި ސަރުކާރުންވެސް މިކަންތަކަށް ފުންކޮށް ވިސްނަވައި އިސްލާމީ ތަރުބިއްޔަތުގެ އޮނިގަޑެއް ރާވައި އެ ތަންފީޒު ކުރަން އެބަޖެހެއެވެ. ހަރުދަނާ އީމާންތެރި ޒުވާނުންނަކީ އެމީހުންގެ ނަފްސާއި މުދަލުންވެސް ދީނާއި ޤައުމަށްޓަކާއި ޤުރުބާންވާނެ ބައެކެވެ. ދީން ހިމާޔަތްކޮށް، ދީނަށް ނަސްރުދީ އަދި މުޖުތަޢުގައި ދިމާވާ ކޮންމެ ނުރައްކާތެރި ވަގުތެއްގައި އިސްސަފުގައި ތިބޭނެފަދަ ހަރުދަނާ ޒުވާނުންނަށް ވާން އެބަޖެހޭ އެވެ. ﷲ ގެ ވަޙީގެ ބަސްފިޅުގާވެސް މިފަދަ ޒުވާނުންގެ ވާހަކަ ސާފް އިބާރާތުން އައިސްފައި ވެއެވެ. ކަހުފު ސޫރަތުގެ 13 ވަނަ އާޔަތުގައިވެއެވެ. "إِنَّهُمْ فِتْيَةٌ آَمَنُوا بِرَبِّهِمْ وَزِدْنَاهُمْ هُدًى" (13) މާނައަކީ " ހަމަކަށަވަރުން އެބައިމީހުންނަކީ އެބައިމީހުންގެ ވެރި ރަސްކަލާނގެ އަށް އީމާންވެ، އަދި ތިމަންރަސްކަލާނގެ އެމީހުންނަށް ތެދުމަގު އިތުރު ކުރެއްވި ޒުވާނުންތަކެކެވެ." މިއީ އިލާހީ ބަސްފުޅުކަން ދަނެ މިއަދު މިބަސްފުޅަށް އަމަލު ކުރަމުން ދަނީ އަޅުގަނޑުމެންގެ ތެރއިން ކިތައް ޒުވާނުންތޯ ވިސްނާލަން އެބަޖެހެ އެވެ. އިސްލާމްދީނުގެ މަތިވެރި ކަލިމަ ފެތުރިގެން ދިޔަ ދުވަސްވަރު މުސްލިމް ޒުވާނުންވަނީ ދުނިޔޭގެ އެކި ކަންކޮޅުތަކުގައި މިދީން ފެތުރުމަށްޓަކައި ގިނަގުނަ މަސައްކަތްތަކެއް ކޮށްފައެވެ. ތައުހީދުގެ ދިދަ ވިހުރުވާލައި ހިދާޔަތުގެ ނޫރު ފެތުރުމަށްޓަކައި ޒުވާނުން ވަނީ މަތިވެރި ޤުރުބާނީ ތަކެއް ވެފައެވެ. މިއަދު ގިނަ ޒުވާނުންދަނީ ކުޅިވަރާއި ޝަހުވާނީ ކަންތައްތަކުގައި ވަޤުތުތައް ހޭދަކުރަމުންނެވެ. މާތް ﷲ އާއި އާޚިރަތް ދުވަހުގެ މަތިން ހަނދާންނައްތާލައި، ހުރިހާވެސް އެއްޗަކީ މި ހުވަފެނީ ދުނިޔެކަމަށް ދެކެމުންނެވެ.\nއެމީހުން އަދާކުރަންޖެހޭ މަސްއޫލިއްޔަތު ތަކެއް ވާކަން ޤަބޫލެއްނުކުރެއެވެ. އެމީހުންގެ ކޮނޑުގައި ޒިންމާތަކަކާއި ވާޖިބުތަކެއް އެޅިފައިވާކަމެއް ނުދަނެއެވެ. މިފަދަމީހުންގެ ވާހަކަވެސް ޤުރުއާނުން އެނގެން އެބަ އޮތެވެ. "لَهُمْ قُلُوبٌ لاَ يَفْقَهُونَ بِهَا وَلَهُمْ أَعْيُنٌ لاَ يُبْصِرُونَ بِهَا وَلَهُمْ آَذَانٌ لاَ يَسْمَعُونَ بِهَا أُولَئِكَ كَالأَنْعَامِ بَلْ هُمْ أَضَلُّ" (الأعراف 179) " އެމީހުންނަށް ހިތްތަކެއް ވެއެވެ. ނަމަވެސް އެ ހިތްތަކުން އެއްޗެއް ނުވިސްނެއެވެ. އަދި އެމީހުންނަށް ލޯތަކެއްވެއެވެ. ނަމަވެސް އެލޯތަކަކުން އެމީހުންނަކަށް ނުފެނެއެވެ. އަދި އެމީހުންނަށް ކަންފަތްތަކެއްވެއެވެ. ނަމަވެސް އެމީހުންނަށް އެކަންފަތްތަކަކުން އަޑެއްނީވެއެވެ. އެބައިމީހުން ނަޢަމު ސޫފިތަކެއްފަދައެވެ. އަދި ކީއްހެއްޔެވެ. އެތަކެއްޗަށްވުރެންވެސް ބޮޑަށް އެމީހުންވަނީ މަގުފުރެދިފައެވެ."\nސައްތައިން ސައްތަ އިސްލާމީ ޤައުމެއްގައި އިސްލާމީ ވަހުދަތު ތަރައްޤީކުރުމުގައި ޒުވާނުންގެ ދައުރަކީ މިފަދަ މުހިންމު ދައުރަކަށްވީހިނދު އަޅުގަނޑުމެންގެ ޤައުމުގެ ޒުވާނުންގެ ޙާލަކީ ކޮބައިތޯ ބަލާލަންޖެހޭއެވެ. އެމީހުންގެ ތަރުބިއްޔަތާއި ވިސްނުމުގެ މިސްރާބު ހުރިގޮތް ވަޒަން ކުރެވޭބާވައެވެ. މިއަދުގެ ޒުވާނުންނަކީ ކުރިމަގު އުޖާލާކޮށް ސަލާމަތުގެ އައްސޭރިއާ ހަމައަށް މިދިވެހި މުޖުތަމައު ގެންގޮސް ދެވޭނެފަދަ ބައެއްތޯ ސުވާލު ކޮށްލުން މުހިންމެވެ. ޤައުމުގެ އާބާދީގެ ބޮޑުބަޔަކީ ޒުވާނުންކަމަށްވީހިނދު ދީނާއި ދުރުވެ ރިވެތި އަޚުލާޤީ ސިފަތަކުން މި ޒުވާނުންވަނީ ދުރުހެލިވެފައެވެ. އަދި މާތް ﷲ ހަރާމް ކުރައްވާފައިވާ ވައްކަމާއި، ފޭރުމާއި، ގަތުލު ހިންގުމާއި، މަސްތުވާ ތަކެތީގެ ޝިކާރައަކަށް މިއަދުގެ ޒުވާނުންވަނީ ވެފައެވެ. މިއަދު ޖަލުތަކުގެ ތޭރިތަކުގެތެރޭގައި އުމުރުގެ ދުވަސްތައް ހޭދަކުރަމުންދާ ގިނަ ބަޔަކީ މިގައުމުގެ ޒުވާނުންނެވެ. ކުރިމަގުގައި ޤައުމު ބިނާކުރުމުގެ ޒިންމާ އުފުލަންއޮތް ޖީލެވެ. މިފަދަ ޒުވާނުން އެހާ ދަށު ދަރަޖައަކަށް ވެއްޓި މަސްތުވާތަކެތީގެ ޝިކާރައަކަށް ވުމުގެ ސަބަބަކީ ކޮބައިބާވައެވެ. މިކަމުގައި ޒިންމާވާންޖެހޭ ފަރަތެއްވޭބާވައެވެ.؟ މިއީ ސަރުކާރުގެ ޒިންމާއެއްތޯ، ނޫނީ މައިންބަފައިންނާއި ބެލެނިވެރިންގެ ޒިންމާއެއްތޯއެވެ؟ މަސްތުވާ ތަކެތި ބޭނުންކުރާ ޒުވާނުންނާއިމެދު ސަރުކާރުވަނީ ގޮތްހުސްވެފައެވެ. ޝަރުއީ ނިޒާމްވަނީ "އިނދަ ޖެހިފައެވެ. ކުއްވެރިން އެއްދޮރުން ވައްދާފައި އަނެއްދޮރުން ނެރެ ދޫކޮށްލުން މިހާރު ވަނީ އާދައަކަށް ވެފައެވެ. އަދި މިކަމުގައި މައިންބަފައިންގެ ޒިންމާވެސް ވަކި ކުޑައެއްނޫނެވެ. އެމީހުންގެ ބަހަކީ ދަރީން ބަސްނާހަނީއެވެ. ބުނާބަސް ޤަބޫލް ނުކުރަނީއެވެ. މިހެން ބުނާއިރު ދަރިން ތަރުބިއްޔަތު ކުރުމުގައި މައިންބަފައިން އިހުމާލު ވެފައިވާމިންވަރު ހާމަވެ އެނގެއެވެ. މިއީ ގަބޫލު ކުރެވޭ ޖަވާބެއްނޫނެވެ. ފިރިހެނުން އެއްޖިންސުން ގުޅުން ހިންގަމުންދާއިރު ބައްޕަ އުފަން ދަރިފުޅާއެކު ގުޅުން ހިންގަނީއެވެ. ދޮންބައްޕަ ދޮންދަރިފުޅާއެކު ގުޅުންހިންގާއިރު އަންހެނުން އަންހެނުންނާއެކު ގުޅުން ހިންގަނީ އެވެ. މިހިރީ ހައްތާވެސް ﷲ ގެ ކޯފާ ހައްޤު ކަންތައްތަކެވެ. ރަސޫލު ސައްލައްﷲ އަލައިހި ވަސައްލަމްގެ ހަދީސްފުޅެއްގެ މާނާގައިވެއެވެ. "ތިޔަބައިމީހުންގެ ތެރެއިން ކޮންމެމީހަކީ ބެލެހެއްޓުންތެރިއެކެވެ. އަދި ކޮންމެމީހަކާވެސް އެމީހެއްގެ ބެލެހެއްޓުމުގެ ދަށުގައިވާ މީހަކާއިމެދު ސުވާލުކުރެވޭނެއެވެ." އާދެ! އަޅުގަނޑުމެންގެ ތެރެއިން މައިންބަފައިންނާއި އަނބިދަރިން ބެލެހެއްޓުމުގައި ޒިންމާދާރުވަނީ ކިތައްޒުވާނުންތޯއެވެ؟ އެހެންކަމުން މިފަދަ ހަދީސްފުޅުތަކުން އަޅުގަނޑުމެން އިބުރަތް ހާސިލު ކުރަން ނުޖެހޭބާވައެވެ.؟ އާދެ! މިއަދު ވިސްނާލަންވީ ކަމަކީ އަޅުގަނޑު މެންގެ ކާބަފައިން އަޅުގަނޑު މެންނާއި ހަމައަށް ގެނަސްދެއްވާފައިވާ އިސްލާމީ ރިވެތި ބިންގަލުގެ މަތީގައި މިއަދުގެ ޒުވާންޖީލު ބައްޓަން ކުރެވުނުނަމަ ގައުމުގެ ޒުވާނުން ﷲ ހަރާމްކުރެއްވި ކަންތައްތަކުގެ އަވާގައިޖެހި އުމުރުގެ ދުވަސްތައް ހުރަގޭގައި ތިބޭން ނުޖެހުނީސްކަން ކަށަވަރެވެ.\nގައްދޫއޮންލައިން އިން ނަގާފައިވާ ލިޔުމެއް\nPosted by Mohamed Shafiu at 11:06 AM


SHUMAES bunanee dhivehin nukun naashey\nސުމޭޝް ބުނަނީ ދިވެހިން ނުކުންނާށޭ\nސުމޭޝް ޝެރެޓަން ރިސޯޓުގައި- ފޮޓޯ: އަހުމަދު ޝުރާއު| އަވަސް\n"ދިވެހިންނަށް ވާނެއޭ" ބުނަނީ މިހެންވެ އެވެ. އަހަރެމެން ހަމަ ހުނަރުވެރީ އެވެ. އެކަމަކު ބޭނުންވަނީ ކެރިގެން ނުކުންނާށެވެ. ކެެރިހުރެ ނުކުމެ ކާމިޔާބު ހޯދުމުގައި މިއޮތީ މިސާލެކެވެ. މި ޒުވާނާ މިހާރު މަސައްކަތް ކުރަނީ ދުނިޔޭގެ އެންމެ މަޝްހޫރު އެއް ހޮޓެލް ޗެއިން ކަމަށްވާ "ޝެރެޓަން" ބްރޭންޑުގަ އެވެ. މިއީ ޝެރެޓަން މޯލްޑިވްސް ފުލްމޫން ރިސޯޓުގެ ސީނިޔަ ކޮމިއުނިކޭޝަން މެނޭޖަރު ސުމޭޝް ރަޝީދު އެވެ.\nސުމޭޝް ސްކޫލް ނިންމުމަށް ފަހު އުމުރުން އެންމެ 15 އަހަރުގައި މަސައްކަތް ފަށައިފި އެވެ. ފުރަތަމަ އުޅުނީ އެސްޓީއޯގަ އެވެ. އެސްޓީއޯ ހޯމް އިމްޕްރޫވްމަންޓުގައި އަހަރެއްހާ ދުވަހު މަސައްކަތް ކުރި އެވެ. އެތަނުގައި ކުރި މަސައްކަތަކީ ތަންތަނަށް ގުޅިގެން ބޭނުންވާ އެއްޗިހި އެ ކުންފުންޏަށް ހޯދުމެވެ. މީގެ އިތުރުން ކުދި އިޝްތިހާރުތައް ވެސް ހެދި އެވެ. އެސްޓީއޯ ވީ އޭނާ މިހާރު ކުރަ މަސައްކަތަށް ފުރަތަމަ ލޯ ހުޅުވައިދިން މަދަރުސާ އަށެވެ.\nއޭގެފަހުން، ދިޔައީ ބޭރަށެވެ. އުޅެން ބޭނުންވާ ދާއިރާއިން ކިޔަވާށެވެ. އާއިލާއާއެކު ފުރަތަމަ ދިޔައީ މެލޭޝިޔާ އަށެވެ. އަދި އޭގެ ފަހުން ސްރީލަންކާގައި ވެސް ކިޔެވި އެވެ. އޭގެފަހުން ބައްޕަގެ، ވަޒީފާ ފިލިޕީންސް އަށް ބަދަލުވުމާއެކު ބައްޕައާއެކު އެ ގައުމަށް ބަދަލުވީ އެވެ. ސުމޭޝްގެ ބައްޕަ، އަބްދުﷲ ރަޝީދުއަކީ އޭޝިޔާ ޕެސިފިކް ސްކައުޓްގެ ރީޖަނަލް ޑައިރެކްޓަރުގެ މަގާމު ލިބުމާއެކުގަ އެވެ. ފިލިޕީންސްގައި ސުމޭޝް އެ ހަތަރު އަހަރު ކިޔެވި އެވެ. މި ދުވަސްވަރު އޭނާ މަތީ ތައުލީމް ހާސިލް ކުރެއްވީ، ވިޔަފާރި އާއި މާކެޓިން އަދި އިންސާނީ ވަސީލް ތަރައްގީ ކުރުމުގެ ދާއިރާ ކަމަށްވާ ހިއުމަން ރިސޯސް ދާއިރާއިންނެވެ.\n"މާކެޓިން އާއި ބިޒްނަސް ހަދާފަ ހިތަށް އެރީ މަސައްކަތް ކުރަން ފަށައިފިނަމަ ތާށިވެދާނެއޭ. [ދެން ނުކިޔެވޭނެއޭ] އެހެންވެ މާސްޓާސް ހަދާފައޭ، މާލެ ދާނީ. ދެން ހިތަށް އެރީ އަދި ވެސް ތަފާތު ކޮށްލާނަމޭ. އެހެންވެ ހިއުމަން ރިސޯސް ވެސް ހެދީ،" ސަތޭކަ އަށް ވުރެ ގިނަ ގައުމުގައި ހޮޓާ ހިންގާ، ބްރޭންޑުގައި މަސައްކަތް ކުރާ ސުމޭޝް ވިދާޅުވި އެވެ.\nސުމޭޝް ކުރިން ގިނަ މީހުން ދަންނާނީ އިވެންޓުތައް ރާވާ ކުންފުނި ތިންކުންނެވެ. އެ ކުންފުނީގެ މަސައްކަތްތަކުންނެވެ.\n"ކިޔަވަން އުޅެނިކޮށް ވަރަށް ގާތުން މަސައްކަތް ކުރަން ލިބުނު ތިންކުގެ އިސް ބޭފުޅުންނާއެކު. އޭރު ތިންކުން ވަތަނިއްޔާގެ [މާކެޓިން] ކަންކަން ބަލަނީ. އެހެންވެ ބޭރުގައި ހުރެގެން ސްޓޯރީ ލައިން ލިޔެ ހެދުންފަދަ މަސައްކަތް ކުރީ. އެހެން ހުއްޓާ ފުރުސަތު ލިބުނީ ރާއްޖެ އައިސް ތިންކުގައި މަސައްކަތް ކޮށްލަން،" ތިންކުގެ ޕްލޭނިން މެނޭޖަރުގެ މަގާމު ވެސް ފުރުއްވި، ސުމޭޝް ވިދާޅުވި އެވެ.\nސުމޭޝް ވަނީ ތިއްކާއެކު ރާއްޖޭގައި މާކެޓިންގެ ގިނަ ހަރަކާތްކެއް ހިންގާފަ އެވެ. މިގޮތުން ދިރާގާއި އިސްލާމިކް ބޭންކް އަދި ރީފް ސައިޑު ފަދަ ބޮޑެތި ކުންފުނިތަކާއެކު ވެސް އޭނާ މަސައްކަތް ކުރެއްވި އެވެ. މީގެ އިތުރުން އަދާރަން ރިސޯޓު ހުޅުވައި، އެ ރިސޯޓުގެ ބައެއް ކަންތައްތައް އިންތިޒާމު ކުރުމުގައި ވެސް މަސައްކަތް ކުރެއްވި އެވެ.\nއޭގެފަހުން މުޅި ކެރިއާ ބަދަލުކޮށްލީ ރާއްޖޭގެ އެންމެ ބޮޑު ސިނާއަތު ކަމަށްވާ ޓޫރިޒަމް ދާއިރާ އަށެވެ. ސުމޭޝް ބޭނުންވީ ބައިނަލްއަގުވާމީ ކުންފުންޏެއްގައި މަސައްކަތް ކޮށްލާށެވެ. އެހެންވެ، މާލެ އިން ފުރައިގެން ވިއްސަކަށް މިނެޓުން ދެވޭ، ފުލްމޫން ރިސޯޓާ ގުޅުނީ އެވެ. ސުމޭޝް ވަޒީފާއަކީ މި ރިސޯޓުގެ އެންމެ ޒިންމާދާރު އެއް ވަޒީފާ އެވެ. ދުނިޔޭގެ އެތައް މި ތަނުން އަންނަ މީހުންނަށް ރިސޯޓުން ދޭ ހިދުމަތްތައް އެންމެ ރަނގަޅު ގޮތުގައި ދައްކުވައި ދިނުމުގެ ޒިންމާ އުފުލަނީ އޭނާ އެވެ. އެކަމަށްޓަކައި ދުނިޔޭގެ އެންމެ ވަރުގަދަ ބްރޭންޑުގެ މިންގަނޑުތަކަށް ފައްތައިގެން ކޮންމެ ދުވަހު ވެސް ބުރަ މަސައްކަތް ތަކެއް އޭނާ ކުރެ އެވެ.\nސުމޭޝް ބައްޕަ އާއި މަންމައާއެކު--\n"ބޭނުންވީ އިންޓަނޭޝަނަލް ކުންފުންޏަކާއެކު މަސައްކަތް ކޮށްގެން، ކުރިން މަސައްކަތް ކުރި ދާއިރާގެ އަނެއް ސައިޑް މިއީ. ކުރިން މަސައްކަތް މި ކުރެވުނީ ކްލައިންޓް ބޭނުންވާ ދިމާ އަށް ގެންގޮސް ދިނުމަށް. މިހާރު މި މަސައްކަތް ކުރަނީ ފެންސްގެ އަނެއް ފަޅީފައި. އެހެންވެ މި ފުރުސަތު ލިބުނީމަ ބޭނުން ހިފީ،" ސުމޭޝް ވިދާޅުވި އެވެ.\nދުނިޔޭގެ އެތަށް ގައުމެއްގައި ރިސޯޓު ހިންގާ، ޝެރެޓަންގައި މަސައްކަތް ކުރުމަކީ ސުމޭޝްއަށް ލިބޭ ފަހުރެ ކެވެ. މިއާއެކު، މި ފަދަ ބްރޭންޑެއްގައި މަސައްކަތް ކުރުމުން އޭނާ ގިނަ އެއްޗިހި ތަނެއް ދަސްވެސްކޮށްފި އެވެ. ސަބަބަކީ މި ބްރޭންޑުގެ ވަރުގަދަ ކަމެވެ.\n"މި [ޓޫރިޒަމް] ފީލްޑުން ވަރަށް ގިނަ އެއްޗިހި ދަސްވެ، ސްޓޭންޑަޑް މެއިންޓެއިން ކުރުން، ކުރިން އެއްގޮތަކަށް ވެސް ނުވިސްނޭ ވަރަށް އެއްޗިހި ދަސްވެއްޖެ. މި ތަނުގައި އެންމެ ކުޑަވެގެން، ކުޑަ އެއްޗެއްގައި އިންނަން ޖެހޭ ކުލަ ވެސް، ހުންނަން ޖެހޭ ތަންވެސް ލިޔެފައި ހުރޭ. ސްޓޭންޑަޑްތަކެއް ހުރޭ. ވަރަށް މީހުންނާ ގުޅުން ބަދަހި ވެސް ކުރަން ޖެހޭ،" ސުމޭޝް ވިދާޅުވި އެވެ.\nދެން މި އޮތީ ސުމޭޝް އެއް ދުވަސް ވަޒީފާގައި ހޭދަކުރާ ގޮތެވެ. މާލެއާ ކައިރީގައި އޮންނަ ޝެރެޓަން ފުލްމޫން ރިސޯޓުގެ ވަޒީފާއަށްދާ އޭނާ ފަތިހުހައެއް ޖަހާއިރު ހޭލަން ޖެހެ އެވެ. ހޭލައިގެން ތައްޔާރު ވެގެން ހަތެއްގެ ފެރީ އަށް ކޮންމެ ދުވަހަކު އަރަ އެވެ. އަދި އޮފީސް ނިންމާފައި، ހަވީރު ފަހެއްގައި ސްޓާފް ފެރީ އިން އަނބުރާ މާލެ އާދެ އެވެ.\nސުމޭޝް ޝެރެންޓަންގެ މުވައްޒަފުންނާއެކު--\n"ފުރަތަމަ ކޮޅު ވަރަށް ދަތިވި، ހިތަށް އެރި މި [ޝެރެޓަން ޖޮބް] ކަންވާނެބާ އޭ؟ އެކަމަކު ހިތްވަރު ކޮށްގެން ދިޔައީ. ވަރަށް ދާހިތްވޭ އެހެންވެ ހަމަ ދިޔައީ. އެހެންވެ ހަފުތާއެއްގެ ތެރޭގައި ކަނޑު ހުރަސްކޮށް ވަޒީފާއަށްދާން ހޭނިއްޖެ،" ސުމޭޝް ވިދާޅުވި އެވެ.\nސުމޭޝް ގަބޫލުކުރާ ގޮތުގައި ރާއްޖޭގެ ޓޫރިޒަމް ދާއިރާއަކީ، ދިވެހިން އުޅެން އެންމެ ރަނގަޅު އެއް ދާއިރާ އެވެ. ހާއްސަކޮށް މާލެ ކައިރީގައި ހުރި ރިސޯޓެއްގައި މަސައްކަތް ކޮށްލަން ލިބުމަކީ ނަސީބެއްގެ ގޮތުގައި އޭނާ ސިފަކުރެ އެވެ.\n"ވަރަށް ބޮޑު އެއްޗެއް ސެކްރިފައިޒް ކޮށްގެން އުޅެވޭނީ ޓޫރިޒަމް ދާއިރާގަ. އަޅުގަނޑުމެންނަށް މާލެ ކައިރިވީމަ،\nކޮންމެ ދުވަހަކު އާއިލާ ކައިރި އަށް ދެވޭ. އެކަމަކު މާލެއާ ދުރުގައި، ރަށާ ދުރުގައި ހުރި ރިސޯޓުތަކުގައި އުޅޭ ދިވެހި މުވައްޒަފުން ވަރަށް ބޮޑު ސެކްރިފައިޒް އެއް އެ ވަނީ. އެކަމަކު ހިތްވަރު ކޮށްގެން ހަމަ ނުކުމެ، މަސައްކަތް ކޮށްފިނަމަ ވަރަށް ދިވެހިން ވަރަށް އަވަހަށް ކުރިއަރާނެ،" ސުމޭޝް ވިދާޅުވި އެވެ.\nސަބަބަކީ މި ވަޒީފާގައި ގިނަ ތަމްރީންތަކެއް ލިބުމެވެ. ޝެރެޓަންގައި ސުމޭޝް ވެސް ދަީ ގިނަ ތަމްރީން ތަކެއް ފުރިހަމަ ކުރަމުންނެވެ. އޭނާ ދަސްކުރަނީ ހަމައެކަނި ވިޔަފާރި އާއި މާކެޓު ކުރުމެއް ނޫނެވެ. ކާނާގެ ރައްކާތެރިކަން 'ފުޑް ސޭފްޓީ' ފަދަ ދާއިރާތަކުން ދުނިޔޭގެ މަޝްހޫރު ދާއިރާތަކުން ތަމްރީން ދަނީ ވަމުންނެވެ. އަދި ދަސްކުރާ އެއްޗެއް ދަނީ އަމިއްލަ ދިރިއުޅުމުގައި ބޭނުން ހިފަމުންނެވެ.\nޝެރެންޓަންގައި ޗުއްޓީ ހޭދަކުރަން އައި އިންޑިޔާގެ ޑްރާމާ ތަރިއާއެކު ސުމޭސް\n"މި ރިސޯޓަށް ބެލިއަސް އެ މުވައްޒަފެއްގެ ސްކިލްއާ ގުޅޭ ގޮތުން، ކޯސްތައް ފުރިހަމަކޮށްގެން ކުރިއަރަން ފުރުސަތު ލިބޭ. އެހެންވެ ބުނެވޭނީ މިއީ ވަރަށް އެކަށީގެންވާ ދާއިރާއެކޭ. މި ބްރޭންޑުން ވެސް ވަރަށް މަސައްކަތް ކުރޭ، ދިވެހިން ނަގަން. ސްޓާފުންނަށް ވަރަށް ރަނގަޅު. މާލެ އަދި ހުޅުމާލޭގައި ދިރިއުޅޭ ސްޓާފުން ބަލައި ހުޅުމާލެ އަށް ފެރީވެސް ބާއްވާ. އެއީ ވެސް ސްޓާފުންގެ ފަސޭހައަކަށް ކުރާކަމެއް،" ސުމޭޝް ވިދާޅުވި އެވެ.\nޝެރެޓަންގައި ކުރިއަށް ދާން ސުމޭޝް އަށް އެންމެ ބޮޑަށް އެހީތެރި ވަނީ އޭނާގެ އަންހެނުންނާއި މަންމަ އަދި ބައްޕަ އެވެ. ބައްޕަ އާއި މަންމަގެ މަސައްކަތްތެރި ކަމަކީ ސުމޭޝް އަބަދުގެ ވެސް މިސާލެވެ. މިއާއެކު އޭނާ ދިވެހި ޒުވާނުންނަށް ދޭނީ މެސެޖެކެވެ. އެއީ ދިވެހިން ނުކުންނަންވީ އެވެ. ނުކުމެ، ކާމިޔާބު ހޯދަންވީ އެވެ.


SunOnline: Life style: Hashigan'duge burahelikan filuvailumah, mas nuhimeney kaanaa\nއިޔާޒު ނަސީމް 08 Jan 2019, 12:40\nމަސް ނުހިމެނޭ ކާނާ: ހަށިގަނޑުގެ ބުރަހެލިކަން ފިލުވައިދޭ --\n"ލައިގެން ކާނެ އެއްޗެއް" ހޯދުމަކީ ދިވެހީންގެ ކެއިންބުއިމުގެ ފަލްސަފާގައި ވަރަށް ބޮޑު އަހައްމިއްޔަތެއް ދެވިފައި ވާ ކަމެކެވެ. އެއީ ގަރުދިޔަ ކަމުގައި ވިޔަސް ނުވަތަ ރިހަ ކަމުގައި ވިޔަސް ނުވަތަ މަސްހުނި ކަމުގައި ވިޔަސް ނުވަތަ ރިހާކުރު ދިޔަ ކަމުގައި ވިޔަސް، ފާހަގަ ކުރެވެނީ ދިވެހީން "ލައިގެން ކާ" ތަކެތީގައި މަހުގެ ދައުރު ބޮޑު ކަމެވެ. ހާއްސަކޮށް ކަނޑުމަހުގެ ދައުރެވެ.\nމިހާރަކަށް އައިސް ދިވެހީންގެ ސުފުރާތައް މަތީން އެއްގަމު މަހުގެ ބާވަތްތައް ވެސް ފެންނާން ފަށައިފިއެވެ. ގެރި މަހާއި ބަކަރި މަހުގެ އިތުރުން ޖަމަލު މަސް ވެސް ދިވެހި ސުފުރާތަކަށް ވަނީ ތައާރަފު ވެފައެވެ. ދޫނި މަހުގެ ބާވަތްތަކަށް ބަލާއިރު ކުކުޅު މަހާއި ގިނިކާމާދޫނީގެ މަހުގެ އިތުރުން ތުރުކީ ކުކުޅު މަސް ވެސް ފާހަގަ ކޮށް ލެވެއެވެ.\nމަހުގެ ބާވަތްތަކުން ހަށިގަނޑަށް ލިބޭ އެންމެ މުހިންމު މާއްދާއަކީ ޕްރޮޓީންއެވެ. އެހެންނަމަވެސް ފާހަގަ ކޮށް ލާން ޖެހޭ ކަމަކީ މަހުގެ ބާވަތްތައް ނޫނަސް ޕްރޮޓީން ލިއްބައި ދޭ ކާނާގެ ބާވަތްތައް ވަރަށް ފަސޭހައިން ލިބޭން ހުރި ކަމެވެ. ބްރޮކޮލީއާއި މުގުގެ ބާވަތްތަކުންނާއި ބަދަނާއި ކިރާއި ބިހުން ވެސް ޕްރޮޓީން ލިބެއެވެ. އަދި މަހުގެ ބާވަތްތަކުން ލިބޭ އެހެން މާއްދާތައް ވެސް ތަރުކާރީއާއި މޭވާއާއި ކިރާއި ބިހުން ލިބެއެވެ. އެހެންކަމުން މަސް ނުހިމެނޭ ގޮތަށް ވެސް ކެއުން ބައްޓަން ކުރެވޭނެ ފުރުސަތު އެބަ އޮތެވެ.\nކާބޯތަކެތީގެ ތެރެއިން އެންމެ ލަހުން ހަޖަމު ވާ ބާވަތްތަކުގެ ތެރޭގައި މަސް ހިމެނޭ ކަމަށް ސައިންސުވެރީން ބުނެއެވެ. އަދި ހަޖަމު ލަސް ވުމަކީ އޭގެ ސަބަބުން ހަށިގަނޑު ބުރަހެލި ކުރުވާ ކަމެއް ކަމަށް ދިރާސާތަކުން ދައްކާ ކަމަށް ވަރަށް ގިނައިން ލިޔެފައި ހުއްޓައި ފެނެއެވެ.\nބުނެވޭ ގޮތުގައި މަހަކީ "ކާބޯތަކެތީގެ ރަސްގެފާނު"އެވެ. ރަސްރަސްކަލުން ހުރިހައި ފަހަރަކު ހުރިހަ ތަނަކުން ނުފެންނާނެއެވެ. ރަސްރަސްކަލުން ފެންނާނީ ހާއްސަ މުނާސަބަތުތަކާ ގުޅިގެންނެވެ. ދިވެހި ބޭހުގެ ދާއިރާގައި ވަރަށް ގިނަ ދުވަހު ހިދުމަތް ކުރެއްވި އަލްމަރްޙޫމް ގައްދަޑުގޭ ލަތީފު މި ވާހަކައަށް އިޝާރަތް ކުރައްވައި ވިދާޅުވެފައިވެއެވެ. "މަހަކީ ކާބޯތަކެތީގެ ރަސްގެފާނެވެ. ވީމާ ކެއުމުގައި މަސް ބޭނުން ކުރާން ވާނީ މަދުންނެވެ. އަދި ހާއްސަ މުނާސަބަތުތަކުގައި އެކަންޏެވެ."\nކެއުމުގެ ތެރޭގައި ގިނައިން މަސް ބޭނުން ކުރުމަކީ ރަނގަޅު ކަމެއް ނޫން ކަމަށް ކެއިންބުއިމާ ގުޅޭ ތަފާތު ދިރާސާތަކުން ދައްކާތީ، ކެއުމުގައި ވީހައި ވެސް ބޮޑަށް މަސް މަދު ކުރުމަށް ނުވަތަ އެއްގޮތަކަށް ވެސް މަސް ބޭނުން ނުކުރުމަށް އަޒުމް ކަނޑަ އަޅާ މީހުން ވެސް މަދެއް ނޫނެވެ.\nއިނގިރޭސިވިލާތުގެ އަމިއްލަ ޖަމާއަތަކުން ކެއުމުގައި މަހުގެ ބާވަތްތައް ބޭނުން ކުރުން ހުއްޓައި ލުމަށް މި އަހަރު ފެށި ހަރަކާތެއްގައި ތަފާތު 14 ގައުމެއްގެ 170000 (އެއް ލައްކަ ހަތް ދިހަ ހާސް) އަށް ވުރެ ގިނަ މީހުން ވަނީ ބައިވެރިވެފައެވެ.\nމަހުގެ ބާވަތްތައް ނުހިމެނޭ ކެއުމުގައި މި މީހުން ބޭނުން ކުރާނީ ގަސްގަހާގެހީން ލިބޭ ކާނާގެ އިތުރުން ބިސް އަދި ކިރުން އުފައްދާ ބާވަތްތަކެވެ. އޭރުން ހަށިގަނޑުގެ ބުރަހެލިކަން ކުޑަ ވެ، ގުރުދާ (ކިޑްނީ) އަށް ވެސް ލުއި ކަމެއް ލިބޭނެއެވެ.\nމި ފެށުނު އާ އަހަރު، ހަށިގަނޑުގެ ބުރަހެލިކަން ކުޑަ ކުރުމަށް އަހަރެމެންވެސް ކެއުމުގެ ވައްޓަފާޅިއަށް ބަދަލު ގެންނަމާ ހިނގާށެވެ!


Midhiya aharu israel in enme Ginain Hathiyaaru Gai Qaumakah India | Dhiislam\nމިދިޔަ އަހަރު އިޒްރޭލުން އެންމެ ގިނައިން ހަތިޔާރު ގަތް ޤައުމަކަށް އިންޑިއާ\nއައިޝަތު ސަހްލާ މެއި 7, 2018\nފާއިތުވި 2017 ވަނަ އަހަރު އިޒްރޭލުން އުފައްދާ ހަތިޔާރު އެންމެ ގިނައިން ގަތް ޤައުމަކީ އިންޑިއާ ކަމުގައި ޖެރުސަލަމް ޕޯސްޓުން ބުނެފިއެވެ.\nމިކަމާއި ގުޅެގޮތުން އެފަރާތުން ހާމަކޮށްފައިވާ ގޮތުގައި 2017 ވަނަ އަހަރު އިޒްރޭލުން އެހެން ޤައުމުތަކަށް ވިއްކި ހަތިޔާރު 2016 ވަނަ އަހަރާއި އަޅާ ބަލާއިރު 41 އިންސައްތަ އިތުރުވެފައިވާ ކަމަށާއި އެގޮތުން ހަތިޔާރު ވިއްކުމަށް ވެވިފައިވާ އެއްބަސްވުންތަކުގެ އަގު 9.2 ބިލިއަން ޑޮލަރަށް އަރާކަމަށް ބުނެފައިވެއެވެ.\nވޭތުވެދިޔަ އަހަރު އިޒްރޭލުން އެންމެ ގިނައިން ހަތިޔާރު ވިއްކާފައިވަނީ އޭސިޔާ ޕެސިފިކް ސަރަހައްދުގެ ޤައުމު ތަކަށެވެ. އެއީ މިދިޔަ އަހަރުވިއްކި ހަތިޔާރުގެ 58 އިންސައްތައެވެ. މިޤައުމުތަކުގެ ތެރެއިން އެންމެ ގިނައިން ހަތިޔާރު ގަނެފައިވަނީ އިންޑިއާއިންނެވެ. އިންޑިއާއިން ގަތް ހަތިޔާރުގެ އަދަދު 715 މިލިއަން ޑޮލަރަށް އަރާއިރު ދެވަނައަށް އެންމެ ގިނައިން ހަތިޔާރު ގަނެފައިވަނީ ވިއެޓްނާމް އިންނެވެ. އެޤައުމުން 142 މިލިއަން ޑޮލަރުގެ ހަތިޔާރުވަނީ އިޒްރޭލުން ގަނެފައެވެ. ތިންވަނައަށް އަޒަރުބައިޖާންއިން 137 މިލިއަން ޑޮލަރުގެ ހަތިޔާރުވަނީ ގަނެފައެވެ.\nއިޒްރޭލުން އެންމެ ގިނައިން އެކްސްޕޯޓްކުރި ހަތިޔާރުގެ ތެރޭގައި އެކި ބާވަތުގެ ގޮވާތަކެއްޗާއި ރާޑަރ ސިސްޓަމާއި އެއަރ ޑިފެންސްގައި ބޭނުންކުރާ އާލާތްތައް ހިމެނެއެވެ.\nއިންޑިއާއިން ގިނަ އަދަދެއްގެ ހަތިޔާރު އިޒްރޭލުން ގަނެފައިވާއިރު 2006 ވަނަ އަހަރުން ފެށިގެން އިޒްރޭލުގެ ހަތިޔާރު އުފައްދާ ދެކުންފުންޏެއް އިންޑިއާއިން ބްލެކް ލިސްޓް ކޮށްފައި އޮތް އޮތުން މިދިޔަމަހުވަނީ އުވާލާފައެވެ.


Florida | Mihaaru\nރަންވޭ އަށް ޖެއްސި ބޯޓު ކޯރެއްގެ ތެރެއަށް\nފްލޮރިޑާ (މެއި 4) - އެމެރިކާގެ ފްލޮރިޑާ ސްޓޭޓަށް ޖެއްސި ބޯއިން 737 ގެ މަތިންދާ ބޯޓެއް ރަންވޭ އިން ކަހާލައިގެން ގޮސް ކޯރަކަށް ވެއްޓިއްޖެ އެވެ.\nއިންސްޓަ އެކައުންޓް ޑިލީޓް ކުރުމުން ޕޮލިހަށް\nއެއްލައްކަ އަށް ވުރެ ގިނަ ފޮލޯވަރުން ތިބި އިންސްޓަގްރާމް އެކައުންޓެއް ކުއްލި ގޮތަކަށް ޑިލީޓްކޮށްލި މައްސަލައެއް އެމެރިކާގެ އަންހެނަކު ފުލުހުންނަށް ހުށަހަޅައިފި އެވެ.\nގޭމުގެ ފޯރި ގަދަވެ، ގެޔަށް ވަނީ ފުލުހުން\n"ހެޔޮ ނުވާނެ އަހަރެން މަރާ ނުލާތި" އޭ އަންހެނަކު ބުނާ އަޑު އިވުނެވެ. ދެން އިވެނީ ފިރިހެނަކު "މަގޭ ބަޑި ނެގީ ކީއްވެހޭ؟" އަހާ އަޑެވެ. އަވަށްޓެރިއެއްގެ ގެއަކުން މީހަކަށް އިވުނު މި އަޑުތަކާ އެކު އޭނާ ގަތީ ބިރެވެ.\nފްލޮރިޑާ ގޮނޑުދޮށުން ބޮލި ހޮވި މީހަކު ޖަލަށް\nފްލޮރިޑާ (ޖުލައި 20) - ފްލޮރިޑާގެ ކީ ވެސްޓަށް ޗުއްޓީއެއްގައި ޒިޔާރަތް ކުރި ޓެކްސަސްގެ އަންހެނަކު ގޮނޑުދޮށުން ބޮލިތަކެއް ހޮވުމުން ޖޫރިމަނާއަކާ އެކު ޖަލަށްލައިފި އެވެ.\nސްކޫލް ހަމަލާގައި ޓްރަމްޕުގެ ފާޑުކިޔުން އެފްބީއައި އަށް\nވޮޝިންޓަން (ފެބްރުއަރީ 18) - އެމެރިކާގެ ފްލޮރިޑާގެ ސްކޫލެއްގައި ބަޑިން ހަމަލާދީ 17 މީހުން މަރާލުމުގައި އެފްބީއައިގެ ޒިންމާ އޮތް ކަމަށް ވިދާޅުވެ ރައީސް ޑޮނަލްޑް ޓްރަމްޕް ފާޑު ވިދާޅުވެއްޖެ އެވެ.\nފްލޮރިޑާ ހަމަލާގައި ފުޓުބޯޅަ ކޯޗު: ދަރިވަރުންގެ ދިފާއުގައި މޭދިއްކޮށްލި\nފްލޮރިޑާ (ފެބްރުއަރީ 16) - އެމެރިކާގެ ފްލޮރިޑާގެ ސްޓޯންމޭން ޑަގްލަސް ހައި ސްކޫލުގައި ދިން ބަޑީގެ ހަމަލާގައި 17 މީހުން މަރުވި ހާދިސާ އަށް ފަހު އެ ސްކޫލްގެ ފުޓުބޯޅަ ކޯޗު އާރޮން ފެއިސް އަށް އެތައް ބަޔަކު ދަނީ ތައުރީފް ކުރަމުންނެވެ. އެއް ބަޔަކު ބުނާ ގޮތުގައި އެއީ ބަތަލެކެވެ.\nތޫފާނުގައި ފްލޮރިޑާގެ ހަތަރު މިލިއަން ގެއިން ކަރަންޓް ކެނޑިއްޖެ\nފްލޮރިޑާ (ސެޕްޓެމްބަރު 11) - އެމެރިކާގެ ފްލޮރިޑާ އަށް އިއްޔެ އެރި ބާރުގަދަ ތޫފާނުގައި ހަތަރު މިލިއަން ގެ އާއި ވިޔަފާރި ހިންގާ ތަންތަނުން ކަރަންޓް ކެނޑިފައިވާ ކަމަށ ޔުޓިލިޓީ...\nފްލޮރިޑާ އަށް ތޫފާން އަރާތީ 6.3 މިލިއަން މީހުންނަށް އިންޒާރު\nފްލޮރިޑާ (ސެޕްޓެމްބަރު 10) - ކެރީބިއަން ސަރަހައްދުގައި އުފެދުނު ބާރުގަދަ ތޫފާން އެމެރިކާގެ ފްލޮރިޑާ އަށް މިއަދުގެ ވަގުތެއްގައި އަރާނެ ކަމަށް ލަފާކުރެވޭތީ އެ ސްޓޭޓުގެ 6.3 މިލިއަން މީހުން ރައްކާތެރިކަމުގެ ހިސާބުތަކަށް ބަދަލުވުމަށް އިންޒާރު ދީފި އެވެ.\nފްލޮރިޑާގައި ހެދުނު ވަޅުގަނޑަކަށް ދެ ގެ ދަަމައިގެންފި\nފްލޮރިޑާ (ޖުލައި 16) - ފްލޮރިގައި ހެދުނު ބޮޑު ވަޅުގަނޑަކަށް ދެ ގެ އާއި ބޯޓެއް ދަމައިގެންފި އެވެ.\nފުރާނަ ސަލާމަތްވީ ބެކްޕެކުގައި އޮތް ލެޕްޓޮޕުގެ ސަބަބުން\nފްލޮރިޑާ (ޖެނުއަރީ 8) - އެމެރިކާގެ ފްލޮރިޑާގެ އެއާޕޯޓަށް ދިން ހަމަލާގައި ޕަސިންޖަރަކު ސަލާމަތްވީ އޭނާގެ ބެކްޕެކުގައި އޮތް ލެޕްޓޮޕުގެ ސަބަބުން ކަމަށް ބުނެފި އެވެ.\nދޫ އެންމެ ދިގު މީހާގެ ރެކޯޑް މުގުރާލަނީ\nފްލޮރިޑާގެ އޮކާލާގައި ދިރިއުޅޭ އުމުރުން 20 އަހަރުގެ ޒުވާން އަންހެނަކު، ގިނިސް ބުކްސް އޮފް ވޯލްޑް ރެކޯޑްސްގައި ބައިވެރިވެ، ދޫ އެންމެ ދިގު މީހާގެ ރެކޯޑް މުގުރާލުމަށް ތައްޔާރުވަމުން އެބަދެ އެވެ. އޭނާ ބުނާ ގޮތުގައި އޭނާގެ ދުލުގައި 4.5 އިންޗި އެބަހުއްޓެވެ. އެ ދުލުން އޭނާއަށް ކަންފަތުގެ ފޫޅުގަނޑާއި އުޅޮނބޮށިކޮޅު އަދި ލޮލުގައި ވެސް ޖެއްސެ...


BREAKING NEWS: 24 Gadiiru Thereygai Bai Million Meehun Covid-19 Ah Fassivejje - Vaguthu\nކޮވިޑް-19: 24 ގަޑިއިރުގެ ތެރޭގައި ބައި މިލިއަން މީހުން ކޮވިޑް-19 އަށް ފައްސިވެއްޖެ\n24 ގަޑިއިރުގެ ތެރޭގައި ދުނިޔެ އިން ބައި މިލިއަނަށްވުރެ ގިނަ މީހުން ކޮވިޑް-19 އަށް ފައްސިވެއްޖެއެވެ. "ވޯލްޑް މީޓާ" އިން އާއްމުކޮށްފައިވާ ތަފާސް ހިސާބުތައް ދައްކާ ގޮތުގައި އިއްޔެ ދުނިޔެ އިން 504،419 (ފަސްލައްކަ ހަތަރުހާސް ހަތަރުސަތޭކަ ނަވާރަ) މީހަކު ވަނީ ކޮވިޑް-19 އަށް ފައްސިވެފައެވެ.\nއިއްޔެ އަކީ މިހާތަނަށް އެއްދުވަސް ތެރޭގައި އެންމެ ގިނަ މީހުން ކޮވިޑް-19 އަށް ފައްސިވި ދުވަހެވެ. އިއްޔެ ވެސް އެންމެ ގިނަ މީހުން ކޮވިޑް-19 އަށް ފައްސިވެފައި ވަނީ ޔޫރަޕުންނެވެ. ޔޫރަޕުން އިއްޔެ 245,787 (ދެލައްކަ ސާޅީސް ފަސްހާސް ހަތްސަތޭކަ އަށްޑިހަ ހަތެއް) މީހުން ކޮވިޑް-19 އަށް ފައްސިވިއެވެ.\nއުތުރު އެމެރިކާ އިން އިއްޔެ 94,658 (ނުވަދިހަ ހަތަރުހާސް ހަސަތޭކަ ފަންސާސް އަށެއް) މީހުން ކޮވިޑް-19 އަށް ފައްސިވިއިރު އޭޝިއާ އިން 92,954 (ނުވަދިހަ ދެހާސް ނުވަސަތޭކަ ފަންސާސް ހަތަރެއް) މީހުން ކޮވިޑް-19 އަށް ފައްސިވިއެވެ.\nދެކުނު އެމެރިކާ އިން 58,116 (ފަންސާސް އަށްހާސް އެއްސަތޭކަ ސޯޅަ) މީހުން އިއްޔެ ކޮވިޑް-19 އަށް ފައްސިވިއިރު އެފްރިކާ އިން އިއްޔެ ކޮވިޑް-19 އަށް ފައްސިވެފައި ވަނީ 12,056 (ބާރަހާސް ފަންސާސް ހައެއް) މީހުންނެވެ. އޯޝާނިއާ އިން އިއްޔެ 848 (އަށްސަތޭކަ ސާޅީސް އަށެއް) މީހުން ކޮވިޑް-19 އަށް ފައްސިވިއެވެ.\nކޮވިޑް-19 ޖެހިގެން އިއްޔެ ދުނިޔެ އިން 7,104 (ހަތްހާސް އެއްސަތޭކަ ހަތަރެއް) މީހުން ވަނީ މަރުވެފައެވެ. އަންގާރަ ދުވަހު 7041 (ހަތްހާސް ސާޅީސް އެކެއް) މީހުން ކޮވިޑް-19 ޖެހިގެން ވަނީ މަރުވެފައެވެ.\nކޮވިޑް-19 އަށް ފައްސިވާ މީހުންގެ އަދަދު އިތުރުވާން ފެށުމާއި އެކު ޔޫރަޕްގެ ގައުމުތަކުގައި މިހާރު ދަނީ ފިޔަވަޅުތައް ވަރުގަދަ ކުރަމުންނެވެ. އެންމެ ބޮޑަށް ހާލަތު ގޯސްވަމުންދާ ފްރާންސް ފުރަބަންދު ކުރަން މިހާރު ވަނީ ނިންމާފައެވެ. ޖަރުމަންވިލާތުން ވެސް ވަނީ ފިޔަވަޅުތައް ހަރުކަށި ކުރަން ނިންމާފައެވެ. އިނގިރޭސިވިލާތުން ވެސް ވަނީ ފިޔަވަޅުތައް ހަރުކަށިކޮށް އަދި މުޅި ގައުމު ފުރަބަންދު ކުރަން ޖެހިދާނެ ކަމުގެ އިންޒާރު ދީފައެވެ.


"Love Aaj Kal" h censor ge massala\n"ލަވް އާޖް ކަލް" އަށް ސެންސަރުގެ މައްސަލަ\nކާރްތިކް އާރްޔަން އާއި ސާރާ\nހުކުރު ދުވަހު ރިލިޒްކުރާ ކާރްތިކް އާރްޔަން އާއި ސާރާ އަލީ ޚާންގެ "ލަވް އާޖް ކަލް" އަށް ސެންސަރު ބޯޑުން ވަރަށް ގިނަ މައްސަލަތަކާ ކުރިމަތިވެއްޖެ އެވެ. ފިލްމުގެ ބައެއް މަންޒަރުތަކާ ސެންސަރު ބޯޑުގެ މެމްބަރުން އެއްގޮތަކަށް ވެސް ހިތްހަމައެއް ނުޖެހުނެވެ. އެހެންވެ އެ މަންޒަރުތައް ފިލްމުން ކަނޑާލައި އަލުން މޮޑިފައި ކުރުމުން ނޫނީ ފިލްމު ފާސް ކޮށްދޭން މެމްބަރުން އެއްބަހެއް ނުވި އެވެ. ފިލްމުގައި ކާރްތިކް އާއި ސާރާގެ ގައިގޯޅި ގިނަ މަންޒަރުތައް މިހާރު ވަނީ ވަރަށް ބޮޑަށް އުނިކޮށްފަ އެވެ.\nމީޑިއާ ރިޕޯޓުތައް ބުނާ ގޮތުން އެއް މަންޒަރެއްގައި ސާރާ ލާފައި ހުންނަ ހެދުމުގެ ނިވާކަން ކުޑަކަމުން އެ މަންޒަރުގެ ބައެއް ބްލާކުރަން ވެސް ސެންސަރު ބޯޑުން ވަނީ އަންގާފަ އެވެ. އަދި ބައެއް ޑައިލޯގާއި ލަފުޒުތައް ވެސް ބަދަލު ކުރަން ސެންސަރު ބޯޑުން ވަނީ ފިލްމު އުފެއްދި ފަރާތަށް އަންގާފަ އެވެ.\nމި ހުރިހާ މަންޒަރެއް ކަނޑައި އަދި ވަރަށް ގިނަ ޑައިލޯގްތަކަށް ވެސް ބަދަލު ގެނައުމަށް ފަހު މިހާރު ވަނީ ޔޫ/އޭ ސެޓްފިކެޓެއް މި ފިލްމަށް ދޫކޮށްފަ އެވެ.\nމި ފިލްމުގައި ސާރާ އާއި ކާރްތިކްގެ އިތުރުން ރަންދީޕް ހޫޑާ ވެސް މުހިއްމު ރޯލަކުން ފެންނާނެ އެވެ. މިއީ އިމްތިޔާޒު އަލީ ޑައިރެކްޓްކޮށް ދިނޭޝް ވިޖަން ޕްރޮޑިއުސްކޮށްފައިވާ ފިލްމެކެވެ.\nލޯބިވެރިންގެ ދުވަހަށް ޚާއްސަކޮށް ރިލީޒްކުރާ މި ފިލްމުގެ "ހާ މައި ގަލަތު" އަދި "މެހްރަމާ" ލަވަ މިހާރު ވަނީ ޗާޓްބަސްޓާ އަށް ވެފަ އެވެ. އަދި ފިލްމަށް ބެލުންތެރިންގެ ވަރަށް ބޮޑު ޝައުގުވެރިކަމެއް މިހާރުއްސުރެ ދައްކަމުންދާތީ ބޮކްސް އޮފީހުގައި ރަނގަޅު ކާމިޔާބެއް މި ފިލްމުހޯދާނެކަމަށް ވަނީ ބެލެވިފަ އެވެ.\nފިލްމު ރިލީޒްކުރަން އެއް ދުވަހަށް ވެފައިވާއިރު ސާރާ އާއި ކާރްތިކް ވަރަށް ބިޒީކޮށް މިހާރު އުޅެނީ މި ފިލްމު ޕްރޮމޯޓްކުރުމުގެ މަސައްކަތުގަ އެވެ.\nސާރާ އަލީ ޚާން ކާތިކް އާރްޔާން\n"ލަވް އާޖް ކަލް" ފްލޮޕްވުމުން ސައިފްގެ ހިޔާލު\nސާރާއާ ކާތިކްގެ "ލަވް އާޖް ކަލް" ކިހިނެއް ވާނެ؟\nބާންސާލީގެ "ބައިޖޫ ބާވްރާ"ގައި ކާރްތިކް ނުހިމެނޭ


މޫސުން ގޯސްވެ މިއަދު4ވަނަ ފަހަރަށް އެލާޓްނެރެފި މޫސުން ގޯސްވެ މިއަދު4ވަނަ ފަހަރަށް އެލާޓްނެރެފި\nމޫސުން ގޯސްވެ މިއަދު4ވަނަ ފަހަރަށް އެލާޓްނެރެފި\nމުޅި ރާއްޖެއަށް ގުގުރުމާއިއެކު މިރޭވެސް ވިއްސާރަކޮށް ބައެއް ރަށްތަކަށް ބޯކޮށް ވާރޭވެހުން އެކަށީގެންވާކަމަށް މޫސުމާއި ބެހޭ ޤައުމީ އިދާރާއިން ހާމަކޮށްފިއެވެ.\nއެއިދާރާއިންވަނީ ރާއްޖޭގެ މޫސުން ގޯސްވާނެކަމަށް ލަފާކޮށް4ފަހަރެއްގެ މަތިން އެކި ސަރަހައްދުތަަކަށް ވައިޓް އެލާޓް ނެރެފައެވެ. އެންމެ ފަހުން މިއަދު ހަވީރު އެލާޓް ނެރެފައިވަނީ ށ އަތޮޅުން ދ އަތޮޅާއި ދެމެދުގެ ރަށްތަކަށެވެ. މިއެލާޓް ނެރެފައިވަނީ މިއަދު ހަވީރު 17:30 ފެށިގެން މިރޭ 23:30 އާއި ހަމައަށެވެ.\nމޫސުމާބެހޭ ޤައުމީ އިދާރާއިން ވިދާޅުވީ ރާއްޖޭގެ އުތުރާއި މެދުރާއްޖެތެރޭގެ އަތޮޅުތަކަށް އިރުއުތުރާއި އިރުން ގަޑިއަކު 10 މޭލާއި 20 މޭލާއި ދެމެދުގެ ބާރުމިނުގައި ވައިޖެހޭމަކަމަށް ލަފާކުރެވޭ ކަމަށެވެ. އަދި ދެކުނުގެ އަތޮޅުތަކަށް ހުޅަނގާއި ހުޅަނގުއުތުރުން ގަޑިއަކު3މޭލާއި 13 މޭލާއި ދެމެދުގެ ބާރުމިނުގައި ވައިޖެހޭނެކަމަށް ލަފާކުރެވޭއިރު ވިލާގަނޑުގައި ގަޑިއަކު 40 މޭލަށް ވައިގަދަވާނެކަމަށް ލަފާކުރެވޭ ކަމަށްވެސް މޫސުމާބެހޭ ޤައުމީ އިދާރާއިން ވިދާޅުވެއެވެ.\nމީގެ އިތުރުން ރާއްޖޭގެ އުތުރާއި މެދު ރާއްޖެތެރޭގައި ކަނޑުތައް ގަދަވެފައި ދެކުނު ކަނޑުތައް އާދައިގެވަރަށް ގަދަވާނެކަމަށްވެސް މޫސުމާއި ބެހޭ ޤައުމީ އިދާރާއިން ވިދާޅުވެއެވެ. އެ އިދާރާއިން ވަނީ ހުރިހާ ފަރާތްތަކުންވެސް މޫސުމަށް ސަމާލުވުމަށް އިލްތިމާސްކުރައްވާފައެވެ.


Palestine ge2lakka meehunah sikhee ehee beynunvay: WHO | ThePress\nފަލަސްތީނުގެ2ލައްކަ މީހުންނަށް ސިއްހީ އެހީ ބޭނުންވޭ: ޑަބްލިއުއެޗްއޯ\n03 June 2021, 10:28\nމިދިޔަ މަހު އިޒްރޭލުން ހިންގި ލާއިންސާނީ ޖަރީމާގައި ސުންނާފަތިކޮށްލަފައިވާ ފަލަސްތީނުގެ ގައްޒާއަށް، އދއާއި ރެޑް ކްރޮސްގެ އޮފިޝަލުން ޒިޔާރަތް ކުރައްވާ، އެ ސަރަހައްދަށް ދީފައިވާ ގެއްލުންތައް ބައްލަވާ ލައްވައިފިއެވެ.\nމެއި 10، 2021 ވަނަ ދުވަހުން ފަށައިގެން 11 ދުވަހަށް ދެމިގެންދިޔަ އުދުވާނީ ހަމަލާތަކުގައި ފަލަސްތީނުން 254 މީހެއްގެ ފުރާނަ ގެއްލިފައި ވާއިރު، އޭގެ ތެރޭގައި 66 ކުޑަކުދިން ހިމެނެއެވެ.\nދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ބުދަ ދުވަހު އާންމު ކުރި ބަޔާނެއްގައި ބުނެފައި ވަނީ، ފަލަސްތީނުގެ ވެރިވެގެންފައިވާ ބިންތަކުގެ ސަރަހައްދުގައި ދިރިއުޅެމުން އަންނަ މީހުންނަށް އިންތިހާއަށް ސިއްހީ އެހީ ބޭނުން ވެފައި ވާ ކަމަށެވެ. މީގެ އިތުރުން ގެދޮރު ގެއްލުމުގެ މައްސަލައާ އިންސާނީ އެހީގެ މައްސަލަވެސް އިންތިހާއަށް ބޮޑުވެފައި ވާ ކަމަށް ޑަބްލިއުއެޗްއޯއިން ބުނެއެވެ.\nޑަބްލިއުއެޗްއޯއިން ބުނީ ގައްޒާ ތެރޭގައި 77000 އަށް ވުރެ ގިނަ މީހުންގެ ގެދޮރު ގެއްލިފައި ވާ އިރު، ސިއްހީ ހިދުމަތްދޭ 30 ތަނެއް ސުންނާފަތި ކޮށްފައި ވާ ކަމަށެވެ. މީގެ އިތުރުން ގައްޒާއާއި ހުޅަނގު އައްސޭރިން ސިއްހީ އެހީ ބޭނުންވެފައިވާ2ލައްކައެއްހާ މީހުންނަށް ބޭނުންވާ އެހީތެރިކަން ފޯރުކޮށްދިނުމަށް، އެ ޖަމިއްޔާގެ މަސައްކަތްތައް ފުޅާ ކުރަމުން އަންނަ ކަމަށްވެސް އދގެ ސިއްހަތާ ބެހޭ ޖަމިއްޔާއިން ބުނެއެވެ.\nކަން މިހެން އޮތް އިރު، ބައިނަލްއަގުވާމީ ރެޑް ކްރޮސް ޖަމިއްޔާ (އައިސީއާރްސީ) އިން ވަނީ، ގައްޒާގައި ހާލުގައިޖެހިފައި ވާ މީހުންނަށް އެހީވުމަށް 16 މިލިއަނަށް ވުރެ ގިނަ ޑޮލަރުގެ އެހީއަކަށް އެދިފައެވެ.\nއައިސީއާރްސީގެ އިސްވެރިޔާ ރޮބާޓް މާޑީނީ ވިދާޅުވީ އިޒްރޭލުން އެންމެ ފަހުން ދިން އުދުވާންތަކުގެ މުއްދަތު، އެހެން ފަހަރު ތަކާ އަޅާ ބަލާއިރު ކުރުވި ކަމުގައި ވީ ނަމަވެސް، ގައްޒާއަށް ދީފައިވާ ގެއްލުންތައް އާރާސްތުކޮށް، ގައްޒާ ކޮޅަށްޖެހުމަށް އެތައް އަހަރެއް ހޭދަވާނެ ކަމަށެވެ.\nކުރު މުއްދަތުގެ ޕްލޭނަކަށް ބަލާއިރު، ގައްޒާއަށް ފޯރުކޮށްދޭ އިންސާނީ އެހީ، އިތުރަށް ވަރުގަދަ ކުރަން ޖެހޭ ކަމަށްވެސް އައިސީއާރްސީގެ އިސްވެރިޔާ ވަނީ ފާހަގަ ކުރައްވާފައެވެ.\nއިޒްރޭލުގެ 11 ދުވަހުގެ އުދުވާންތަކުގައި ގައްޒާގައި އާންމުން ދިރިއުޅެމުން ދިޔަ 1800 އިމާރާތެއް މުޅިން ސުންނާފަތި ކޮށްފައި ވާއިރު، 14300 އިމާރާތަކަށް ބޮޑެތި ގެއްލުންތަކެއް ދީފައި ވެއެވެ. މިއާއެކު އެތައް ހާސް ބަޔަކު ވަގުތީ ހިޔާވަހިކަން ހޯދަމުން ދަނީ، އދއިން ހިންގާ ސްކޫލް އިމާރާތްތަކުގައެވެ.\nގައްޒާއަކީ ހުރިހާ ކޮޅަކުންހެން ބައްދާލެވިފައިވާ، ދުނިޔޭގައި މިވަގުތު އޮތް އަނގަމަތިހާ އެންމެ ބޮޑު ޖަލުގެ ގޮތުގައި ސިފަކުރެވޭ ތަނެކެވެ. އެއްގަމާއި ކަނޑުގެ މަގުން އިޒްރޭލުން ގައްޒާ ބަންދުކުރީ 2007 ވަނަ އަހަރުއެވެ. ބައިނަލްއަގުވަމީ ދުނިޔެއަށް ގައްޒާ ހުޅުވިފައި އޮންނަ ހަމައެކަނި މަގަކީ، އިންތިހާއަށް ސަލާމަތީ ފިޔަވަޅުތައް ވަރުގަދަ ކޮށްފައިވާ، މިސްރުގެ ރަފަހު ބޯޑަރު ސަރަހައްދެވެ.\nއިންސަނީ ހައްގުތައް އިސްރާއީލް ފަލަސްތީން ދުނިޔެ


America in dhaany thaalibaanunge harakaaiythah varah gaathun balamun\nއެމެރިކާއިން ދާނީ ޠާލިބާނުންގެ ހަރަކާތްތައް ވަރަށް ގާތުން ބަލަމުން: ނެޑް ޕްރައިސް\nއެމެރިކާއާއި ދުނިޔޭގެ އެހެން ބޮޑެތި ޖަމާޢަތްތަކުން ދާނީ ޠާލިބާނުންގެ ހަރަކާތްތައް ވަރަށް ގާތުން ބަލަމުންކަމުގައި އެމެރިކާގެ ސްޓޭޓް ޑިޕާޓްމަންޓްގެ ތަރުޖަމާނު ނެޑް ޕްރައިސް ވިދާޅުވެއްޖެއެވެ. އެމަނިކުފާނު މިހެން ވިދާޅުވެފައިވަނީ ހޯމަދުވަހު ދެއްވި ބަސްދީގަތުމެއްގައި ވާހަކަފުޅު ދައްކަވަމުންނެވެ.\nޕްރައިސް ވިދާޅުވީ އެކުގައި މަސައްކަތް ކުރެވޭނީ މުސްތަޤުބަލުގައި އަފްގާނިސްތާނު ސަރުކާރަކީ ޓެރަރިސްޓުންނަށް އެހީތެރި ނުވާ، އަންހެނުންގެ ޙައްޤުތައް ހިމެނޭ ގޮތުން އިންސާނީ ޙައްޤުތަކަށް ރައްކާތެރިވާ ބައެއްކަމުގައި ވާނަމައެވެ. ހަމައެއާއެކު އާބާދީގެ ދެބައިކުޅަ އެއްބަޔަށް ދޭންޖެހޭ އާންމު އަސާސީ ޙައްޤުތައް ސަރުކާރަށް ދެވޭނަމައެވެ.\n"މިއީ ތެދު ވާހަކައެއް. މި ކަންކަން ނުކުރާ ސަރުކާރަކަށް އަޅުގަނޑުމެން ތާއީދެއް ނުކުރާނަން." ޕްރައިސް ވިދާޅުވިއެވެ.\nޔުނައިޓެޑް ނޭޝަންސް ސެކިއުރިޓީ ކައުންސިލް ޔޫއެންއެސްސީ ގެ މެމްބަރުން ނެރުއްވި ބަޔާނެއްގައިވާ ގޮތުން މި ދެބަސްވުމަށް ނިމުމެއް އަންނާނީ އެންމެހާ ޚިދުމަތްތައް އެކުލެވޭ، އަންހެނުންނާއި ކުޑަކުދިންގެ ޙައްޤުތައް ހިމެނޭހެން އިންސާނީ ޙައްޤުތަކަށް ރައްކާތެރިވާ ރަނގަޅު މުއްދަތެއްގެ ޙަޤީޤީ ސިޔާސީ ވެރިކަމަކުންނެވެ.\nޠާލިބާނުން އެމީހުންގެ ބާރުގެ ދަށަށް ކާބުލް ގެނައީ އަފްޣާނިސްތާނުގެ މައި ސިޓީތަކަށް އަތްގަދަ ކުރުމަށް ފަހުގައެވެ.\nއަފްޣާނިސްތާނުގެ ރައީސް އަޝްރަފް ގަނީ ވަނީ ކާބުލްއަށް އަތްގަދަ ކުރި ޠާލިބާނުންނަށް ސަރުކާރާދެކޮޅަށް ހަނގުރާމަކުރަން ދޫކޮށްލުމަށްފަހު މިދިޔަ އާދިއްތަ ދުވަހު ރަސްމީގެކޮޅުން ނިކުންނަވާފައެވެ. އެހެންނަމަވެސް އެ ޤައުމުން ރަސްމީކޮށް އާ ސަރުކާރެއް އިޢުލާނުކޮށްފައެއް ނުވެއެވެ.\nޕްރައިސް ވިދާޅުވި ގޮތުގައި ކާބުލްގެ ސަރުކާރުން އިންސާނީ ޙައްޤުތަކަށް އިޙުތިރާމު ކުރާކަން ކަށަވަރު ކުރުމަށް އެމެރިކާއިން އެމީހުންގެ ޑިޕްލޮމެޓިކް އަދި އެކޮނޮމިކް ލެވަރޭޖުތައް ބޭނުން ކުރާނެެއެވެ.\nތާލިބާނުގެ ސްޕޯކްސްމޭން ޝުހައިލް ޝާހީން ދަނީ އަފްޣާނިސްތާނުގެ ޙައްޤުތަކަށް ރައްކާތެރި ވާނެ ކަމުގައި އެއްބަސްވި ނަމަވެސް އަންހެނުންނަން އަނިޔާ ކުރިކަމަށް ބުނާ ރިޕޯޓުތަކަށް ދެކޮޅު ހަދަމުންނެވެ.


Kinolhahuge kuni manage kuran BML ge ehee | Mihaaru\nވިޔަފާރި / ބޭންކިން\nކިނޮޅަހުގެ ކުނި މެނޭޖްކުރަން ބީއެމްއެލްގެ އެހީ\n18 ފެބުރުއަރީ 2021 - 13:53\nބީއެމްއެލްގެ އަހަރެންގެ ބޭންކް ކޮމިއުނިޓީ ފަންޑުގެ ދަށުން ރ. ކިނޮޅަހުގެ ކުނި މެނޭޖްކުރުމަށް އެހީތެރިކަން ފޯރުކޮށްދީފި އެވެ.\nކުނި މެނޭޖްކުރުމަށް ކިނޮޅަހުގެ ކައުންސިލް އިދާރާއިން ކުރިއަށްގެންދާ ޕްރޮޖެކްޓަށް އެހީވުމުގެ ގޮތުން ކޮމިއުނިޓީ ފަންޑުން ވަނީ އެ ރަށުގެ އެކި ސަރަހައްދުތަކުގައި ޑަސްބިންތައް ބަހައްޓައިފަ އެވެ. މިއީ މަގުމައްޗަށް ކުނި އެޅުން މަދުކޮށް ކުނި ނެގުމުގައި ކައުންސިލަށް ފަސޭހަ ކޮށްދިނުމަށް އެ ރަށުގެ ވާފިރު އަހުމަދު ކޮމިއުނިޓީ ފަންޑަށް ހުށަހެޅި ޕްރޮޕޯސަލެކެވެ.\nވާފިރު ބުނީ މި ޕްރޮޕޯސަލް ހުށަހެޅި އިރު ވެސް ކިނޮޅޮހުގެ ކައުންސިލުން އައީ ރަށުގެ ގޭބިސީތަކުން ކުނި ނަގައި ދުވަހުން ދުވަހަށް ކުނި މެނޭޖް ކުރަމުން ކަމަށެވެ. ނަމަވެސް ކުނި އަޅަން ހާއްސަ ޑަސްބިންތަކެއް ނެތުމުން ރަށުގެ އާންމު ތަންތަނުގައި މި މަސައްކަތް ކުރުމަށް ގޮންޖެހުތަންތަކާ ކުރިމަތިވެފައިވާ ކަމަށް އޭނާ ބުންޏެވެ\n"ބަނދަރު ސަރަހައްދާއި އާންމު ތަންތަނުގައި އުފެދޭ ކުނިތައް ވަކިކޮށް، ކުނި އެޅުމަށް ޑަސްބިން ބެހެއްޓުމުގެ ސަބަބުން މިރަށުގެ ކުނި މެނޭޖު ކުރުމަށް މިވަނީ ވަރަށް ބޮޑު ލުއި ފަސޭހަކަމެއް ލިބިފައި. އަޅުގަނޑުގެ އުއްމީދަކީ 'ރީތި ކިނޮޅަސް، މަގޭ ކިނޮޅަސް' މި ޝިއާރާ އެއްގޮތަށް ހުރިހާ ރައްޔިތުންގެ އެއްބާރުލުން ލިބޭނެ ކަމަށް." ވާފިރު ބުންޏެވެ.\nއަހަރެންގެ ބޭންކް ކޮމިއުނިޓީ ފަންޑަށް ހުށަހަޅާ ޕްރޮޕޯސަލްތަކަކީ ހިލޭ ސާބަހަށް ކުރާ މަސައްކަތްތަކާއި ތައުލީމާއި ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހަޅާ ޕްރޮޕޯސަލްތަކެކެވެ. މިގޮތަށް ހުށަހަޅާ ޕްރޮޕޯސަލްތަކުގެ ތެރެއިން ކޮންމެ ކުއާޓާއެއްގައި ފަސް ޕްރޮޖެކްޓު ހޮވައި އެ ޕްރޮޖެކްޓަކަށް މާލީ އެހީތެރިކަން ބޭންކުން ފޯރުކޮށްދެ އެވެ.


Ehee beynun vaa nikamethi ethah aailaa eh! | Mihaaru\nއޭޑީކޭން އެހީތެރިކަން ފޯރުކޮށްދިން އާރާސްތުގެ: ނިކަމެތި ހާލުގައި މި ފަދަ އެހެން އާއިލާތައް ވެސް ދިރިއުޅޭ\n03 ޖޫން 2019 - 09:14 50 comments\nނިކަމެތި އާއިލާއަކަށް އެހީވެގެން އޭޑީކޭ ކުންފުނިން ވަނީ އާއްމުންގެ ލޯބި ހޯދައިފަ އެވެ. ފަސް ދަރިންނާ އެކު އެކަނިމާއެކަނި އުޅެމުން ދިޔަ މަޔަކަށް އެހީވެ، އެ މީހުންނަށް ގެއެއް އަޅައިދިނުމުން އާއްމުން އެކަން ބަލައިގަތީ ޝުކުރުވެރިކަމާ އެކީގަ އެވެ. އެކަމަކު އެއާ އެކު ގިނަ ބަޔަކު ސުވާލުކުރީ މި ޒަމާނުގައި އެހާ ވެސް ނިކަމެތި ދިވެހިން އުޅޭތޯއޭ އެވެ؟\nޑިސްއެބިލިޓީ އެމްބެސެޑަރު އަހުމަދު ހިޝާންގެ ޖަވާބަކީ މިއެވެ؛ ހަމަ އެހާ ނިކަމެތި އާއިލާތައް އަދިވެސް ބައިވަރެވެ.\nފާހާނާއެއް ނެތް، ގޮދަނޑިއެއް ނެތް، ގޭގައި އަލިކަމެއް ނެތް!\nދެ ކޮޓަރި އާއި ފާހާނާއަކާއި ސިޓިންރޫމެއް އިތުރުކޮށްގެން އޭޑީކޭން ގެއެއް އަޅައިދިނީ ލ. ހިތަދޫގެ އާއިލާއަކަށެވެ. މިއީ ވެސް ހަމަ އެ ރަށުގެ ބައެކެވެ. އެ ގޭގައި ވެސް ފާހާނާއެއް ނުހުރެ އެވެ. ގޭގައި 18 އަހަރު ނުފުރޭ ކުޑަކުދިން އުޅޭއިރު އެ ކުދިން ފާހާނާކުރަނީ ގިފިލި ތެރޭގައި ވަޅުކޮނެގެންނެވެ. މަންމަ ދަނީ ކައިރި ގެއަކަށެވެ. ދެން ތިބި މީހުން ދަނީ އަތިރިމައްޗަށެވެ.\nލ. ކުނަހަންދޫގައި ނުކުޅެދުންތެރިކަން ހުރި މީހެއްގެ ގޭގައި ހިޝާން މަޑުކޮށްލައްވައިގެން: ނިކަމެތި ހާލުގައި އުޅޭ މީހުންނަށް އެހީތެރިކަން ބޭނުންވޭ\nއދ. އޮމަދު އާއި އެ އަތޮޅު މާމިނގިއްޔާއި ލ. ކުނަހަންދޫގައި ވެސް މިހާ ނިކަމެތި އާއިލާތައް އުޅެ އެވެ. ބައެއް ގެތަކުގައި އަލިކަމެއް ނުހުރެ އެވެ. ބަދިގޭގައި ބޮތްކެއް ނުހުންނާތީ ފޯނުން އަލިކޮށްގެން ވެސް އެތަން ބޭނުން ކުރެ އެވެ. ނުކުޅެދުންތެރިކަން ހުންނަ މީހުން، އެނދުގައި ހުސް ތަރަފާލުގަނޑެއް ފަތުރައިގެން ވެސް ނިދަ އެވެ.\nމިއީ އެ ރަށްތަކަށް ދަތުރުކޮށް، ހިސާން ތަޖުރިބާކުރެއްވި މަންޒަރުތަކެވެ.\n"އަަހަރެމެން އެކަކު ވެސް ހީނުކުރާނެ މި ފަދަ ޒަމާނެއްގައި މިހާ ދަތި ހާލުގައި ބަޔަކު އުޅެދާނެއޭ. އެކަމަކު ވަރަށް ހިތްދަތި ގޮތަކަށް ދިރިއުޅުން ވޭތުކުރާ އާއިލާތައް ވެސް އުޅޭ،" އޭނާ ވިދާޅުވި އެވެ.\nހިސާން ވިދާޅުވި ގޮތުގައި އެހާ ނިކަމެތި ހާލަތަކަށް އެ މީހުން ގިނަ ފަހަރަށް ވެއްޓެނީ، ގޭގައި އާމްދަނީ ހޯދަން ހުންނަ މީހާ ނުވަތަ ބައްޕަ ބަލިވެގެން ނުވަތަ ނުކުޅެދުންތެރިކަން ހުންނަ މީހަކަށް ވެގެންނެވެ. އޭނާ ޒިޔާރަތް ކުރެއްވި ބައެއް ގޭގޭގައި ސްޓްރޯކެއް ޖެހިގެން ބައްޕަ އެނދުމަތިވެފައި އޮތް އިރު، ލިބޭ އިނާޔަތާއި އެހެން ގޮތްގޮތުން ލިބޭ ފައިސާކޮޅު ވެސް އެ ގެތަކުގައި ހަރަދު ވަނީ ބައްޔަށް ފަރުވާ ކުރުމަށެވެ.\nހިތަދޫގައި ދިރިއުޅޭ ނިކަމެތި އާއިލާއެއްގެ އެންމެ ހަގު ދެ ކުދިން ނިދާފައި: އޭޑީކޭ އިން ވަނީ އާ ގެއެއް އަޅައިދީފައި\nބައެއް މީހުންގެ ހޭލުންތެރިކަން ކުޑަކަމުން، ގިނަ މީހުންނާ ކައިވެނިކޮށް ދަރިން ހޯދަ އެވެ. ވަކި ހިސާބަކުން އަނބިމީހާ އާއި ދަރިންތައް ދޫކޮށްލާފައި ފިރިހެން މީހާ ދަނީ އެވެ. ނޫނީ އުޅެން ޖެހިފައިވާ ދަތި ހާލުން، އަންހެން މީހާ މަޖުބޫރުވެގެން ހިންގާ ގުޅުންތަކުން ބައްޕަ ކަށަވަރުނުވާ ކުދިން ވެސް ލިބެ އެވެ.\n"އެކަމަކު އަޅުގަނޑު ދަންނަވާނީ ގިނަ މީހުން އެފަދަ ނިކަމެތި ހާލުގައި އުޅޭ އަންހެނުންގެ ފައިދާ ނަގަނީއޭ. އެހެން ލިބޭ ޖިންސީ އަނިޔާތަކުގައި ވެސް ބައިވަރު ކުދިން ލިބިފައިވޭ،" ހިސާން ވިދާޅުވި އެވެ.\nބައްޕަ ކަށަވަރު ނުވާ ކުދިންނަށް ހިމާޔަތް ބޭނުންވޭ!\nގާނޫނީ ބެލެނިވެރިކަން ހޯދަން މަސައްކަތްކުރާ، އޭނާއަށް ބައްޕަ ކިޔުއްވާ ދެ ކުއްޖަކު ހިސާން މިހާރު ވެސް ގެންގުޅުއްވަ އެވެ. އޭނާ ވިދާޅުވި ގޮތުގައި އެ ދެ ކުދިންގެ މައިންނަށް އެކި ފަހަރު މަތިން މީހުންގެ ޖިންސީ ގޯނާ ކުރިމަތިވި އެވެ. އޭގެ ތެރެއިން އެކަކީ ނުުކުޅެދުންތެރިކަން ހުންނަ މީހެކެވެ. އެކަމަކު އެފަދަ ޖިންސީ ޝިކާރަތަކުގެ ސަބަބުން ލިބޭ ކުދިންނަށް މުޖުތަމައުގެ ތެރެއިން އެއްވެސް ހިމާޔަތެއް ނެތެވެ.\nލ. ހިތަދޫގެ އުމުރުން ދުވަސްވީ މީހަކާ އެކު ހިޝާން މަޑުކޮށްލައްވައިގެން\nހިސާންގެ ހިޔާވަހިކަމުގެ ދަށަށް އޭގެ ތެރެއިން އެއް ކުއްޖަކު ގެނައީ ވެސް އަޅާލާނެ މީހަކު ނެތި، ރަށުތެރެއަށް ގިނަވެފައި ހުއްޓަ އެވެ. އެހެންވެ ކުށެއް ނެތް މި ފަދަ ކުދިންގެ ހައްގުތައް ރައްކާތެރި ކުރެވޭނެ ގަވައިދެއް ނުވަތަ އުސޫލެއް އޮތުން މުހިއްމުކަން އޭނާ ފާހަަގަކުރެއްވި އެވެ.\n"ބައްޕައަކީ ކާކުކަން ނޭނގޭތީ މުޖުތަމައުގެ ތެރެއިން ގިނަ ތަފާތު ކުރުންތައް އެކުދިންނާ ކުރިމަތިވޭ. މީހުންގެ ފުރައްސާރައާ ކުރިމަތިވޭ. ފުރުސަތުތައް ހަނިވޭ. އެކަމަކު އެއީ އެ ކުދިންގެ ކުށެއް ނޫން ދެއްތޯ،" ހިސާން ވިދާޅުވި އެވެ.\n"އެހެންވެ، މި ކުދިންނަށް އެހީތެރިކަން ފޯރުކޮށްދެވޭނެ ގޮތެއް ދައުލަތުގެ ތެރެއިން އޮންނަން ޖެހޭ."\nހިސާން ވިދާޅުވި ގޮތުގައި ހާލުގައި ޖެހިފައިވާ މި ފަދަ އާއިލާތަކަށް އެހީގެ އަތެއް ދިއްކޮށްލާ މީހުން މަދެވެ. މި ފަދަ އާއިލާތަކަށް އެހީ ހޯދުމަށް ނުވަތަ އެ މީހުންގެ ޝަކުވާތައް ހިފައިގެން ކަމާ ގުޅޭ އިދާރާތަކަށް ދިޔުމުން އޭނާ ފަހާލަނީ އެވެ. ހިސާން ވިދާޅުވި ގޮތުގައި ކަމާ ބެހޭ އިދާރާތަކުގެ މެދުގައި އޭނާ މަޝްހޫރުވެފައި އޮންނަނީ "މައްސަލަ ހިފައިގެން އަންނަ މީހާ"ގެ ގޮތުގަ އެވެ. އެހެންވެ ކޮންމެ އިދާރާއަކުން ވެސް، އެއީ އެހެން ތަނަކުން ކުރާ ކަމެއް ކަމަށް ބުނެ އޭނާ ފޮނުވާލާ ކަމަށް ވިދާޅުވި އެވެ.\nހިސާން ވިދާޅުވީ ގިނަ ރިސޯޓުތަކާއި ބޮޑެތި ކުންފުނިތަކުން ސީއެސްއާރުގެ ނަމުގައި ޕްރޮގްރާމްތައް ހިންގި ނަމަވެސް އޭގެ ފައިދާ ނިކަމެތިންނަށް ނުކުރާ ކަމަށެވެ. ރަށެއްގައި ދަނޑެއް ހެދުން ނޫނީ ނުކުޅެދުންތެރިކަން ހުންނަ މީހުންނަށް ދެތިން ގޮނޑި ހަދިޔާކުރާއިރު، ގިނަ ނިކަމެތިން ތިބެނީ އެ ފަދަ އެހީތަކުން މަހުރޫމްވެފަައިކަން އޭނާ ފާހަގަކުރެއްވި އެވެ.\n"އަޅުގަނޑަށް ވާއެއްޗަކީ މި ފަދަ މަންޒަރުތައް ފެނުނީމައި ނުހުރެވެނީ. އެކަންކަން ހައްލު ކުރެވޭތޯ މަސައްކަތް ކުރެވެނީ. އަޅުގަނޑު ހިތަށްއަރަނީ މި ފަދަ ދިހަވަރަކަށް މީހުން [އެހީތެރިވާ] ތިބި ނަމަވެސް، ރާއްޖޭގައި މިފަދަ ނިކަމެތި ހާލުގައި ބަޔަކު ނޫޅޭނޭ،" ހިސާން ވިދާޅުވި އެވެ.\nޖެންޑާގެ ބަސް؛ ފަރުދީ ޒިންމާ ކޮބާ؟\nނުކުޅެދުންތެރިކަން ހުންނަ މީހުންނާއި އަނިޔާ ލިބޭ އަންހެނުންނާއި ކުޑަކުދިންނަށް ދައުލަތުން ހިމާޔަތް ދެނީ ޖެންޑާ މިނިސްޓްރީންނެވެ. އެކަމަކު އެ މިނިސްޓްރީގެ ޝަކުވާއަކީ އެ ހުރިހާ މައްސަލަތައް އެތަނުގެ ބޮލަށް ކަނޑާލުމެވެ. ކަމެއް ހިނގާއިރު "ޖެންޑާ ކޮބައިތޯ" އާއި "ޖެންޑާއިން ހާޒިރު ނުވީ ކީއްވެތޯ" އާއި "ޖެންޑާގެ ޒިންމާ ކޮބައިތޯ" އޭ ބުނެ މީހުން ޝަކުވާ ކުރުމެވެ.\nހިތަދޫގައި ދިރިއުޅޭ ނިކަމެތި އާއިލާއެއް: މި ފަދަ އެހެން އާއިލާތައް ވެސް ރާއްޖޭގައި އުޅޭ\nއެކަމަކު އެ މިނިސްޓްރީން ބުނިގޮތުގައި މައްސަލައެއް ހިނގާ ހިސާބުން ފެށިގެން އިންސާފު ލިބުމާ ހަމައަށް ވަރަށް ގިނަ ބައެއްގެ ދައުރު އޭގައި ވެ އެވެ. ހަމައެއާ އެކު ވަރަށް ގިނަ ބަޔަކު އޭގައި ޒިންމާ ނަގަން ޖެހެ އެވެ. އެކަން ފެށެނީ، އެ މިނިސްޓްރީން ބުނިގޮތުގައި، މުޖުތަމައުގެ ތެރެއިންނެވެ.\n"މިސާލަކަށް ރަށެއްގައި އަންހެނަކަށް އަނިޔާ ލިބެނީ. ފުރަތަމަ ބަލަން ޖެހެނީ ކޮބައިތޯ އޭނާގެ އާއިލާ. އާއިލާގެ ޒިންމާއަކީ ކޮބައިތޯ. ދެން އަވަށްޓެރިންނާއި އެ ރަށުގެ މުޖުތަމައުގެ ޒިންމާ. އިހުމާލެއް ވާ ނަމަ، ރަށު ކައުންސިލާއި އަތޮޅު ކައުންސިލްގެ ޒިންމާ،" ޖެންޑާ މިނިސްޓްރީގެ އެސިސްޓެންޓް ޑިރެކްޓަރު އިބްރާހިމް މުހައްމަދު ވިދާޅުވި އެވެ.\n"ކަމެއް ހިނގީމައި އެންމެ ފުރަތަމަ އަންނަން ޖެހޭނީ ފަރުދީ ޒިންމާ."\nޖެންޑާއިން ގަބޫލުކުރާ ގޮތުގައި ރާއްޖޭގެ ހުރިހާ ރަށެއްގެ ހާލަތު ބެލުމަށް ވަކިވަކިން ކޮންމެ ރަށަކަށް ޒިޔާރަތް ކުރުމަކީ އުނދަގޫ ކަމެކެވެ. އަދި ކޮންމެ ގެއެއްގައި ދިމާވާ މައްސަލައެއް އެ ތަނަށް ނޭނގިދާނެ އެވެ. އެކަމަކު އެކަމުގެ ހައްލެއްގެ ގޮތުން 19 އަތޮޅެއްގައި، ފެމެލީ އެންޑް ޗިލްޑްރެން ސާވިސް ސެންޓަރުތައް ގާއިމުކޮށް، އަންހެނުންނާއި ކުޑަކުދިންނަށް ދިމާވާ މައްސަލަތައް ބަލަމުން ދާކަން ފާހަގަކުރި އެވެ.\nމި ސަރުކާރުގެ 100 ދުވަހުގެ ވައުދެއްގެ ގޮތުން، ކޮންމެ ރަށެއްގައި ވެސް ފުލުހުންނާއި ސިއްހީ ދާއިރާގެ މީހުންނާއި ޖެންޑާ މިނިސްޓްރީގެ މީހުން ހިމެނޭ ގޮތަށް ކޮމިއުނިޓީ ސޯޝަލް ގުރޫޕުތަކެއް ވަނީ އެކުލަވާލައިފަ އެވެ. ރަށްރަށުގައި ދިމާވާ މި ފަދަ މައްސަލަތަކަށް މި ގުރޫޕުގެ ޒަރީއާއިން ހައްލު ހޯދޭއިރު، ކަމާ ބެހޭ ފަރާތްތަކާ ހަމައަށް މައްސަލަތައް ގެނައުމަކީ މުޖުތަމައު އާއި ކައުންސިލްގެ ޒިންމާއެއް ކަމަށް ޖެންޑާއިން ބުންޏެވެ.\nއިބްރާހިމް ވިދާޅުވި ގޮތުގައި ފަހަކަށް އައިސް ގިނަ މައްސަލަތަކެއް ޖެންޑާ މިނިސްޓްރީއަށް އަންނަނީ ހުށަހަޅަމުންނެވެ. އަދި އާއިލާތަކުންނާއި އަނިޔާ ލިބޭ ފަރާތްތަކުން، އެކަމުގައި ޖެންޑާގެ ދައުރެއް އޮންނަން ބޭނުންވާ ކަމަށާއި އެއީ މީހުން، އެ ނިޒާމާ ދޭތެރޭ އޮތް އިތުބާރު ބޮޑުވުން ކަމަށް އޭނާ ގަބޫލުކުރައްވަ އެވެ.\n"އަޅުގަނޑުމެން ދެކެނީ އެއީ މިނިސްޓްރީއަށް މައްސަލަ ހުށަހަޅައިގެން ނަތީޖާ ނެރެވޭނެ ކަމަށް މީހުން ގަބޫލުކުރާތީ ކަމަށް. އަދި މިކަމުގައި ހޭލުންތެރިކަން ވެސް އިތުރުވެއްޖެ ކަމަށް،" އިބްރާހިމް ވިދާޅުވި އެވެ.\nކުޑަކުދިންނާއި އަންހެނުން ހިމެނޭ އާއިލީ މައްސަލަތަކުގައި ވެސް އާއްމުންގެ އެންމެ ބޮޑު ޝަކުވާއަކީ އިންސާފު ނުލިބުމެވެ. މައްސަލައިގައި ތުހުމަތުކުރެވޭ މީހާއަށް އަދަބު ނުލިބި މަގުމައްޗަށް ދޫވުމެވެ.\nއިބްރާހިމް ވިދާޅުވީ އަނިޔާކުރުމާއި އިހުމާލުވުން ފަދަ މައްސަލަތައް ތަހުގީގުކޮށް ފިޔަވަޅު އަޅާއިރު ޖެންޑާ މިނިސްޓްރީގެ އިތުރުން ފުލުހުންނާއި ކޯޓުތަކުގެ ދައުރު ވެސް އެކަމުގައި އޮންނާނެ ކަމަށެވެ. އަދި އަނިޔާ ލިބޭ މީހާ ދައުލަތަށް ނަގައި، އެ މިނިސްޓްރީގެ ދައުރު އަދާކުރި ނަމަވެސް އެހެން އިދާރާތަކުން ޒިންމާ ފުރިހަމައަށް ނުކުރުން ކަމަށް ޖެންޑާއިން އެކަމުގައި އިހުމާލުވުން ކަމަށް ނުބެލެވޭނެ ކަމަށް ވިދާޅުވި އެވެ.\nރާއްޖޭގެ ފުދުންތެރިކަން މައްޗަށް ދާއިރު، ބޮލަކަށް ޖެހޭ އަދަދު މައްޗަށް ދާއިރު، ފަގީރުކަމާއި ނިކަމެތިކަމުގެ ހިތްދަތި ދިރިއުޅުންތަކަށް އަދި ނިމުމެއް ނާދެ އެވެ. އެކަމަކު ކުޑަކުޑަ ގައުމަކަށް ވެފައި، އެހީތެރިވެވިދާނެ އަތްމަތި ތަނަވަސް މީހުން ވެސް ގިނަކަމުން، އެ ހާލަތުން މިހާރަށް ވުރެ ގިނަ ބަޔަކު ނެރެވިދާނެ އެވެ. އޭޑީކޭ އިން ދެއްކީ އެ ނަމޫނާ އެވެ.\nއިތުރު ލިޔުންތައް ޖިންސީ އަނިޔާ ނުކުޅެދުންތެރިކަން ހުންނަ މީހުން އަހުމަދު ހިޝާން ޖެންޑާ މިނިސްޓްރީ


Dhuvaafaruge haalathu ragalhu kuran naruhunaai doctorun fonuvaifi\nދުވާފަރުގެ ހާލަތު ރަނގަޅު ކުރަން ނަރުހުންނާއި ޑޮކްޓަރުން ފޮނުވައިފި\nދުވާފަރަށް ފޮނުވި ޑޮކްޓަރުން -- ފޮޓޯ: އުނގޫފާރު ރީޖަނަލް ހޮސްޕިޓަލް\nރ. ދުވާފަރުގެ ކޮވިޑްގެ ހާލަތު ރަނގަޅުކުރުމަށް އެ އަތޮޅު ރީޖަނަލް ހޮސްޕިޓަލުން ނަރުހުންނާއި ޑޮކްޓަރުން ފޮނުވައިފި އެވެ.\nއުނގޫފާރު ރީޖަނަލް ހޮސްޕިޓަލުން ބުނި ގޮތުގައި ދުވާފަރުގެ ކޮވިޑްގެ ހާލަތު ރަނގަޅު ކުރުމަށްޓަކާ އިތުރު ދެ ނަރުހަކާއި އެމަޖެންސީ ފަރުވާ ދިނުމަށް ފެސިލިޓީގައި އިތުރަށް ކުރަން ހުރި ކަންކަން ކުރުމަށް މެޑިކަލް ސްޓާފުން ފޮނުވާފައިވާ ކަމަށެވެ. އަދި ހައިރިސްކް ކެޓަގަރީގެ މީހުން އެސެސްމެންޓް ހެދުމަށް ޑޮކްޓަރުން ފޮނުވާފައިވާ ކަމަށެވެ.\nރޭގައި ދުވާފަރުން ވަނީ ކޮވިޑް ބަލީގައި ހަތަރު ވަނަ މީހަކު މަރުވެފަ އެވެ. އެއީ ދުވާފަރަށް ނިސްބަތްވާ އުމުރުން 52 އަހަރުގެ ދިވެހި އަންހެނެކެވެ.\nއެ މަރާއެކުގައި ކޮވިޑްގެ ހާލަތު އެންމެ ގޯސް ދުވާފަރުގައި ބަލި މެނޭޖްކުރުމުގައި އިހުމާލުވެފައިވާ ކަމަށް ބުނެ އެ ރަށުގައި ރޭ ވަނީ މުޒާހަރާކޮށްފަ އެވެ. ގިނަ ބަޔަކު އެއްވެ ސިއްހީ މަރުކަޒު ކައިރީގައި އަޑު އުފުލާފައިވެ އެވެ.\nއިހުތިޖާޖު ކުރާ މީހުން ވަނީ ރޭގެ މަރަކީ އިހުމާލުގެ މަރެއްގެ ގޮތުގައި ސިފަކޮށްފަ އެވެ. އަދި ފަރުވާ ދިނުން ވަރަށް ބޮޑަށް ލަސްވި ކަމަށް ވެސް ތުހުމަތުކޮށްފައިވެ އެވެ.\nދުވާފަރު ސިއްހީ މަރުކަޒާ ހަވާލުވެވަޑައިގެން ހުންނެވި ސީނިއާ އެޑްމިން އޮފިސަރު އާމިރު އަހްމަދު އަވަސް އަށް ވިދާޅުވީ ބަލި ކޮންޓްރޯލް ކުރުމަށް މަސައްކަތް ކުރަމުން އަންނަ ކަމަށާއި ނަމަވެސް އަދިވެސް ރަށުގެ ހާލަތު ވަރަށް ގޯސް ކަމަށެވެ.\nހޯމް ކަރަންޓީނުގައި ތިބޭ މީހުން ބައްޔަށް ޕޮޒިޓިވްވަމުން އަންނައިރު ރަށުން ފުލޫގެ ގޮތުގައި ވެސް ބައިވަރު ކޭސްތައް ރިޕޯޓް ކުރަމުންދާ ކަން އާމިރު ފާހަގަކުރެއްވި އެވެ. އަދި ރެންޑަމް ސާމްޕަލް ކުރިން ނެގި ނަމަވެސް ފުލޫގެ ގޮތުގައި ކޭސްތައް ރިޕޯޓް ކުރާތީ ރެންޑަލް ސާމްޕަލް ނެގުން މިވަގުތަށް ހުއްޓާލާފައިވާ ކަމަށްވެސް ވިދާޅުވި އެވެ.\nދުވާފަރަކީ މެއި މަހުގެ 25 ވަނަ ދުވަހުން ފެށިގެން މޮނިޓަރިންއަށް ގެނެސް އަރާ ފޭބުން މަނާކޮށްފައިވާ ރަށެކެވެ. އެ ރަަށުގައި މިވަގުތުވެސް ކޮވިޑަށް ޕޮޒިޓިވް 145 މީހަކު އެބަތިއްބެވެ.\nދުވާފަރު އެޗްޕީއޭ އުނގޫފާރު + މިނިސްޓްރީ އޮފް ހެލްތު ކޮވިޑް-19 ކޮވިޑް-19 އިގެ ބަލާއާފާތް\nރާއްޖޭގެ ކޮވިޑް މަރު 285 އަށް


Ithuru 1 Hafthaa Ah Male' Ga Jamaathuga Namaadhu Kurun Medhu Kandaalaifi - Vaguthu\nހޮނިހިރު ދުވަހާ ހަމައަށް މާލޭގައި ޖަމާއަތުގައި ނަމާދުކުރުން މެދުކަނޑާލައިފި\nއިތުރު އެއް ހަފްތާ އަށް މާލެ ސަރަހައްދާއި ރިސޯޓުތަކުގައި ޖަމާއަތުގައި ނަމާދު ކުރުން އިސްލާމިކް މިނިސްޓްރީން މެދުކަނޑާލައިފިއެވެ.\nއިސްލާމިކް މިނިސްޓްރީން ނެރުނު ބަޔާނެއްގައި ބުނީ އަންނަ ހޮނިހިރު ދުވަހާ ހަމައަށް މާލެ، ވިލިމާލެ، ހުޅުމާލެ އާއި ރާއްޖޭގެ ހުރިހާ ރިސޯޓުތަކެއްގައި ޖަމާއަތުގައި ނަމާދު ކުރުން މެދުކަނޑާލީ ދުނިޔޭގައި ހަލުވިކަމާ އެކު ފެތުރެމުންދާ ކޮވިޑް-19 ރާއްޖެ އިން ފެނިފައިވާތީ މިހާރުގެ ހާލަތަށް ރިއާޔަތްކޮށް އިތުރަށް މި ބަލި ރާއްޖޭގައި ފެތުރުނު ހުއްޓުވުމަށް އަޅާ ރައްކާތެރިކަމުގެ ފިޔަވަޅުގެ ދަށުން އިސްލާމީ ފަތުވާދޭ އެންމެ މަތީ މަޖިލިހާއި ދީނީ އިލްމުވެރިންގެ ލަފާގެ މަތިން ކަމަށެވެ.\nމާލޭ ސަރަހައްދުގެ މިސްކިތްތަކުގައި ޖަމާއަތުގައި ނަމާދު ނުކުރަން ނިންމައިފި\nއެހެންވެ، މާޗް 18 ވަނަ ދުވަހުގެ މެންދުރު ނަމާދުން ފެށިގެން މާލެ، ވިލިމާލެ ހުޅުމާލެ އަދި ރިސޯޓުތަކެއްގައި ފަރުޟު ނަމާދުތަކާއި ހުކުރު ނަމާދުގެ ޖަމާއަތް މިސްކިތުގައި ނުހެދުމަށް ނިންމާފައި އޮތް އޮތުން ހޮނިހިރު ދުވަހުގެ އަސުރު ނަމާދާ ހަމައަށް ކުރިއަށް ގެންދިއުމަށް ނިންމާފައިވާތީ އެގޮތަށް އަމަލު ކުރުމަށް އަންގާ ކަމަށް ބަޔާނުގައިވެއެވެ.\nމީގެއިތުރުން ރަށަކަށް އަރާ ފޭބުން ސަރުކާރުން މަނާކޮށްފި ނަމަ، އެ ރަށެއްގައި ވެސް އެ ހާލަތު ދެމިއޮތްހާ ހިނދު ފަރުޟު ނަމާދުތަކާއި ހުކުރު ނަމާދުގެ ޖަމާއަތް މިސްކިތްތަކުގައި ނުހެދުމަށް ވެސް އިސްލާމިކް މިނިސްޓްރީގެ ބަޔާނުގައިވެއެވެ.\nގޭގައި ނަމާދު ކުރަން އެދި ރާއްޖޭގައި ބަންގި ގޮވައިފި\nމި ހާލަތުގައި ހަމައެކަނި މިސްކިތްތަކުގައި ހަމައެކަނި ބަންގި ގޮވުމަށާއި ބަންގީގެ ފަހުގައި "ހުރިހާ އެންމެން ގޭގައި ނަމާދުކުރައްވަވާ،" މިގޮތަށް ގޮވުމަށް ވެސް އިސްލާމިކް މިނިސްޓްރީގެ ބަޔާނުގައި ބުނެފައިވެއެވެ.\nމިސްކިތްތަކުގައި ނަމާދު ނުކުރި ނަމަވެސް ފަރުޟު ފަސް ނަމާދު ބަރާބަރަށް އަދާކުރުމަށާއި ސުންނަތް ނަމާދު ގިނަކޮށް، ގިނަ ގިނައިން ދުއާކޮށް އިސްތިގްފާރު ކުރުމަށް ހުރިހާ ރައްޔިތުންނަށް ނަސޭހަތްތެރިވާ ކަމަށް ވެސް ބަޔާނުގައިވެއެވެ.\nމީގެއިތުރުން ކަމާބެހޭ ފަރާތްތަކުން ދޭ އިރުޝާދުތަކަށް ބޯލެނބުމަށާއި މާތް ﷲ އަށް ވަކީލްކޮށް އުޅުމަށް ވެސް އިސްލާމިކް މިނިސްޓްރީން ނަސޭހަތްތެރިވެފައިވެއެވެ.\nމިއީ ރާއްޖޭގެ ތާރީހުގައި ވެސް މިގޮތަށް ޖަމާއަތުގައި ނަމާދުކުރުމާއި ހުކުރުކުރުން ހުއްޓާލި ފުރަތަމަ ފަހަރެވެ.\nކޮވިޑް-19: ރާއްޖެއިން ބަލި ފެނުނުތާ 130 ދުވަސް، މިހާރު ފަރުވާދެނީ 482 މީހަކަށް\nމާޗް 28, 2020 14:32\nރިސޯޓް ތަކުގަ ގެސްޓުން ނެތީމަ މީހާރު އޮންނީ ސްޓަފުން އެކުވެ މުޅި ރިސޯޓުގެ އެތަންމިތާގަ ކުޅިވަރު ކުޅުން އެކަމަމަކު ރިސޯޓް މިސްކިތު ޖަމާޢަތް މަނާ.\nމާޗް 28, 2020 17:07\nދެންއެއީ ސަރުކާރު މައްސަލަ އެއް. ޢަބަދުމެ އެކިޔަނީ މީހުން އެއްވެ ނުޅޭށޭ.\nމާޗް 28, 2020 14:59\n2މީހުނަސައިކަލުގަދިއަޔަސް އޯކޭ5މީހުންކާރުގަދިއަޔަސްއޯކޭ 150 މީހުން އެއްތަނަކައް އެއްފަހަރާޖަމާވެ ކާންތިބިއަސްއޯކޭ 700 މީހުން ބުފޭމަތީގަ ހުންނަ ކަޓުލަރީތައް ބޭނުންކުރިއަސްއޯކޭ ޖަމާއަތހުގަ ނަމާދުކުރުން މަސްސަލަޔަކީ މީ މިމަލެ ކައިރީ އަހަރެން ހުންނަ ފަސްގަޑުގަ ކަންތަ ހިގާގޮއް މި ކިޔާދިނީ ޖަމާއަތުގަ ނަމާދުކުރުމައް ހުރަސް އެޅުނީމާ ހުރިހާކަމެ އޯކޭ ވާބައެއް ހެން ހީވަނީ\nމާޗް 28, 2020 17:16\nއިލްމުވެރިން ބިރުގަންނަނީ ސަރުކާރުދެކެ. އެމީހުންތިބީ ފިތިބާރުވެފައި. ރަސޫލާގެ ޒަމާނުގައިވެސް ބޮޑެތި ބަލިތަކާ އާފާތްތައް ޖެހިފައިވޭ. އެކަމަކު ޖަމާއަތުގައި ނަމާދު ކުރުން މަނާކޮށް ހުކުރު ނަމާދު ނުކުރުމަށް އެންގިކަމެއް އެއްވެސް ތާރީޚަކުން ، ލިޔުމަކުންވެސް އެނގޭކަށްނެތް.\nމާޗް 28, 2020 16:07\nބަލަ ކިހާވަރަކަށް ތިވާހަކަ އެބަދައްކާ މީހުން އެކަމަކު ސަރުކާރުގެ ނުފޫޒުގަދަ މީހުން ބުނީމާ ކުރަން މަޖުބޫރުވަނީ. ތަފާތެއްނުކުރޭ ހަމަ ހަމަ ހަހަހަހ\nމާޗް 28, 2020 17:10\nމި ފިޔަވަޅު ތަކުގެ ސަބަބުން ބަލި ފެތުރުން ހުއްޓުނީތަ؟ ނޫނީ އިތުރުވީތަ؟ މިސްކިތަތަކުގައި ޖަމައަތުގައި ނަމާދު ކުރި އިރު ބައްޔެއް ނުފެތުރޭ. މިސްކިތްތައް ބަންދު ކޮށް ހުކުރު ނަމާދު އެޅުމުން ބަލި މިދަނީ ފެތުރެމުން. މިފިޔަވަޅުގެ ސަބަބުން ބަލިފެތުރުމެއް ނުހުއްޓޭ.\nމާޗް 28, 2020 19:09\nމާލޭގެމަގުތަށް ފުރިފަ ފިހާރަތައް އޯކޭ..؟ ޖަމާއަތުގަ ނަމާދު މަނާ..!؟! ދީނީމީހުންގެ ނިއްމެވުމެއްތޯ..؟ ނުވަތަ މަބްރޫކްމެންގެނިއްމެވުމެތޯ..؟!!\nމާޗް 28, 2020 20:23\nޕްރައިވެޓް ތަންތަނުގަ އަޅައެއް ނުލާ. އަހަރެމެން ކޮންދުވަހެއް ކާޑު ބޭނުންކޮށްގެން ސައިން އިން ވެވޭ ގޮތް ހަދާދޭން ބުނާތާ؟ ރޯގާ ޖެހިގެން ވެސް ތަނުގެ ބޮޑެތިމީހުން ތިބެނީ އައިސް...


ހިތަށް ކެތްވޭތޯ! ޙަރަމްފުޅުގައި އަޅުކަންކުރުން ވަގުތީގޮތުން ބަންދުކޮށްފި\nMarch 05, 2020 22:23:16\nމުސްލިމުންގެ ޤިބްލަ ކަމުގައިވާ ކަޢުބަތުﷲ ގެފުޅުގައި ނަމާދުކުރުމާއި ޠަވާފުކުރުން ވަގުތީގޮތުން ހުއްޓާލައިފިއެވެ.\nކަޢުބަތުﷲ ގެފުޅުގެ ދިގު ޙަޔާތުގައިވެސް މިފަދަ ގޮތަކަށް، ބަންދުކުރެވުނު މިއީ ފުރަތަމަ ފަހަރެވެ.\nމުސްލިމަކު ދުނިޔޭގެ ކޮންމެ ތަނެއްގައި ހުއްޓަސް އެމީހެއްގެ ހިތް އެތަނަކާއި ގުޅިފައިވާ މި މާތް ބިނާ، މިފަދަ ގޮތަކަށް ބަންދު ކުރެވިގެން މި ދިޔައީ ހަލުވިކަމާއިއެކު ފެތުރެމުންދާ ކޮރޯނާ ވައިރަސްގެ ސަބަބުން ޙަރަމްފުޅުގެ އިމާރާތް ސާފުކުރުމަށެވެ. މީގެ ކުރިން ދުވާލަކު އެތައް ފަހަރަކު ޙަރަމްްފުޅު ސާފުކުރަމުން އައި ނަމަވެސް ދުވަހަކުވެސް މިފަދަ ގޮތަކަށް ޙަރަމްފުޅު ސާފުކުރުމަށް ބަންދުކުރެވިފައެއް ނުވެއެވެ.\nދުނިޔެއަށް މިވަގުތު ކުރިމަތިވެފައިވާ މުސީބާތުގެ ސަބަބުން ރެއާއި ދުވާލު ގެފުޅު ވަށައިގެން ތޮވާފު ކުރާ މަންޒަރަކީ މަދުން ނޫނީ މެދުނުކެނޑޭ ކަމެކެވެ. ވަރުބަލިކަމެއް, މާޔޫސްވުމެއްނެތި މާތް ﷲ އަށް ދުޢާ ދެންނެވުމުގައި، ޤާއިމްވެ ތިބި އެތައް ބަޔަކު އުޅެއެވެ.\nނަމަވެސް މިއަދު މެންދުރު ފަހުން ފެށިގެން ކަޢުބާ ހިމެނޭ ސަރަޙައްދު މުޅިން ބަންދު ކޮށްފައެވެ. ތޮވާފް ކުރަން ވަދެވޭނެ ހުރިހާ ދޮރުތައްވެސް ބަންދުކޮށް ދޮރުތައް ކައިރީ ގިނަ އަދަދެއްގެ ސިފައިން ދަނީ ފޯރިމަރަމުންދާއިރު ދެން ޙަރަމްފުޅު ހުޅުވާނެ ވަކި ވަގުތެއްވެސް ސައުދީގެ ކަމާބެހޭ ފަރާތްތަކުން ނުބުނެއެވެ. ނަމަވެސް އަދި ކައުބާގެ މަތީ ފްލޯތަކުގައި މިހާރުވެސް ތޮވާފް ކުރެވޭނެ ކަމަަށް ކަމާއިބެހޭ ފަރާތްތަކުން ހާމަކުރެއެވެ.\nއެނގިފައިވާ ގޮތުގައި ސައުދީގައި ކޮރޯނާއަށް މިއަދު ވެސް އިތުރު ތިން މީހަކު މިހާރު ވަނީ ޕޮޒިޓިވްވެފަ އެވެ. އަދި މުޅި ޖުމްލަ ފަސް މީހަކު އެގައުމުން މިހާރު ވައިރަސްއަށް ވަނީ ޕޮޒިޓިވްވެފައިވާ ކަމަށްވެސް އެގައުމުގެ ސަރުކާރުން ހާމަކުރެއެވެ.\nކޮވިޑް-19 ގެ ސަބަބުން ސައުދީ އަރަބިއްޔާގެ ސަރުކާރުން އުމްރާއަށް މީހުން އައުން މަނާ ކުރުމާއި ގުޅިގެން ރާއްޖެއިން އުމްރާއަށް ދިއުމަށް ނިންމާފައިވާ ފަރާތްތަކުގެ ވިސާ ދިނުންވެސް ވަނީ ހުއްޓާލާފައެވެ.\n1.2 % އުފާވި\n97.6 % ދެރަވި\n1.2 % ރުޅިއައި\nކޮވިޑް-19 ކަޢުބާ ގެފުޅު ޢުމްރާ


އެމެރިކާއާއި އިސްރާއީލާއެކު ވެފައިވާ ހުރިހާ އެއްބަސްވުމެއް ފަލަސްޠީނުން އުވާލައިފި އެމެރިކާއާއި އިސްރާއީލާއެކު ވެފައިވާ ހުރިހާ އެއްބަސްވުމެއް ފަލަސްޠީނުން އުވާލައިފި\nއެމެރިކާއާއި އިސްރާއީލާއެކު ވެފައިވާ ހުރިހާ އެއްބަސްވުމެއް ފަލަސްޠީނުން އުވާލައިފި\nފަލަސްޠީނުގެ ރައީސް މަޙުމޫދު ޢައްބާސް އިސްވެރިންގެ ބައްދަލުވުމުގައި ތަޤުރީރުކުރައްވަނީ - ފޮޓޯ: ރޮއިޓަރސް\nއެމެރިކާއާއި އިސްރާއީލާއެކު ވެފައިވާ ހުރިހާ އެއްބަސްވުމެއް ފަލަސްޠީނުން އުވާލައިފިއެވެ. ފަލަސްޠީނުން އެގޮތަށް ނިންމާފައިވަނީ އިސްރާއީލުން އިސްތިޢުމާރުކޮށްފައިވާ ފަލަސްޠީނުގެ ހުޅަނގު އައްސޭރީގެ ބިންތަކަކީ އިސްރާއީލުގެ ބައެއްކަމަށް ކަނޑައަޅުއްވަން ބޮޑުވަޒީރު ބެންޔަމިން ނަތަންޔާހޫ ނިންމެވުމުންނެވެ. އެއީ ގުޅިފައިވާ ސަރުކާރަކުން އިތުރު ދަޢުރަކަށް އިސްރާއީލުގެ ބޮޑުވަޒީރުކަމާ ހަވާލުވެވަޑައިގެންނެވި ނަތަންޔާހޫގެ އިންތިޚާބީ ވަޢުދެކެވެ.\nފަލަސްޠީނުގެ ސަރުކާރު ހިންގާ ރަށްކަމަށްވާ ރާމައްﷲގައި ބޭއްވި ފަލަސްޠީނުގެ އިސްވެރިންގެ ބައްދަލުވުމެއްގައި ތަޤުރީރުކުރައްވަމުން ރައީސް މަޙުމޫދު ޢައްބާސްވަނީ އެމެރިކާއާއި އިސްރާއީލާއެކު ވެފައިވާ ހުރިހާ އެއްބަސްވުމެއް ފަލަސްޠީނުން އުވާލައިފިކަން އިޢުލާންކުރައްވާފައެވެ. ޢައްބާސް ވިދާޅުވީ އެއްބަސްވުންތަކުގެ އިތުރުން ފަލަސްޠީނުން ކޮށްދިނުމަށް ވަޢުދުވެފައިވާ ކަންކަން ކުރިއަށްގެންދިއުންވެސް ނިމުނީކަމަށެވެ. އޭގެ ތެރޭގައި ސަލާމަތީ ކަންކަން ހިމެނޭނެކަމަށްވެސް ޢައްބާސް ވިދާޅުވިއެވެ.\nއިސްރާއީލަކީ އިސްތިޢުމާރީ ބާރެއްކަމަށާއި އެޤައުމާމެދު ދެކެންޖެހޭނީ އެގޮތަށްކަމަށް ވިދާޅުވެ، ޢައްބާސްވަނީ ކޯފާއިސްކުރައްވާ ވާހަކަދައްކަވާފައެވެ. ޢައްބާސް ވިދާޅުވީ އިސްތިޢުމާރީ ބާރަކަށްވުމުން ލިބޭނެ ހުރިހާ ގެއްލުމަކަށް އިސްރާއީލުން ކުރިމަތިލާންޖެހޭނެކަމަށެވެ. އަދި ބައިނަލްއަޤްވާމީ އިންސާނިއްޔަތުގެ ޤާނޫނުތަކާއި ޖެނީވާ ކޮންވެންޝަނަށް އިޝާރާތްކުރައްވާ ޢައްބާސް ވިދާޅުވީ އިސްރާއީލުން އިސްތިޢުމާރުކޮށްފައިވާ ހުރިހާ ބިންތަކެއްގައި ހިނގާ ހުރިހާ ކަމެއްގެ ޒިންމާ އުފުލަންޖެހޭނީވެސް އިސްރާއީލުންކަމަށް ވިދާޅުވެފައެވެ.\nފަލަސްޠީނުން ޤަބޫލުކުރާގޮތުގައި 1993ވަނަ އަހަރު ޤާއިމުކުރެނު އޮސްލޯ އެކޯޑްސްއާއި 1997ވަނަ އަހަރު ޤާއިމުކުރެވުނު އަލްޚަލީލު އެއްބަސްވުމާއި 1998ވަނަ އަހަރު ޤާއިމުކުރެވުނު ވައީ ރިވަރ އެއްބަސްވުން މިހާރުވަނީ ބާޠިލުވެފައެވެ. އެއެއްބަސްވުންތަކަކީ ފަލަސްޠީނުގެ ހުޅަނގު އައްސޭރިއާއި އިސްރާއީލާ ދެމެދު ސަރަޙައްދީ ރޮނގު ޤާއިމުކޮށް، ސަލާމަތީ ކަންކަން ކަށަވަރުކުރުމަށް އެކުލަވާލާފައިވާ އެއްބަސްވުންތަކެކެވެ.\nފަލަސްޠީނުގެ ރައީސް ޢައްބާސް ތުހުމަތުކުރެއްވިގޮތުގައި އިސްރާއީލުން ހިންގާ ހުރިހާ ޖަރީމަތަކަކަށް ހިތްވަރުދީ ދިފާޢުކޮށްދޭ ޤައުމަކީ އެމެރިކާއެވެ. އެހެންކަމުން، ފަލަސްޓީނުގެ ރައްޔިތުންނަށް ލިބޭ ހުރިހާ ދެރައެއްގެ ޒިންމާ އުފުލަންޖެހޭނީ އެމެރިކާއިންކަމަށް އޭނާ ވިދާޅުވިއެވެ. އެމެރިކާއާއި އިސްރާއީލުން ރާއްވާ ހީލަތްތެރި ރޭވުންތަކަކީ ފަލަސްޠީނުން ޤަބޫލުކުރާނެ ކަންކަމެއް ނޫންކަމަށް ވިދާޅުވެ، ޢައްބާސްވަނީ ފަލަސްޠީނުގެ ޙައްޤުތަކަކީ ވިއްކާނެ އެއްޗެއް ނޫންކަމަށް ވިދާޅުވެފައެވެ.\nއެމެރިކާގެ ދާޚިލީ ވަޒީރު މައިކް ޕޮންޕެއޯވަނީ ދާދިފަހުން އިސްރާއީލަށް ދަތުރެއްކުރައްވާ އެޤައުމުގައި އުފެދިފައިވާ ސިޔާސީ ނުތަނަވަސްކަމަށް ޙައްލެއް ހޯއްދެވުމަށް މަސައްކަތްކުރައްވާފައެވެ. އެދަތުރަށްފަހު އިސްރާއީލުގައިވަނީ ގުޅިފައިވާ ސަރުކާރެއް ޤާއިމުކޮށް، ސިޔާސީ ހަލަބޮލިކަމަށް ނިމުމެއް ގެނެސްފައެވެ.\nމިދިޔަ ޖެނުއަރީ މަހު އެމެރިކާގެ ރައީސް ޑޮނަލްޑް ޓްރަންޕުވަނީ ޞުލްހައިގެ މަޝްރޫޢެއް އިޢުލާންކުރައްވާ އިސްރާއީލުން އިސްތިޢުމާރުކޮށްފައިވާ ފަލަސްޠީނުގެ ބިންތަކަކީ އިސްރާއީލުގެ ބައެއްކަމަށް ކަނޑައަޅުއްވާފައެވެ. އެމަޝްރޫޢުގެ ދަށުން 1949ވަނަ އަހަރާއި 1967ވަނަ އަހަރު ޢަރަބިންނާ ދެކޮޅަށް ހަނގުރާމަކޮށްގެން އިސްރާއީލުގެ ބާރުގެ ދަށަށް ގެނެސްފައިވާ ހުރިހާ ބިމަކާއި ފަލަސްޠީނުގެ ހުޅަނގު އައްސޭރީގެ ވަރަށް ބޮޑު ބައެއް ލިބެނީ އިސްރާއީލަށެވެ. ފަލަސްޠީނުގެ އަމިއްލަ ދަޢުލަތެއް އުފެއްދުމަށް ޓްރަންޕް ދޭން ނިންމަވާފައި އޮތީ އެކި ތަންތަންކޮޅަށް ބެހިފައިވާ ވަރަށް ކުޑަ ބިންކޮޅެކެވެ.


Ummeedh Kuranee Dhen Anna Roadhaige Kurin Salman Miskiy Hulhuveyne Kamah: Islamic Minister އުއްމީދު ކުރަނީ ދެން އަންނަ ރޯދައިގެ ކުރިން ސަލްމާން މިސްކިތް ހުޅުވޭނެ ކަމަށް: އިސްލާމިކް މިނިސްޓަރު – Huvadhoo News Ummeedh Kuranee Dhen Anna Roadhaige Kurin Salman Miskiy Hulhuveyne Kamah: Islamic Minister Huvadhoo News\nއުއްމީދު ކުރަނީ ދެން އަންނަ ރޯދައިގެ ކުރިން ސަލްމާން މިސްކިތް ހުޅުވޭނެ ކަމަށް: އިސްލާމިކް މިނިސްޓަރު\nސައުދީ އަރަބިއްޔާގެ ހިލޭ އެހީގެ ދަށުން ރައިސް ޔާމީންގެ ސަރުކާރުގައި އިމާރާތްކުރަން ފެށި ކިންގް ސަލްމާން މިސްކިތް ދެން އަންނަ ރޯދަމަހުގެ ކުރިން ހުޅުވޭތޯ މަސައްކަތް ކުރަމުންދާކަމަށް އިސްލާމިކް މިނިސްޓަރު ޑރ. އަހްމަދު ޒާހިރު އަލީ ވިދާޅުވެއްޖެއެވެ.\nމިނިސްޓަރ ވިދާޅުވި ގޮތުގައި ސަލްމާން މިސްކިތް ހުޅުވުމުގެ ރަސްމިއްޔާތަށް ސައުދީގެ ވަފުދެއް ރާއްޖެ އަންނަ ގޮތަށް ވަނީ ހަމަޖެހިފައެވެ.\nސަލްމާން މިސްކިތް ހުޅުވުމަށް ކުރިން ހަމަޖެހިފައި އޮތީ މިއަހަރުގެ ރޯދަމަހަށް ކަމުގައިވިޔަސް މިސްކިތަށް ބޭނުންވާ ވަސީލަތްތައް ޤާއިމް ނުކުރެވޭތީ މިސްކިތް ނުހުޅުވުނީ ކަމަށް އިސްލާމިކް މިނިސްޓްރީން ވަނީ މައުލޫމާތުދީފައެވެ.\nއެހެންކަމުން މިސްކިތް ހުޅުވުމުގެ މަޝްވަރާކުރަން ރާއްޖެ އައި ސައުދީ ވަފުދު ފުރައިގެން ދިޔައީ ކިންގް ސަލްމާން މިސްކިތަށް ވަޑައިގެން އެތަނަށް ބޭނުންވާ އިތުރު ސާމާނުތަކަކީ ކޮބައިތޯ ބައްލަވާލައްވާފައެވެ.\nމިމިސްކިތަކީ އެއްފަހަރާ 6000 މީހުންނަށް ނަމާދުކުރެވޭ ގޮތަށް ތައްޔާރުކޮށްފައިވާ ހަ ފަންގިފިލާގެ ބޮޑު އިމާރާތެކެވެ. 24 މިލިޔަން ޑޮލަރުގެ މިއިމާރާތުގައި ކުތުބުޚާނާއަކާއި، ގުރްއާނާއި ބެހޭ މަރުކަޒަކާއި، މަލްޓި-ޕާރޕަސް ހޯލަކާއި، ކްލާސްރޫމްތަކުގެ އިތުރުން، ޖަލްސާކުރާ މާލަންތަށް ހިމެނެއެވެ.\nސަލްމާން މިސްކިތަކީ މެލޭޝިޔާގެ ކުންފުންޏެއްގެ ޑިޒައިނެއް ކަމަށާއި ކުޑަކުޑަ ބަދަލެއް ގެނެސްފައިވީ ނަމަވެސް ކުންފުނީގެ ޑިޒައިން ކޮޕީކުރިކަމަށް ބުނެ އެކަން ކުށްވެރިކޮށް އެކުންފުނިން ވަނީ އިސްލާމިކް މިނިސްޓްރީއަށް ސިޓީ ފޮނުވާފައެވެ. މިކަމާ ބެހޭ ގޮތުން ރައީސް އޮފީހުގައި މަޝްވަރާތައް ކުރުމަށްފަހު އިސްލާމިކް މިނިސްޓްރީން ވިދާޅުވަނީ މެލޭޝިޔާގެ ކުންފުންޏަށް އިންސާފް ހޯދައިދިނުމަށް ކޯޓަށްވެސް ދާނެ ކަމަށެވެ. އަދި މިއީ ރައީސް ޔާމީންގެ ސަރުކާރުގައި ހިންގާފައިވާ ޖަރީމާއެއް ކަމަށެވެ.


Internet aguheyo vumugai sarukaaruge atheh neiy, varah avahah heyo badhaleh gennaanan: Fayyaz - One Online\nއިކޮނޮމިކް މިނިސްޓަރު ފައްޔާޒް އިސްމާއީލް --- ވަން ފޮޓޯ: މުހައްމަދު އައުޒަަމް\nއިންޓަނެޓް އަގުހެޔޮވުމުގައި ސަރުކާރުގެ އަތެއް ނެތް، ވަރަށް އަވަހަށް ހެޔޮ ބަދަލެއް ގެންނާނަން: ފައްޔާޒް\nއިންޓަނެޓަށް އައި ހެޔޮ ބަދަލުތަކުގައި ސަރުކާރުގެ ބައިވެރިވުމެއް ނެތް ކަމަށް އިކޮނޮމިކް މިނިސްޓަރު ފައްޔާޒް އިސްމާއީލް ވިދާޅުވެއްޖެއެވެ.\nމިނިސްޓަރު ފައްޔާޒް މިހެން ވިދާޅުވި އިރު، އިންޓަނެޓް އަގުހެޔޮކުރަން ސަރުކާރުންވީ ވައުދު މިހާރު ފުއްދާފައިވާ ކަމަށް ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓްރީގެ ސްޓޭޓް މިނިސްޓަރު އަލީ ސޯލިހު ރޭ ވަނީ ވިދާޅުވެފައެވެ.\nއަލީ ސޯލިހު ވިދާޅުވީ، މިހާރު 5.30 ރުފިޔާއަށް އެއް ޖީބީއެއް ޑޭޓާ ލިބޭ ކަމަށާއި ކުރިން އެއް ޖީބީ ޑޭޓާ ލިބެނީ 33 ރުފިޔާއަށް ކަމަށެވެ.\nއަލީ ސޯލިހުގެ އެ ވާހަކަތަކައް އިޝާރާތްކުރައްވައި މިނިސްޓަރު ފައްޔާޒް ވިދާޅުވީ، އިންޓަނެޓުގެ އަގަށް ކުޑަ ނަމަވެސް ހެޔޮ ބަދަލެއް އައިސްފައިވަނީ ސަރުކާރުގެ އެއްވެސް ބައިވެރިވުމެއް އޮވެގެން ނޫން ކަމަށެވެ. އިންޓަނެޓުގެ އަގުހެޔޮ ކުރެވޭނީ ފެއާ ޔޫސް ޕެކޭޖަށް ބަދަލުތަކެއް ގެނެސްގެން ކަމަށް މިނިސްޓަރު ވިދާޅުވިއެވެ.\n"އެ ބަދަލުތައް ގެނައުމަށް ގާނޫނަށް ގެންނަން ޖެހޭ ބަދަލުތައް ގެނެސް ކުރިއަށް އޮތް ދުވަސްތަކުގައި ހެޔޮ ބަދަލެއް ފެނިގެންދާނެ،" މިނިސްޓަރު ފައްޔާޒް ވިދާޅުވިއެވެ.\nއިންޓަނެޓުގެ އަގުހެޔޮކުރުމަކީ މި ސަރުކާރުގެ ރިޔާސީ ވައުދެކެވެ. މިދިޔަ ފެބްރުއަރީ މަހު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ރައީސްގެ ތަރުޖަމާނު މަބްރޫކް އަބްދުލްއަޒީޒް ވިދާޅުވި ގޮތުގައި ކުރިއަށް އޮތް ދެ އަހަރެއްހާ ދުވަސްތެރޭގައި އިންޓަނެޓުގެ އަގަށް ހެޔޮ ބަދަލުތަކެއް ގެނެވޭނެއެވެ.\nގުޅޭ ޓެގު މިނިސްޓްރީ އޮފް ކޮމިނިއުކޭޝަން، ސައިންސް އެންޑް ޓެކްނޮލޮޖީ މިނިސްޓަރު ފައްޔާޒް އިސްމާއިލް އިންޓަނެޓްގެ އަގު


SunOnline: Hushahelhee Adeeb ge islaaheh noon, MDP ge islaaheh: Shareef\nހުށަހެޅީ އަދީބުގެ އިސްލާހެއް ނޫން، އެމްޑީޕީ ރައީސްގެ އިސްލާހެއް: ޝަރީފް\nސުޕްރީމް ކޯޓުގެ ބެންޗު ބަދަލުކުރުމަށް ކުރީގެ ނައިބު ރައީސް އަހްމަދު އަދީބު ބުނެގެން ރައްޔިތުންގެ މަޖިލީހަށް އިސްލާހެއް ހުށަހަޅުއްވާފައި ނުވާނެ ކަމަށް، މަރަދޫ ދާއިރާގެ މެމްބަރު އިބްރާހިމް ޝަރީފް ވިދާޅުވެއްޖެއެވެ.\nދެހާސް ދިހަވަނަ އަހަރު އަމަލުކުރަން ފެށި ކޯޓުތަކާ ބެހޭ ގާނޫނުގައި ވާ ގޮތުން ސުޕްރީމް ކޯޓު އެކުލެވިގެންވަނީ އުއްތަމަފަނޑިޔާރާއި އެ ކޯޓަށް އައްޔަނުކުރެވޭ އިތުރު ހަ ފަނޑިޔާރުންނާއެކު، ޖުމްލަ ހަތް ފަނޑިޔާރުންގެ މައްޗަށެވެ.\nއެހެން ނަމަވެސް 2014 ވަނަ އަހަރުގެ ފަހުކޮޅު އެ ގާނޫނަށް ގެނައި ފުރަތަމަ އިސްލާހާއެކު ކޯޓުގެ ބެންޗު ވަނީ ފަސް ފަނޑިޔާރުންގެ ބެންޗަކަށް ބަދަލުކޮށްފައެވެ. އެ އިސްލާހު ހުށަހެޅުއްވީ އޭރުވެސް މަރަދޫ ދާއިރާގެ މެމްބަރުގެ ގޮތުގައި އިންނެވި ޝަރީފެވެ.\nސުޕްރީމް ކޯޓުގެ ބެންޗު ބަދަލުކުރުމާ ގުޅޭގޮތުން، ފުލުހުންނަށް ދިން ބަޔާނެއްގައި ކުރީގެ ނައިބު ރައީސް އަދީބު ދައްކަވާފައިވާ ވާހަކަތަކެއް ކަމަށް ބުނެ ސޯޝަލް މީޑިއާގައި އަންނަނީ ބަޔާނެއް ދައުރު ކުރަމުންނެވެ.\nއެ ބަޔާނުގައި ބުނެފައި ވަނީ، އެ ގާނޫނަށް ބަދަލުގެންނަން އިސްލާހު ހުށަހެޅުމަށް ޝަރީފަށް 20 މިލިއަން ރުފިޔާ ދިނުމަށް އަދީބު އެއްބަސްވެވަޑައިގެންނެވި ކަމަށެވެ. އަދި ބިލަށް ވޯޓު ލާނެ މީހުންގެ ޕެކޭޖެއް ތައްޔާރުކުރީ މެމްބަރު ޝަރީފް ކަމަށާއި އިސްލާހު ހުށަހަޅަން އެއްބަސްވުމުން، ބިލު ހުށަހެޅުމުގެ ކުރިން ފަސް މިލިއަން ރުފިޔާ ޝަރީފަށް ދިން ކަމަށް ވެސް އެ ލިޔުމުގައިވެއެވެ.\nއަދި ބިލު ހުށަހެޅުމުން ބާކީ ހުރި 15 މިލިއަން ޝަރީފަށް ދިން ކަމަށް ލިޔުމުގައިވެއެވެ. އަދި އެ ބިލަށް ވޯޓަށް އަހާ ޖަލްސާއަށް މެމްބަރުން ހާޒިރުކުރަން 100 މިލިއަން ރުފިޔާ އިން ވެސް ނުވާނެ ކަމަށް ޝަރީފް ވިދާޅުވި ކަމަށް ވެސް ލިޔުމުގައި ވެއެވެ.\nނަމަވެސް ޝަރީފް ވަނީ އެ ލިޔުން ދޮގުކުރައްވައިފައެވެ. އެ ލިޔުމާއެކު މީހަކު ކުރި ޓުވީޓަކަށް ރައްދު ދެއްވައި ޝަރީފް ވިދާޅުވީ އޭނާ ލައްވައި އަދީބު އެއްވެސް އިސްލާހެއް ހުށަހަޅުއްވާފައި ނުވާ ކަމަށެވެ.\n"އަޅުގަނޑު ލައްވާ އިސްލާހެއް އަދީބެއް ހުށަހެއްނާޅާ. އަޅުގަނޑު ހުށަހެޅީ އެމްޑީޕީގެ ރައީސް ބޭނުންފުޅުވެގެން ހުށަހެޅި އިސްލާހެއް،" ޝަރީފް ވިދާޅުވިއެވެ.\nއެމްޑީޕީގެ ރައީސްގެ ގޮތުގައި އޭރުވެސް އަދި މިހާރުވެސް ހުންނެވީ މުހައްމަދު ނަޝީދެވެ.\nޝަރީފް ވިދާޅުވީ ޕާޓީގެ ރައީސް ބޭނުންފުޅުވި ގޮތާ ހިލާފަށް އެކަން ހިނގިނަމަ، އޭނައާ ދޭތެރޭ ފިޔަވަޅު އަޅާނެ ކަމަށެވެ.\n"ކިތަންމެ ބިރެއް ދެއްކިޔަސް ފަހަތައް ނުޖެހޭނަން،" ޝަރީފް ވިދާޅުވިއެވެ.\nޝަރީފް އެ އިސްލާހު ހުށަހެޅުއްވުމުން އޭރު ރައީސް ނަޝީދު ވަނީ އެކަމަށް ފާޑުވިދާޅުވެފައެވެ. އަދި ރައްޔިތުންގެ މަޖިލީހުގެ ބައެއް މެމްބަރުން ރިޝްވަތު ހިއްޕަވާ ކަމަށް ވެސް އެމަނިކުފާނު އޭރު ތުހުމަތު ކުރެއްވިއެވެ.\nނަމަވެސް ރިޝްވަތު ހިއްޕަވަނީ ކޮން ޕާޓީއަކަށް ނިސްބަތްވާ، ކޮން މެމްބަރުންނެއް ކަމެއް ވިދާޅެއް ނުވެ އެވެ.\nމެމްބަރު ޝަރީފް އާ ގުޅޭގޮތުން މިފަދަ ވާހަކައެއް ދެކެވެން ފަށާފައިމިވަނީ، ފުލުހުންގެ ގާނޫނަށް ގެންނަ އިސްލާހުތަކަކާ މެދު ހިތްހަމަ ނުޖެހިގެން މިއަދުގެ ޖަލްސާގައި އޭނާ ވަރަށް ހޫނު ބަހުސެއް ކުރައްވާފައި ވަނިކޮށެވެ.\nބަހުސް ހޫނުވެ އެންމެ ފަހުން ރިޔާސަތުން ވަނީ ޝަރީފްގެ ނަން އިއްވައި ތަޅުމުން ބޭރުކޮށްފައެވެ.


Ooredoo color run ge charity partner akah thalassemia society hamajassaifi\nއުރީދޫ ކަލާ ރަންގެ ޗެރިޓީ ޕާޓްނަރަކަށް ތެލަސީމިއާ ސޮސައިޓީ\nމި މަހުގެ 23 ވަނަ ދުވަހު ބާއްވާ އުރީދޫ ކަލާ ރަންގެ ޗެރިޓީ ޕާޓްނާއަކަށް މޯލްޑިވިއަން ތެލެސީމިއާ ސޮސައިޓީ (އެމްޓީއެސް) ހަމަޖައްސައިފި އެވެ.\nއުރީދޫއިން ބުނީ އެ ޕަރޓްނާޝިޕްގެ ދަށުން، 12 ނޮވެމްބަރ ވާ ހޯމަ ދުވަހު ތެލެސީމިއާ ސެންޓަރގައި ލޭ ހަދިޔާ ކުރުމުގެ ކޭމްޕެއް ބާއްވާނެ ކަމަށެވެ. އަދި އެ ކޭމްޕުގެ މަގުސަދަކީ، ތެލެސީމިއާ ޕޭޝަންޓުންނަށް ބޭނުންވާ ލޭ ހޯދުމުގެ އިތުރުން، އާދަކޮށް ލޭ ހަދިޔާ ކުރާ ފަރާތްތަކުގެ ޑޭޓާބޭސްއަށް އިތުރު ބައިވެރިން ހޯދައި، ތެލެސީމިއާ އާއި ބެހޭ މައުލޫމާތު ފޯރުކޮށްދިނުން ކަމަށެވެ.\n“ގިނަ ބޭފުޅުންގެ ތަރުޙީބާއި އެކު އުރީދޫގެ މި ކުލަގަދަ ދުވުމުގެ ފޯރިގަދަ ހަރަކާތްތައް ކުރިއަށް ދާއިރު، އަޅުގަނޑުމެންގެ ޗެރިޓީ ޕާޓްނަރުންގެ މަސައްކަތްތައް ހިއްސާކޮށް، އެބޭފުޅުންނަށް އެހީތެރިކަން ފޯރުކޮށްދިނުމަށްޓަކައި، ކަލަރ ރަންގެ ޕްލެޓްފޯމް ބޭނުންކުރެވުމަކީ އަޅުގަނޑުމެންނަށް ލިބޭ އުފަލެއް. ހަމެއެހެންމެ، އަޅުގަނޑުމެންގެ ޗެރިޓީ ޕާޓްނާއަށް ކަލާ ރަން އިން ލިބޭ މާލީ ފައިދާއިން ބައެއް ހަދިޔާ ކުރެވިގެންދާނެ. ކުޑަ ޓީމަކާއި އެކު ވަރަށް މުހިއްމު މަސައްކަތްތަކެއް ކުރަމުންދާ މޯލްޑިވިއަން ތެލެސީމިއާ ސޮސައިޓީ، މިއަހަރުގެ ކަލާ ރަންގެ އޮފިޝަލް ޗެރިޓީ ޕާޓްނާއަށްވުމަކީ އަޅުގަނޑުމެން ނުހަނު ފަހުރުވެރިވާ ކަމެއް.” އުރީދޫގެ ސީއީއޯ، ނަޖީބް ޚާން ވިދާޅުވިއެވެ.\nމޯލްޑިވިއަން ތެލެސީމިއާ ސޮލައިޓީ އަކީ، ޕޭޝަންޓުންގެ އާއިލާތަކުން އިސްނަގައިގެން، 1994ވަނަ އަހަރު އުފައްދާފައިވާ އެންޖީއޯ އެކެވެ. އެ ޖަމިއްޔާގެ އަމާޒަކީ، ރާއްޖޭގެ ތެލެސީމިއާ ޕޭޝަންޓުންގެ ދިރިއުޅުމުގެ ފެންވަރު ރަގަޅުކޮށް، ތެލެސީމިއާ ކޮމިއުނިޓީ އަށް އެއްބާރުލުމާއި އެހީތެރިކަން ފޯރުކޮށްދިނުމެވެ.\n“އަޅުގަނޑުމެން އަބަދުވެސް މަސައްކަތް ކުރަނީ، ޕޭޝަންޓުންނަށް ދުޅަހެޔޮ ދިރިއުޅުމެއް ހޯދައިދިނުމަށްޓަކައި ބޭނުންވާ މައުލޫމާތު ފޯރުކޮށްދީ، ސިއްހީ ކަންކަމުގައި އެހީތެރިކަން ފޯރުކޮށްދިނުމަށް. މި ޚިދުމަތުގައި އަޅުގަނޑުމެންނަށް ދެމިތިބެވެނީ، ވަރަށް ގިނަ ޕާރޓްނަރުންނާއި ސްޕޮންސަރުންގެ ދީލަތި އެހީ އާއި އެކު. އުރީދޫ ކަލާ ރަން ގެ އޮފިޝަލް ޗެރިޓީ ޕާރޓްނާގެ ގޮތުގައި އެމްޓީއެސް ހަމަޖެއްސެވީތީ އުރީދޫ އަށް ޝުކުރު ދަންނަވަން. މިއީ އަޅުގަނޑުމެންނަށް ލިބިގެންދިޔަ ވަރަށް ބޮޑު ޝަރަފެއް. މި ޕާރޓްނަޝިޕްގެ ސަބަބުން އަޅުގަނޑުމެންގެ ޚިދުމަތްތައް ފޯރުކޮށްދިނުމުގައި ވަރަށް ބޮޑު އެހީތެރިކަމެއް ލިބިގެންދާނެ.” މޯލްޑިވިއަން ތެލެސީމިއާ ސޮސައިޓީގެ ޗެއާޕާސަން، މަރިޔަމް ސުހާ ވިދާޅުވިއެވެ.\nތެލެސީމިއާއަކީ ބެލެނިވެރިންގެ ފަރާތުން ވާރުތަވާ ލޭގެ ޑިސްއޯޑަރ އެކެވެ. އެ ބަލީގެ ސަބަބުން ހަށިގަނޑުގެ ހުރިހާ ހިސާބަކަށް އޮކްސިޖަން ފޯރުކޮށްދޭ މާއްދާ ކަމުގައިވާ ހީމޯގުލޯބިން ނުވަތަ އެޗް.ބީ ފުރިހަމައަށް އުފައްދައެއް ނުދެއެވެ. ޤަވާޢިދުން ފަރުވާ ނުލިބޭ ހާލަތެއްގައި، ތެލެސީމިއާ އަކީ ފުރާނައަށް ނުރައްކާތެރިވާ ބައްޔެކެވެ. އަދި ތެލެސީމިއާ ޕޭޝަންޓުން ދިރިހުރުމަށް ޓަކައި، މަހުން މަހަށް ނުވަތަ ކޮންމެ ހަފްތާއަކު ލޭއަޅައި، އެކަމުގެ ސަބަބުން ދިމާވާ އެހެނިހެން މައްސަލަތަކަށް ތަކުރާރުކޮށް ފަރުވާދޭން ޖެހެއެވެ.


ސިޔާދަތަށް އުނިކަމެއް ލިބޭ އެއްބަސްވުމެއް ޤާއިމުކުރެވުނުއިރު، މަޖިލިސް ކޮބައިތޯ: ޑރ.ވަޙީދު - DhiDaily\nސިޔާދަތަށް އުނިކަމެއް ލިބޭ އެއްބަސްވުމެއް ޤާއިމުކުރެވުނުއިރު، މަޖިލިސް ކޮބައިތޯ: ޑރ.ވަޙީދު\nހުސްވި ފެބްރުއަރީމަހުގެ 21 ގައި އިންޑިއާ ސަރުކާރާއެކު، ދިވެހި ސަރުކާރުން ސޮއިކުރި، އުތުރު ތިލަފަޅުގެ އެއްބަސްވުމާއި ދެކޮޅަށް ކުރީގެ ރައީސް ޑރ.މުޙައްމަދު ވަޙީދު ޙަސަންމަނިކު ތެދުވެވަޑައިގެންފިއެވެ.\nއިންޑިއާ ސަރުކާރާއެކު ދިވެހި ސަރުކާރުން ސޮއިކޮށްފައިވާ އުތުރު ތިލަފަޅުގެ އެއްބަސްވުމުގެ ކޮޕީއެއްކަމަށް ބުނާ ލިޔުންތަކެއް މިއަދު ވަނީ ލީކްވެފައެވެ. އެ އެއްބަސްވުމުގައި ޤައުމީ ސަލާމަތަށް ނުރައްކާވާފަދަ ކަންކަން ހުރުމުން ރައްޔިތުން އަންނަނީ ކަންބޮޑުވުން ފާޅުކުރަމުންނެވެ.\nމިފަދަ ދަނޑިވަޅެއްގައި ރައްޔިތުންގެ ކަންބޮޑުވުންތަކާމެދު ކަންބޮޑުވެވަޑައިގެން ކުރީގެ ރައީސް ޑރ.ވަޙީދު ވެސް ވަނީ ވާހަކަދައްކަވާފައެވެ.\nއެ މަނިކުފާނު މިއަދު ކުރެއްވި ޓްވިޓެއްގައި ވަނީ ރާއްޖޭގެ ސިޔާދަތަށް ނުރައްކާވާފަދަ އެއްބަސްވުމެއް ހެދުމުގެ އިޚްތިޔާރެއް އެއްވެސް ސަރުކާރަކަށް ލިބިގެންނުވާކަމަށް ވިދާޅުވެފައެވެ. އަދި މިފަދަ ކަމެއް ހިނގައިދިޔައިރު ރައްޔިތުންގެ މަޖިލިސް ކޮބައިތޯ ޑރ.ވަޙީދު ވަނީ ސުވާލުއުފައްދަވާފައެވެ.\nއިންޑިއާ ސަރުކާރާއެކު ދިވެހި ސަރުކާރުން ސޮއިކޮށްފައިވާ އުތުރު ތިލަފަޅުގެ އެއްބަސްވުމުގެ ކޮޕީއެއްކަމަށް ބުނާ ލިޔުންތަކެއް ލީކްވެފައިވާއިރު، ސަރުކާރުން ވަނީ އެއީ ފޭކް ލިޔުންތަކެއްކަމަށް ބުނެފައެވެ.\nއެގަންޖާ 19ގެސަރުކާރުން މިޤައުމުގެބިންތަށް ބުފޭހަދައިގެން އިންޑިއާމީހުންނަށްދީ ކައިހުސްކުރާއިރު މަޖްލިސްގައި އޮންނަ އެމްޑީޕީ މެޖޯރިޓީ އޮންނަނީ ކޮރޕްޟަން ވަބައިގާޖެހިފާ . އިންޑިއާމީހުންނަށް މިޤައުމު ވިއްކާލަން އެންމެބާރު އަޅާމީހަކީ މަޖްލިސްރައީސް ވަރށް ވަރަށް ސާފް އިނގޭތޯ


Coalition Dhamahahtan Raees Aai Eku Hunnaanan - Maumoon - Vaguthu\nކޯލިޝަން ދަމަހައްޓަން ރައީސް އާއިއެކު ހުންނާނަން - މައުމޫން\nރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް ރައީސް މައުމޫން އާއި ބައްދަލު ކުރައްވަނީ – ފޮޓޯ: ރައީސް އޮފީސް\nވެރިކަންކުރާ ކޯލިޝަން ރޫޅުނަ ނުދީ ހިފެހެއްޓުމަށް ކުރެވެންހުރި މަސައްކަތްތައް ކުރައްވާނެ ކަމަށާއި ރައީސް އިބްރާހިމް މުހައްމަދު ޞާލިޙްއާއިއެކު ދެމިހުންނަވާނެކަމަށް ކުރީގެ ރައީސް މައުމޫން އަބްދުލްޤައްޔޫން ވިދާޅުވެއްޖެއެވެ.\nމައުމޫން މިހެން ވިދާޅުވެފައި ވަނީ ކޯލިޝަން އެއްބަސްވުމަށް އިހްތިރާމް ކުރުމެއް ނެތި ރައްޔިތުން މަޖިލިސް އިންތިޚާބުގައި ހުރިހާ ދާއިރާއަކަށް ވާދަކުރަން އެމްޑީޕީ އިން ނިންމުމުން ކޯލިޝަން ރޫޅިދާނެ ކަމުގެ ބިރު ބޮޑުވެފައި ވަނިކޮށެވެ.\nކޯލިޝަންގައި އެއްވެސް މައްސަލައެއް ނެތް ކަމަށް ވިދާޅުވެ ރައީސް ޞާލިހް މިއަދު ވާހަކަފުޅު ދައްކަވާފައި ވަނިކޮށް މައުމޫން މިރޭ ކުރެއްވި ޓްވީޓެއްގައި ވިދާޅުވީ ކޯލިޝަންގެ އެއް ބައިވެރިއެއްގެ ހައިސިއްޔަތުން އެމްއާރްއެމް އިން ކޯލިޝަން ދަމަހައްޓަން ބުރަކޮށް މަސައްކަތް ކުރާނަން ކަމަށެވެ.\n"ރާއްޖޭގައި ޤާނޫނު ތަންފީޒުކޮށް ހެޔޮވެރިކަމެއް ކުރުމަށް ރައީސް ޞާލިހަށް އެއްބާރުލުން ދޭނަން." މައުމޫން ވިދާޅުވިއެވެ.\nAs one of the coalition partners, MRM will work tirelessly towards strengthening the 4-party coalition and continue to fully support President @ibusolih in safeguarding the rule of law and good governance in Maldives.\n— Maumoon Abdul Gayoom (@maumoonagayoom) January 24, 2019\nކޯލިޝަން ދަމަހައްޓާ ރައީސް ޞާލިހާއި އެކު ހުންނާނަން ކަމަށް މައުމޫން ވިދާޅުވިއިރު ކޯލިޝަންގެ އެއްބަސްވުމާއި އެއްގޮތައް މަޖިލިސް އިންތިޚާބުގައި ވާދަކުރެއްވުމަކީ އެންމެ ރަނގަޅު ގޮތް ކަމަށް ރައީސް ޞާލިހް މިއަދު ވެސް ވިދާޅުވިއެވެ. ނަމަވެސް ކޯލިޝަން އެއްބަސްވުމާއި އެއްގޮތައް މަޖިލިސް އިންތިޚާބުގައި އެމްޑީޕީ އިން ވާދަކުރަން އެމްޑީޕީ ގައުމީ މަޖިލީހުގެ ތާއިދު ހޯދަން ރައީސް ޞާލިހް މަސައްކަތް ކުރައްވާފައެއް ނުވެއެވެ.\nއަންނަ އޭޕްރިލް މަހު އޮންނަ މަޖިލިސް އިންތިޚާބުގައި ކޯލިޝަންގެ ބައިވެރިން ގުޅިގެން އިންތިޚާބަށް ނިކުތުން އެއީ ވާނެކަމެއް ނޫންކަން މިހާރު ގާތްގަނޑަކަށް ޔަގީނެވެ. އެއީ އެމްޑީޕީ އިން 86 ދާއިރާއަށް ވާދަކުރާ ކެންޑިޑޭޓުން މިހާރު ކަނޑައަޅާފައި ވާތީއެވެ.\nޖެނުއަރީ 24, 2019 23:37\nމައުމޫނަށް ތިޔަވަދެވުނީ ކަށިބޯ ޖަންގައްޔަކަށް. ދެން ނިކުންނަން ބޭނުންވިޔަސް ނިކުމެވޭކަށްވެސް ނެތް.\nޖެނުއަރީ 24, 2019 23:42\nމިގައުމަށް ކަމެއްކޮށްދެވޭތޯ ބަލާބަލަ ކޮންކޯލިޝަނެއް ރ ޔާމީނުމިގައުމަށް ތަރައްގީގެބޮޑު އިންގަލާބެއް ގެނަސްދިނީ ކޯލިޝަނެއްގަ ބައްދައިގެނެއްނޫން އަދި 20 މިނިސްޓްރީއާއި 40 ކޮމެޓީ ބޭނުންކޮށްގެއްވެސްނުމެނޫން ރ ޔާމީނު ނަމޫނާއަކަށް ދެކެބަލަ\nޖެނުއަރީ 24, 2019 23:46\nއިބޫއަކީ ގައުމުގެރައިސް އަންނިއަކީ އެމްޑީޕީގެރައިސް އަންނިނިންމާނިންމުން އެމްޑީޕީއިން ހަދާނެ އިބޫވެސް އެމްޑީފޯރަމުގައި ކިޔާނީ އެލަވަ ގައުމުގެ ފޯރަމުގައި ދައްކާނީ ކޯލިޝަންލަވަ ހީލަތްތެރިންގެ ގޮތަކީ އެއީ\nޖެނުއަރީ 25, 2019 00:21\nބަޔަކަށް އެނގުނަސް ނޭނގުނަސް ތި އެމް ޑީ ޕީ އަކީ މި ޤައުމުގެ ހަލާކު.\nޖެނުއަރީ 25, 2019 00:31\nހުރެބަލަ ކަލޭ. ކާކުތަ ބުނީ ނުހުންނާށޭ\nއެނޫންގޮތެ އެބައޮތްތަ. ދެކޮޅުވެއްޖެނަމަ ދަރީގެ ވަޒީފާގެއްލި ކައިރީގަތިބި ބަރަބޯތަކުގެ ވަޒީފާ ގެއްލުންފިޔަވާ ވާނެއިތުރުކަމެނެތް.\nޖެނުއަރީ 25, 2019 01:01\nމައުމޫނު ބޭބޭ ކަލެޔަށް ހެޔޮވިސްނުން ދެއްވާށިއެވެ ކަލޭ ތިއުޅެނީ ލާދީނީ މީހުންގެ އަޅުވެތިކަމުން ސަލާމަތް ނުވެވިގެން މަހުސަރު ދުވަހުން ކަލޭ ޖަވާބުދާރީ ވާންޖެހޭނެ ކަން ހަނދާންނެތުނީތޯ.\nޖެނުއަރީ 25, 2019 01:17\nނަސިދާ ދެކޮޅަށް ގައުމު ތެދުވަންވެއްޖެ .ވަޑާންގެ އާ ގައުމާ ކުންފުނި ބަގުރޫޓް ކުރި ކަލޭގެއާ ދެކޮޅަށް ގައުމު ތެދުވޭ . ސަރުކާރާ އެކު ގައުމު ތެދުވޭ. ސަރުކާރު ދަމަހައްޓަންތެދުވޭ . ނަސީދު އެމްޑީޕީން ބޭރުކުރޭ.\nޖެނުއަރީ 25, 2019 02:22\nކޮންމެ ބަޔަކަށް ވެސް ފުރުސަތު އޮންނަން ޖެހޭނެ އެބަޔަކު ބޭނުންވާ ކޮންމެ ދާއިރާޔަކަށް ކުރިމަތިލުމައްވެސް ....\nޖެނުއަރީ 25, 2019 05:40\nކަލޭގެ ދެފައިނޭޅުނަސް އެކަންކޮށްދޭންވާނެ އެއީ\nޖެނުއަރީ 25, 2019 06:09\nހުންނަންވީނު! ތިބޭ ހުންނަންވީނު ލަޢުނަތްލެއްވި ޝައިޠާނާއެކު. ލަދުކުޑަ ބެއެއް.\nޖެނުއަރީ 25, 2019 06:16\nމައުމޫން ދިވެހިރާއްޖޭގެ ސިޔާސީ މަޝްރަހުން ބޭެރަށް ނުކުތުން ވ މުހިންނު. ކޮން ރިފީމެއްތޯ. ދަހިވެތިކަމާއި ޖާހާއި ފަސާދަ އުފެއްދުން.އެއްބަފާ ކޮއްކޮ ލޮލަށް ހިތިއ މީހެއްގެ ކޮން ނަޒާހައްތެރިކަނެއްތޯ ހުންނާނީ.\nޖެނުއަރީ 25, 2019 08:07\nޤައުމީ މަޞްލަޙަތަށްޓަކައި އެކަންކުރުމަކީ، ފައިދާހުރި ރަނގަޅު ކަމަކަށްވާނަމަ، އެކަންނުކޮށް ދޫކޮށް ނުލެވޭނެއެވެ. ނަމަވެސް، ދޮށީޢުމުގައި ސިކުޑީގެ ސެލްތަކަށް އަންނަ ބަދަލުތަކަކީ، ޖިސްމާނީ ހަށިގަނޑަށް އަންނަ ބަދަލުތަކުގެ ސަބަބުން އަނަރޫފުކަން ދައްކައިދޭ އަދި ޙަޤީޤީ ބުރުސޫރަ އަންގައިދޭ ކަންކަމަށްވާއިރު، ޢިއްޒަތްތެރި އަކަށް ޢިއްޒަތުގައި ހުންނެވުމަށް ލިބިގެންވާ ޙައްޤުތައް ދޫކޮށް ކުރެވޭ ކަންކަމަކީ، ރައްޔިތުންގެ ތެރެއިން ގިނަބަޔަކު ނުރުހުންވާ ކަންކަމަށްވާއިރު، ސިކުނޑި ހަމަޖެހޭ މީހުން ނުކުރާ ޒާތުގެ އެއްވެސްކަމެއް ނުކުރެއްވިޔަސް ކޮންމެ މީހަކަށްވެސް އެމީހަކު އުޅެންވާގޮތް ދަސްވެ، ނިމިފައި ހުރުން މުހިންމު ވާނެއެވެ.\nޖެނުއަރީ 25, 2019 13:46\nދުނިޔޭގެލަދަށްވެސް ތިކަން ކުރަން މަޖުބޫރުވާނެ ތަކުރަށް! ގުދަށްއޮންނާށޭބުންޏަސް ޖެހޭނީ އޮންނަން! އެއްބަފާ މީހާގެ ވެރިކަން ފޭރިގެންފަ އަމާންކޮށެއް ނުހުރެވޭނެ! ދެމަސްތެރޭ ތިއޮތީ ރޯވަންފަށާފަ! އަނދާހުލިވަން ހަމަސްވެސް ނުވާނެ އިންޝާއަﷲ!


5 bill hushahalhai bahus kuree emme bill akah4memberun! | Mihaaru\nފަސް ބިލް ހުށަހަޅައި، ބަހުސް ކުރީ އެންމެ ބިލަކަށް4މެމްބަރުން!\n02 ޖުލައި 2018 - 11:576comments\nސަރުކާރުގެ ފަރާތުން މަޖިލީހަށް ހުށަހެޅި ބިލުތަކުގެ ތެރެއިން ހަތަރު މެމްބަރުން ބަހުސް ކުރެއްވީ މަސްތުވާތަކެއްޗާ ބެހޭ ގާނޫނަށް ހުށަހެޅި އިސްލާހަށް އެކަންޏެވެ. އެ ބިލުގެ އިތުރުން، ރައްޔިތުންގެ މަޖިލީހުގެ އިންްތިހާބުގެ ގާނޫނަށާއި ކުޑަކުދިންގެ ހައްގުތައް ރައްކާތެރިކުރުމުގެ ބިލާއި ޖިނާއީ އިޖުރާއަތުގެ ގާނޫނަށް އިސްލާހު ގެނައުމުގެ ބިލާއި ސިޔާސީ ޕާޓީގެ ގާނޫނަށް އިސްލާހު ގެނައުމުގެ ބިލެއް ހުށައެޅި އެވެ.\nމިއީ ފަހުގެ ތާރީހެއްގައި އެއްފަހަރާ މިހާ ގިނަ އަދަދެއްގެ ބިލު މަޖިލީހަށް ހުށަހަޅައި، ބަހުސް ކުރަން އެޖެންޑާގައި ހިމެނި ފުރަތަމަ ފަހަރެވެ. މިދިޔަ އަހަރުގެ ޖުލައި މަހުން ފެށިގެން، މަޖިލީހުގެ ޖަލްސާތަކުގައި އިދިކޮޅު އެއްވެސް މެމްބަރަކު ބައިވެރިވެވަޑައެއް ނުގަންނަވަ އެވެ. އަދި މި އަހަރުގެ ދެ ވަނަ ދައުރުގެ ޖަލްސާތައް ފެށުނު ފަހުން އެއްވެސް ޖަލްސާއެއްގައި އިދިކޮޅު މެމްބަރުން ބައިވެރިވެވަޑައެއް ނުގަންނަވަ އެވެ. އިދިކޮޅު މެމްބަރުން ޖަލްސާތަކުގައި ބައިވެރިވެވަޑައި ނުގަންނަވަނީ މަޖިލީހުގެ ރައީސް އަބްދުﷲ މަސީހް މުހައްމަދު ރިޔާސަތުގައި އިންނަވާތީ އެކަން ބަލައިނުގަންނަ ކަމަށް ބުނެ އެވެ. އެހެންވެ، ޖަލްސާތަކުގައި ބައިވެރިވެވަޑައިގަންނަވަނީ ޕީޕީއެމް/އެމްޑީއޭ ކޯލިޝަންގެ މެމްބަރުން އެކަންޏެވެ.\nމަޖިލީހުގައި ހިމެނިވަޑައިގަންނަވާ 85 މެމްބަރުންގެ ތެރެއިން މަސްތުވާތަކެއްޗާ ބެހޭ ގާނޫނަށް ސަރުކާރުން ހުށަހެޅި އިސްލާހަށް ބަހުސް ކުރެއްވީ ޕީޕީއެމްގެ ތިން މެމްބަރަކާއި އެމްޑީއޭގެ މެމްބަރެކެވެ. އިދިކޮޅު އެއްވެސް މެމްބަރަކު މިއަދުގެ ޖަލްސާގައި ވެސް ބައިވެރިވެވަޑައެއް ނުގަންނަވަ އެވެ.\nބިލަށް ބަހުސް ކުރައްވަމުން ކުޑަހުވަދޫ ދާއިރާގެ އެމްޑީއޭ މެމްބަރު އަހުމަދު އާމިރު ވިދާޅުވީ މަސްތުވާތަކެތީގެ ވަބާއަކީ މިހާތަނަށް ހައްލެއް ހޯދިފައި ނުވާ މައްސަލައެއް ކަމަށެވެ. އަދި މެމްބަރެއްގެ ހައިސިއްޔަތުން މިކަން ހުއްޓުވުމަށް ހަދާ ގާނޫނުތަކަށް އެއްބާރުލުން ދެއްވަން ތައްޔާރަށް ހުންނެވި ކަމަށް އޭނާ ވިދާޅުވި އެވެ.\nއާމިރު ވިދާޅުވި ގޮތުގައި އަތުލައިގަންނަ މަސްތުވާތަކެތި ނައްތާލެވޭ ގޮތް ހާމަކަން ބޮޑު ގޮތެއްގައި އެނގެން ޖެހެ އެވެ. އަދި އެ ތަކެތި އެތެރެކޮށް ސަޕްލައި ކުރުން ހައްދުފަހަނައަޅާފައިވާ ކަމަށް އޭނާ ވިދާޅުވި އެވެ. މަސްތުވާތަކެތީގެ މައްސަލައަކީ ގައުމީ މައްސަލައެއްގެ ގޮތުގައި ދެކުމަށް އޭނާ އެދިވަޑައިގެންނެވި އެވެ.\nމަޖިލީހުގެ ޖަލްސާއެއްގައި ޖަމީލް އުސްމާން ވާހަކަ ދައްކަވަނީ. - ފޮޓޯ: މަޖިލިސް\nއުނގޫފާރު ދާއިރާގެ ޕީޕީއެމްގެ މެމްބަރު ޖައުފަރު ދާއޫދު ވިދާޅުވީ މަސްތުވާތަކެތީގެ ވަބާ ފެތުރިފައި އޮތް މިންވަރުން، މިއީ ހަނު ތިބެގެން ނުވާނެ މައްސަލައެއް ކަމަށެވެ. ސަރުކާރުން މިކަން ހުއްޓުވަން ހަރުދަނާ ފިޔަވަޅުތަކެއް އަޅާފައިވާ ކަމަށް ޖައުފަރު ވިދާޅުވި އެވެ. ވައިގެ ބަނދަރުން އެ ތަކެތި އެތެރެ ނުވިޔަސް، ރާއްޖޭގެ ކަނޑުގެ ސަރަހައްދު ބޮޑުކަމުން ކަނޑުމަގުން މަސްތުވާތަކެތި ތަކެތި އެތެރެކުރާ ނަމަ، މަސްތުވާތަކެތީގެ ވަބާ ހުއްޓުވަން އުނދަގޫ ވާނެ ކަމަށް ވެސް ޖައުފަރު ވިދާޅުވި އެވެ. އެހެންވެ، ޖައުފަރު ވިދާޅުވި ގޮތުގައި، މިކަމުގައި ގެނެވޭނެ ހައްލަކީ ދިވެހިން ހޭލުންތެރިކުރުވުމެވެ.\nވެލިދޫ ދާއިރާގެ ޕީޕީއެމް މެމްބަރު އަބްދުﷲ ޔާމީން ރަޝީދު ވިދާޅުވީ ބިލުގައި ހިމެނޭ މައިގަނޑު ކަންކަމަކީ މިހާރުން މިހާރަށް ގެންނަން ޖެހޭ އިސްލާހުތަކެއް ކަމަށެވެ. މި އިސްލާހުގެ ސަބަބުން ރާއްޖެ އަށް ދިމާވެފައިވާ މަސްތުވާތަކެތީގެ މައްސަލަ އަށް ހައްލެއް އަންނާނެ ކަމަށް އުންމީދު ކުރައްވާ ކަމަށް އޭނާ ވިދާޅުވި އެވެ.\nއިޖުތިމާއީ ބޮޑު މައްސަލައިގެ ގޮތުގައި އޮތް މަސްތުވާތަކެތީގެ މައްސަލަތައް ހައްލު ކުރުމަށް ސަރުކާރުންނާއި ފުލުހުން ކާމިޔާބު އޮޕަރޭޝަންތަކެއް ހިންގާފައިވާ ކަމަށް ޔާމީން ވިދާޅުވި އެވެ. އަދި ބިލަށް ތާއީދު ކުރައްވާ ކަމަށާއި އިސްލާހު ހުށަހެޅީ ހެދިފައި ހުރި "ލޯވަޅުތައް ބެއްދުމަށް" ކަމަށް އޭނާ ވިދާޅުވި އެވެ.\nގެމަނަފުށީ ދާއިރާގެ ޕީޕީއެމް މެމްބަރު ޖަމީލް އުސްމާން ވިދާޅުވީ މަސްތުވާތަކެތީގެ ވަބާ އިން ސަލާމަތްވާން ބޭނުންވާ ވަރަށް ގިނަ ޒުވާނުން އެބަތިބި ކަމަށެވެ. އަދި މަސްތުވާތަކެތީގެ ވަބާ އިން ސަލާމަތްވެގެން އަންނަ ޒުވާނުން ބަލައިގަންނަން ޖެހޭ ކަމަށް ވެސް ޖަމީލް ވިދާޅުވި އެވެ.\nއޭނާ ވިދާޅުވި ގޮތުގައި މަސްތުވާތަކެތީގެ ޝިކާރައަކަށްވެގެން މުސްތަގުބަލު ފަނާވެގެން ދިއުމަށް ޒުވާނުން ބޭނުމެއް ނުވެ އެވެ. އަދި މަސްތުވާތަކެތީގެ ވަބާ އިން ސަލާމަތްވެގެން ނިކުތް ޒުވާނުން މިއަދު ބޮޑެތި މަގާމުތަކުގައި އެބަތިބި ކަމަށް ވެސް ޖަމީލް ވިދާޅުވި އެވެ. ގިނަ ޒުވާނުން ތިބީ ތަރައްގީގެ މަސައްކަތުގައި ބައިވެރިވާން ބޭނުންވެފައި ކަމަށް ވެސް ޖަމީލް ވިދާޅުވި އެވެ.\nޒުވާނުންނަށް މަސްތުވާތަކެތި ލިބޭ ދޮރުތައް ބަންދުކޮށް، މަސްތުވާތަކެތީގެ ވިޔަފާރި ކުރާ މީހުންނާ މެދު ހަރުކަށި ފިޔަވަޅު އަޅަން ޖެހޭ ކަމަށް ވެސް ޖަމީލް ވިދާޅުވި އެވެ.\nމަޖިލީހަށް ހުށަހެޅި ބިލުތަކަށް ބަހުސް ކުރާނެ އިތުރު މެމްބަރަކު ނެތުމުން، މަޖިލީހުގެ ރިޔާސަތުން ވަނީ މިއަދު 1:30 ގައި އޮންނަ ވޯޓުގައި ބިލުތައް ބަލައިގަންނަން ފެނޭތޯ ވޯޓަށް އަހާނެ ކަން އިއުލާންކޮށްފަ އެވެ. ބިލުތައް ބަލައިގެންފިނަމަ، ދިރާސާ ކުރަން ކޮމިޓީތަކަށް ފޮނުވާނެ އެވެ.\nމިއަދުގެ ޖަލްސާގައި ވަނީ ސަރުކާރުގެ ފަރާތުން މާވަށު ދާއިރާގެ މެމްބަރު އަޒްހާން ފަހުމީ ހުށަހެޅުއްވި ރާއްޖޭގެ ޖަލުތަކާއި ޕެރޯލްތަކާ ބެހޭ ގާނޫނަށް އިސްލާހު ގެނައުމުގެ ބިލުގެ ފުރަތަމަ ކިއުން އިއްވައިފަ އެވެ. އަދި ކޮމިޓީތަކުން ހުށަހެޅި ބައެއް މައްސަލަތައް އެޖެންޑާގައި ހިމަނާފައިވެ އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން ޖުމްހޫރީ ޕާޓީ ޕީޕީއެމް އެމްޑީއޭ


Breaking: Fandiyaarukamun Didi vakikohfi\nސުޕްރީމް ކޯޓުގެ ފަނޑިޔާރުކަމުން އަބްދުﷲ ދީދީ ވަކިކުރުމަށް ރައްޔިތުންގެ މަޖިލީހުން ދާދި ދެންމެ އަކު ފާސްކޮށްފި އެވެ.\nރާއްޖޭގެ ތާރީހުގައި ފުރަތަމަ ފަހަރަށް ސުލޫކީ މައްސަލައެއްގައި ސުޕްރީމް ކޯޓުގެ ފަނޑިޔާރަކު ވަކިކުރަން މަޖިލީހުން ފާސްކޮށްފައިވަނީ 72 މެންބަރުންގެ އަގުލަބިއްޔަތުންނެވެ. އެ ވޯޓުގައި ބައިވެރިވެވަޑައިގެންނެވި މެންބަރުންގެ ތެރެއިން އެއް މެންބަރަކު ވަކި ކޮޅަކަށް ވޯޓެއް ނުދެއްވަ އެވެ.\nދީދީ މަގާމުން ވަކިކުރަން ރައްޔިތުންގެ މަޖިލީހުގެ ޖުޑިޝަރީ ކޮމިޓީން ނިންމައި މަޖިލީހުގެ ތަޅުމަށް އިއްޔެ ހުށަހެޅުމާ ގުޅިގެން މިއަދުގެ ޖަލްސާގައި އެކަމަށް ވަނީ ބަހުސް ކޮށްފަ އެވެ.\nއެ ބަހުސްގައި ވާހަކަ ދެއްކެވި ހުރިހާ މެންބަރުންވެސް ވަނީ ދީދީ ވަކިކުރުމާ އެއްކޮޅަށް ވާހަކަ ދައްކަވައިފަ އެވެ. އަދި ދީދީ ފަނޑިޔާރުކަމުން ވަކިކުރުމަކީ ޖުޑީޝަރީ އިސްލާހުކުރަން ސަރުކާރުން ފަށާފައިވާ މަސައްކަތުގެ ފެށުން ކަމަށް އެމްޑީޕީއަށް ނިސްބަތްވާ މެންބަރުން ވަނީ ވިދާޅުވެފަ އެވެ. އަދި މި ހިސާބުން ހުއްޓާނުލައި މުޅި ސުޕްރީމް ކޯޓު ދޮވެ ސާފުކުރަންޖެހޭ ކަމަށްވެސް ގިނަ މެންބަރުން ވަނީ ގޮވާލައްވައިފަ އެވެ.\nފަނޑިޔާރުކަމުން ވަކިކޮށްފާވާއިރު، ދީދީގެ މައްޗަށް ފުލުހުން ވަނީ ސީރިއަސް ތުހުމަތުތަކެއް ކޮށްފަ އެވެ. އެ ގޮތުން އެމްއެމްޕީއާރުސީ މެދުވެރިކޮށް ހިޔާނަތްތެރިވި ފައިސާ ލޯންޑަކުރި މައްސަލާގައި މިހާތަނަށް ހޯދިފައިވާ ހެކީގައި ފަނޑިޔާރެއްގެ މަގާމެއްގައި ހުންނަވައި އެކި ފަހަރު މަތިން ޑީޑީ ފައިސާ ނެންގެވި ކަމުގެ ތުހުމަތު ކުރެ އެވެ. އަދި ފަނޑިޔާރު ދީދީ މިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްލުވާލުމުގައި ބައިވެރިވުމުގެ ތުހުމަތު ކުރާ މީހުން ދޫކޮށްލުމުގައި ރިޝްވަތު ނެންގެވި ކަމުގެ ތުހުމަތު ކުރެވެ އެވެ.\nސުޕްރީމް ކޯޓުގައި ކޮށްފައިވާ ބައެއް ޝަރީއަތްތަކުގެ މައްސަލަތަކާ ގުޅުވައި ދީދީ، އޭނާއާއި އޭނާގެ އާއިލާ ބޭފުޅުންނަށް ނާޖާއިޒު މަންފާ ހޯދުމަށް މަސައްކަތް ކޮށްފައިވާ ކަމަށް ޖުޑިޝަލް ސާވިސް ކޮމިޝަން (ޖޭއެސްސީ) ގެ ރިޕޯޓުގައި ވަނީ ބުނެފަ އެވެ.\nޖޭއެސްސީން އާންމު ކުރި ރިޕޯޓުގައިވާ ގޮތުން، ދީދީ ވަނީ ފަނޑިޔާރުންގެ ސުލޫކީ މިންގަނޑުގައި ބުނެފައިވާ، ފަނޑިޔާރުން ޝަރީއަތަކާ ގުޅުން ހުރި އެއްވެސް ކަމެއްގައި ކޯޓުގެ މުވައްވަޒަކު ނުވަތަ އެ ނޫން ވެސް ފަރާތެއް މެދުވެރިކޮށް އެއްވެސް ހަދިޔާއެއް ނުވަތަ ލޯނެއް ނުވަތަ އެ ނޫން ވެސް މަންފާއެއް ލިބިގަނެގެން ނުވާނެ ކަމަށްވާ މިންގަނޑާ ހިލާފުވެފަ އެވެ.\nޖޭއެސްސީގެ ރިޕޯޓުގައި އެ ކަމުގެ ހެއްކެއްގެ ގޮތުގައި ފާހަގަކޮށްފައި ވަނީ ދީދީގެ އަނބިކަނބަލުންނަށް ދައުލަތުގެ ސިޔާސީ މަގާމެއް ހަމަޖައްސައިދިނުމަށް އެދި "ސަސްޕެކްޓް 1" އަށް އޭނާ ފޮނުވާފައިވާ މެސެޖެވެ. އަދި އެ މެސެޖާ ގުޅިގެން ފަހުން ދީދީގެ އަނބިކަނބަލުންނަށް މެލޭޝިއާގައި ހުންނަ ދިވެހި އެމްބަސީގެ ޑެޕިއުޓީ އެމްބަސެޑަރުކަން ހަމަޖައްސައިދީފައިވާކަން ރިޕޯޓުގައި ފާހަގަކޮށްފައިވެ އެވެ.\nނަމަވެސް، ކޮމިޓީން ހިންގި ތަހުގީގާ ގުޅޭގޮތުން ދީދީ ވަނީ ގިނަ މައްސަލަތަކެއް ފާހަގަކުރައްވައިފަ އެވެ.\nޖުމްލަ 11 ނުކުތާއެއްގެ މައްޗަށް ބިނާކޮށް ދީދީގެ ބަޔާނުގައި ވިދާޅުވީ ކޮމިޓީން ކުރި ތަހުގީގު މައިގަނޑު ގޮތެއްގައި ބިނާކޮށްފައިވަނީ ފުލުހުން ދިފައިވާ ފަސް ލިޔުމެއްގެ މައްޗަށް ކަމަށްވާއިރު، އެ ލިޔުންތައް ދިރާސާކޮށް އެކަށީގެންވާ މިންވަރަށް ޖަވާބުދާރީވުމުގެ ފުރުސަތު ދީފައިނުވާ ކަމަށެވެ.\nއެ ބަޔާނުގައި އިތުރަށް ބުނެފައިވަނީ ދީދީއާމެދު ކުރެވެނީ ޖިނާއީ ތުހުމަތުތަކެއް އެކުލެވޭއިރު، އެފަދަ މައްސަލަތައް ބެލުމުގެ އިހުތިސާސެއް ޖޭއެސްސީއަށް ލިބިގެންނުވާކަމަށްވެސް އޭނާ ވަނީ ފާހަގަކުރައްވައިފަ އެވެ.\n"... ޖުޑީޝަލް ސާވިސް ކޮމިޝަނުން ރައްޔިތުންގެ މަޖިލީހަށް ހުށަހެޅުމަށް ތަހުގީގު ކޮމިޓީން ނިންމާފައިވާ ނިންމުމަކީ ބާތިލު އިޖުރާއަތަކުން ހިންގާފައިވާ ބާތިލް ތަހުގީގަކުން ނިންމާފައިވާ ބާތިލް ނިންމުމެއްކަމަށް ދެކެމެވެ،" ތަހުގީގުގައި ހުރި މައްސަލަތަކަށް ރިއާޔަތްކުރައްވައި ދީދީ ވިދާޅުވެފައިވެ އެވެ.\nރައްޔިތުންގެ މަޖިލިސް ސުޕްރީމް ކޯޓް ޖޭއެސްސީ + ޝަރުއީ ދާއިރާ އަބްދުﷲ ދީދީ ފަނޑިޔާރު ދީދީ ސުލޫކީ މައްސަލަ ޝަރުއީ ދާއިރާ ރިފޯމް ކުރުން


ކަރަންޓީނު ނުވާ ގޮތަށް ރަށް ރަށަށް ދެވޭނީ މާލެ ސަރަހައްދުގައި ކޮމިއުނިޓީ ސްޕްރެޑެއް ނެތް ކަމަށްވާ ނަމަ ކަމަށް ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ)ގެ ތަރުޖަމާން ޑޮކްޓަރު ނަޒްލާ ރަފީގު ވިދާޅުވެއްޖެއެވެ.\nއިއްޔެ މާލެ ސަރަހައްދުން ކޮވިޑް19 އަށް ޕޮޒިޓިވްވެފައި ވަނީ އެންމެ 24 މީހެކެވެ. ނަމަވެސް އެންމެ 24 މީހަކު މާލޭ ސަރަހައްދުން ކޮވިޑް-19 އަށް ޕޮޒިޓިވްވުމަކީ މި ސަރަހައްދުން ބަލި ނެތިގެންދިއުން ނޫން ކަމަށް އޭނާ ވިދާޅުވިއެވެ.\nއެހެން ގައުމުތަކުގެ ހާލަތަށް ބަލާނަމަ އަދިވެސް މި ބަލިން އަރައިގަނެވޭނެ ދުވަހެއް ފެންނަން ނޭނގޭ ކަމަށް ޑރ. ނަޒްލާ ވިދާޅުވިއެވެ. މާލޭގައި ކޮމިއުނިޓީ ސްޕްރެޑް އޮތްހާ ހިނދަކު އަތޮޅު ތެރޭގެ ރަށްރަށަށް މީހުން ކަރަންޓީނު ނުވާ ގޮތަށް ފޮނުވުމަކީ ރައްކާތެރިކަމެއް ކަމަށް ނުދެކޭ ކަމަށް ނަޒްލާ ވިދާޅުވިއެވެ.\nއިއްޔެ 24 މީހަކަށް ބަލި ޖެހުނުއިރު 102 މީހަކު ބަލިން ރަނގަޅުވިއެވެ. ކު ބަލިން ރަނގަޅުވި މީހުންގެ އަދަދު ވަނީ 10،097 އަށް ވަނީ އަރާފައެވެ.\nއަރުޝީފަށް ނެގީ 18/10/2020 16:12\nއެންމެފަހުން އަޕްޑޭޓްކުރީ 18/10/2020 16:12\nފާތިމަތު ސައީދު 23 މިނެޓު ކުރިން\nމިއަދު 30 މިނެޓު ކުރިން


vnews - Khiyaanaathuge thuhumathuga Malaysia kureege boduvazeeruge naib aai suvaalu kuranee\nޚިޔާނާތުގެ ތުހުމަތުގަ މެލޭޝިޔާ ކުރީގެ ބޮޑުވަޒީރުގެ ނާއިބް އެންޓި-ކޮރަޕްޝަން ކޮމިޝަނަށް މާދަމާ ހާޟިރުކުރަނީ\nޔުނައިޓެޑް މެލޭސް ނޭޝަނަލް އޮގަނައިޒޭޝަން - އުމްނޯގެ ރައީސް އަދި ކުރީގެ ބޮޑުވަޒީރުގެ ނާއިބް ޑރ. އަހްމަދު ޒާހިދު:\nމެލޭޝިޔާގެ އެންމެބޮޑު އިދިކޮޅު ޕާޓީ، ޔުނައިޓެޑް މެލޭސް ނޭޝަނަލް އޮގަނައިޒޭޝަން - އުމްނޯގެ ރައީސް އަދި ކުރީގެ ބޮޑުވަޒީރުގެ ނާއިބް ޑރ. އަހްމަދު ޒާހިދުގެ މައްޗަށް ކުރެވޭ ޚިޔާނާތުގެ ތުހުމަތުތަކާ ގުޅިގެން، މެލޭޝިޔަން އެންޓި ކޮރަޕްޝަން ކޮމިޝަނަށް އޭނާ ހާޟިރުވާން އަންގައިފިއެވެ.\nކުރީގެ ބޮޑުވަޒީރުގެ ނާއިބް އަހްމަދު ޒާހިދުއާ މާދަމާ ސުވާލު ކުރަނީ ސީދާ ކޮން ތުހުމަތުތަކަކާ ގުޅިގެންކަމެއް ސާފެއް ނުވެއެވެ.\nއެހެންނަމަވެސް، އަމިއްލަފުޅު ކްރެޑިޓް ކާޑާއި، އަނބިކަނބަލުންގެ ކްރެޑް ކާޑުގެ ބިލްތައް ދެއްކުމަށް އޭނާ އަމިއްލައަށް އުފައްދަވައިގެން، މުސްލިމުން ފަގީރުންނަށް އެހީވުމަށް ހިންގަވާ ފައުންޑޭޝަންގެ ފައިސާގެތެރެއިން 800،000 ރިންގިޓް (266،186 އެމެރިކާ ޑޮލަރު) ބޭނުން ކުރެއްވި މައްސަލާގައި އެމްއޭސީސީން މިދިޔަ ޖުލައިމަހު އޭނާއާ ވަނީ ސުވާލު ކޮށްފައެވެ.\nއަދި މިހަފްތާގެ ކުރީކޮޅުވެސް ކުރީގެ ބޮޑުވަޒީރުގެ ނާއިބް، މެލޭޝިޔަން އެންޓި ކޮރަޕްޝަން ކޮމިޝަނަށް ހާޟިރުކޮށްފައި ވެއެވެ. ނަމަވެސް އެދުވަހު ސުވާލު ކުރެވުނީ ކޮން ކަމަކާ ކަމެއް ސާފެއް ނުވެއެވެ.\nމެލޭޝިޔާގެ މީޑިއާއިން ބުނެފައިވަނީ އަހްމަދު ޒާހިދުއާ އެދުވަހު ސުވާލު ކުރެވުނީ، މެލޭޝިޔާ ތަރައްގީގެ ފަންޑުން އެތައް ބިލިއަން ޑޮލަރެއް ލޫޓުވާލާފައިވާ މައްސަލާގައި ކުރިއަށްދާ ތަހްގީގުގައި ކަމަށް ބެލެވޭ ކަމަށެވެ.\nމެލޭޝިޔަން އެންޓި ކޮރަޕްޝަން ކޮމިޝަންގެ އެތެރޭގެ މަސްދަރަކާ ހަވާލާދީ މީޑިއާއިން ބުނެފައިވަނީ މާދަމާވެސް އޭނާއާ ސުވާލު ކުރުމަށް ހަމަޖެހިފައިވަނީ ފައުންޑޭޝަންގެ ފައިސާގެ މައްސަލާގައި ކަމަށެވެ. އަދި މި މައްސަލާގައި އޭނާގެ މައްޗަށް ބުރާސްފަތި ދުވަހު ރަސްމީގޮތުން ދައުވާ އުފުލޭނެ ކަމަށްވެސް ބުނެފައި ވެއެވެ.\nއިދިކޮޅު އުމްނޯ ޕާޓީގެ ރައީސް އަދި ކުރީގެ ބޮޑުވަޒީރުގެ ނާއިބް މާދަމާ މެލޭޝިޔަން އެންޓި ކޮރަޕްޝަން ކޮމިޝަނަށް ހާޟިރުކުރާތީ، އެވަގުތާ ދިމާކޮށް އޭނާއަށް ތާއީދުކުރާކަން ހާމަކޮށް އެމްއޭސީސީ ދޮށަށް ސަޕޯޓަރުން އެއްވާން އުމްނޯގެ ސުޕްރީމް ކައުންސިލްގެ މެމްބަރަކު ގޮވާލެއްވި ނަމަވެސް، ޑރ. އަހްމަދު ޒާހިދުވަނީ އެއީ އޭނާ އެދިވަޑައިގަންނަވާ ކަމެއް ނޫން ކަމަށް ވިދާޅުވެ ޓްވީޓެއް ކުރައްވާފައެވެ.\nޑރ. އަހްމަދު ޒާހިދުވަނީ، މާދަމާ އެންޓި ކޮރަޕްޝަން ކޮމިޝަނަށް ވަޑައިގަންނަވާނޭ ކަމަށާއި، ތަހްގީގަށް އެއްބާރުލުން ދެއްވާނޭ ކަމަށް ވިދާޅުވެފައެވެ. އަދި އެންޓި ކޮރަޕްޝަން ކޮމިޝަން ދޮށުގައި މުޒާހަރާ ނުކުރުމަށްވެސް އެދިވަޑައިގެންފައި ވެއެވެ.\nއޭނާ ވިދާޅުވީ، އޭނާއާއި އަނބިކަނބަލުންގެ ކްރެޑިޓް ކާޑުގެ ބިލްތައް ދެއްކުމަށް ފައުންޑޭޝަނުން ނެގި ފައިސާ އަނބުރާ ދައްކަވާފައިވާނޭ ކަމަށާއި، އެ ކަމާ ގުޅޭ ލިޔެކިއުންތައް އެމްއޭސީސީއަށް ހުށަހަޅުއްވާނޭ ކަމަށެވެ.\nފައުންޑޭޝަން މައްސަލައިގެ އިތުރުން، ކުރީގެ ބޮޑުވަޒީރުގެ ނާއިބް ޑރ. އަހްމަދު ޒާހިދު 2015 ވަނަ އަހަރުގެ އޮގަސްޓްމަހުގެ 22 ވަނަދުވަހު ސައުދީ ޝާހީ އާއިލާގެ އަމީރަކާ ބައްދަލުކުރެއްވި މައްސަލާގައިވެސް އެންޓި ކޮރަޕްޝަން ކޮމިޝަނުން އޭނާއާ ސުވާލު ކޮށްފައިވާ ކަމަށް ރިޕޯޓްތައް ބުނެއެވެ.\nސައުދީ ޝާހީ އާއިލާގެ މި އަމީރަކީ، އެ އަހަރު ބޭއްވި އާންމު އިންތިޚާބާ ދިމާކޮށް މެލޭޝިޔާގެ ކުރީގެ ބޮޑުވަޒީރު ނަޖީބް ރައްޒާގުގެ އަމިއްލަފުޅު ބޭންކް އެކައުންޓަށް ޖަމާކުރި 700 މިލިއަން އެމެރިކާ ޑޮލަރު ހަދިޔާކުރެއްވި އަމީރު ކަމަށް ވެއެވެ.\nމީޑިއާއިން ސުވާލު ކުރުމުން، އޭނާ ބައްދަލު ކުރެއްވި ސައުދީ އަމީރުގެ ނަންފުޅު ހާމަކުރައްވަން ޑރ. ޒާހިދުވަނީ އިންކާރު ކުރައްވާފައެވެ. އޭނާ ވިދާޅުވީ، އެ މައުލޫމާތު ދެއްވާނީ އެންޓި-ކޮރަޕްޝަން ކޮމިޝަނަށް ކަމަށެވެ.\nޔުނައިޓެޑް މެލޭސް ނޭޝަނަލް އޮގަނައިޒޭޝަން – އުމްނޯއަކީ، މެލޭޝިޔާއަށް މިނިވަންކަން ލިބުނީއްސުރެ އިހަށް ދުވަހާ ހަމައަށް އެގައުމުގައި ވެރިކަން ކުރަމުން އައި ބަރިސާން ނޭޝަނަލް ކޯލިޝަންގެ އެއް ފައުންޑަރއެވެ.


ބިން ލިބޭނެ ކަމަށްބުނެ، ވޯޓު ހޯދަން އުޅުމަކީ ޤާނޫނީ ކުށެއް - ނިޒާރު - Suvaadheeb\nއާޓިކަލް ޕޯސްޓްކުރީ ސުވާދީބު3މަސް ކުރިން فبراير 8, 2020 0125\nބިން ލިބޭނެ ކަމަށް ބުނެ ވޯޓު ހޯދަން އުޅުމަކީ ގާނޫނީ ކުށެއް ކަމަށް ހިތަދޫ ދެކުނު ދާއިރާގެ ކުރީގެ މެމްބަރު އަލީ ނިޒާރު ވިދާޅުވެއްޖެއެވެ.\nނިޒާރު މިހެން ވިދާޅުވީ، ކުރިއަށް އޮތް ލޯކަލް ކައުންސިލް އިންތިހާބާއި ގުޅިގެން އޭނާ ކޮށްފައިވާ ފޭސްބުކް ޕޯސްޓެއްގައެވެ.\n“އެ ބިން، މި ބިން ހަމަޖެހިދާނެ ކަމަށް ވިދާޅުވެ މަގާމުގެ ނުފޫޒު ބޭނުންކޮށްގެން ވޯޓު ހޯދަން އުޅުމަކީ ގާނޫނީ ކުށެއް. ރައްޔިތުން ހޭލާ ތިބިކަން ހަނދާންކޮށްލަދެން. ދައުލަތް ނިދާފައި ނުވާކަން ވެސް ހަނދާންކޮށްލަދެން” ނިޒާރު ކޮށްފައިވާ ފޭސްބުކް ޕޯސްޓުގައި ވަނީ ވިދާޅުވެފައެވެ.\nއައްޑޫ ސިޓީގެ މޭޔަރު ކަމަށް ނިޒާރު ކުރިމަތިލައްވަން ނިންމަވާފައިވާ އިރު، އޭނާ ވިދާޅުވެފައިވަނީ، އައްޑޫގެ މޭޔަރު ކަމަށް ކުރިމަތިލައްވަން ނިންމެވީ ގިނަ އަދަދެއްގެ ރައްޔިތުންގެ އެދުމުގެ މަތިން ކަމަށާއި މޭޔަރު ކަމަށް ނިކުންނާނީ މުޅިން އާ ތަސައްވަރަކާ އެކު ކަމަށެވެ.\nއޭޕްރިލް މަހު އޮންނަ ލޯކަލް ކައުންސިލް އިންތިޚާބުގައި އައްޑޫ ސިޓީގެ މޭޔަރު ކަމުގެ މަގާމަށް ކުރިމަތިލުމަށް އެމްޑީޕީން ބާއްވާ ޕްރައިމަރީގައި ވާދަކުރުމަށް ރައްޔިތުން މަޖިލީހުގެ ކުރީގެ މެންބަރު އަލީ ނިޒާރު ވަނީ ފޯމު ހުށަހަޅުއްވާފައެވެ.\nއެމްޑީޕީ ޕްރައިމަރީގައި ވާދަކުރުމަށް ނިޒާރު ފޯމު ހުށަހަޅުއްވާފައިވާއިރު އޭނާގެ ކެންޑިޑޭޓް ނަމްބަރަކީ2އެވެ.\nނިޒާރުގެ އިތުރުން މިހާތަނަށް އައްޑޫގެ މޭޔަރު ކަމަށް ކުރިމަތި ލައްވާނެކަން ދެން އިއުލާނުކޮށްފައި ވަނީ މިހާރުވެސްއައްޑޫގެ މޭޔަރުކަން ކުރައްވަމުން ގެންދަވާ އަބްދުﷲ ސޯދިގު (ސޯބެ)އެެވެ.\nސޯބެ އައްޑޫ މޭޔަރުކަން ކުރައްވަމުން ގެންދަވާތާ މިހާރު ތިން ދައުރު ވެއްޖެއެވެ.\nއައްޑޫ ސިޓީގެގިނަ މީހުން މީސް މީޑިއާގައި ކުރަމުން ގެންދާ ޕޯސްޓްތަކަށް ބަލާއިރު މޭޔަރުކަމަށް ނިޒާރު ގެންނަން، ފެންނަކަމަށް ބުނާ ގިނަ މީހުން ގިނަ އެވެ.\nސުވާދީބު3މަސް ކުރިން فبراير 8, 2020\nބޮޑު ތަފާތަކުން ސޯބެ ބަލިކޮށް އައްޑޫ މޭޔަރުގެ ޓިކެޓް ނިޒާރަށް\nސުވާދީބު2މަސް ކުރިން فبراير 8, 2020